**სისხლის სამართლის სისტემის რეფორმის უწყებათაშორისი საკოორდინაციო საბჭო**

**სისხლის სამართლის სისტემის რეფორმის სტრატეგია**

**2018 წელი**

*დამტკიცებულია საბჭოს რიგით 30-ე სხდომაზე*

**სარჩევი**

[თავი 1. შესავალი 3](#_Toc512243643)

[თავი 2. სისხლის სამართლის და ადმინისტრაციულ სამართალდარღვევათა კანონმდებლობის რეფორმის სტრატეგია 10](#_Toc512243644)

[თავი 3. სასამართლო სისტემის რეფორმის სტრატეგია 14](#_Toc512243645)

[თავი 4. პოლიციის რეფორმის სტრატეგია 20](#_Toc512243646)

[თავი 5. პროკურატურის რეფორმის სტრატეგია 29](#_Toc512243647)

[თავი 6. იურიდიული დახმარების სამსახურის რეფორმის სტრატეგია 39](#_Toc512243648)

[თავი 7. სასჯელაღსრულების სისტემის რეფორმის სტრატეგია 50](#_Toc512243649)

[თავი 8. პრობაციის სისტემის რეფორმის სტრატეგია 58](#_Toc512243650)

[თავი 9. არასრულწლოვანთა მართლმსაჯულების სისტემის რეფორმის სტრატეგია 66](#_Toc512243651)

[თავი 10. იურიდიული განათლების რეფორმის სტრატეგია 92](#_Toc512243652)

[თავი 11. სახალხო დამცველის აპარატის სტრატეგია 99](#_Toc512243653)

[თავი 12. სისხლის სამართლის სისტემაში რესოციალიზაცია-რეაბილიტაციის სტრატეგია 107](#_Toc512243654)

[თავი 13. არასრულწლოვანთა დანაშაულის პრევენცია 111](#_Toc512243655)

# თავი 1. შესავალი

**1.1. სისხლის სამართლის სისტემის რეფორმის პრიორიტეტები**

სისხლის სამართლის მართლმსაჯულების სისტემის რეფორმის ამოცანაა კანონის უზენაესობის განმტკიცება და ადამიანის უფლებათა დაცვა.

სისხლის სამართლის სისტემის რეფორმა საქართველოს მთავრობის ერთ-ერთი მთავარი პრიორიტეტია. საქართველოს მთავრობამ გამოხატა მზადყოფნა, შექმნას ისეთი სისტემა, რომელიც ორიენტირებული იქნება დანაშაულის თავიდან აცილებაზე, ადამიანის უფლებათა დაცვაზე, სამართლიანი და დამოუკიდებელი სასამართლოს ჩამოყალიბებასა და მართლმსაჯულების პროცესის მონაწილე უწყებათა ანგარიშვალდებულების, ობიექტურობისა და ეფექტიანობის უზრუნველყოფაზე.

წინამდებარე დოკუმენტი განსაზღვრავს სისხლის სამართლის მართლმსაჯულების სისტემის რეფორმის ფარგლებში საქართველოს მთავრობის ძირითად პრიორიტეტებს:

* სისხლის სამართლის კანონმდებლობის ლიბერალიზაცია, მოდერნიზაცია, საერთაშორისო და ევროპულ სტანდარტებთან შესაბამისობაში მოყვანა;
* არასრულწლოვანთა მართლმსაჯულების საერთაშორისო სტანდარტებთან შესაბამისობის უზრუნველყოფა, არასრულწლოვანთა საუკეთესო ინტერესების დაცვა მართლმსაჯულების განხორციელების ყველა ეტაპზე;
* დანაშაულის ეფექტიანი პრევენცია, დანაშაულის დონის შემცირება, საზოგადოებრივი წესრიგისა და უსაფრთხოების უზრუნველყოფა;
* პროკურატურის დამოუკიდებლობის ეფექტიანობის, გამჭვირვალობისა და ანგარიშვალდებულების უზრუნველყოფა;
* იურიდიული დახმარების სამსახურის დამოუკიდებლობის უზრუნველყოფა და იურიდიული დახმარების ხელმისაწვდომობის გაზრდა;
* სასამართლო სისტემის დამოუკიდებლობის უზრუნველყოფა და სასამართლოს მიმართ ნდობის ამაღლება;
* პატიმართა პირობების გაუმჯობესება და სასჯელაღსრულების სისტემაში ჯანდაცვის სისტემის რეფორმა;
* ეფექტიანი რეაბილიტაცია-რეინტეგრაციის მიზნით პრობაციის სისტემის რეფორმა;
* სახალხო დამცველის აპარატის ეფექტიანობის უზრუნველყოფა;
* რეაბილიტაციაზე, რესოციალიზაციასა და დანაშაულის პრევენციაზე ორიენტირებული ინდივიდუალური მიდგომების დანერგვა და განვითარება;
* იურიდიული განათლების სისტემის დახვეწა და განვითარება, იურიდიულ განათლებაზე ხელმისაწვდომობის უზრუნველყოფა.

სისხლის სამართლის მართლმსაჯულების სისტემის რეფორმა მოიცავს შემდეგ სტრატეგიულ მიმართულებებს:

**1.2. სისხლის სამართლის და ადმინისტრაციულ სამართალდარღვევათა** **კანონმდებლობა**

**ძირითადი მიზანი:** სისხლის სამართლის და ადმინისტრაციულ სამართალდარღვევათა კანონმდებლობის ლიბერალიზაცია, მოდერნიზაცია, საერთაშორისო და ევროპულ სტანდარტებთან შესაბამისობაში მოყვანა, ახალი ადმინისტრაციულ სამართალდარღვევათა კოდექსის შემუშავება.

სისხლის სამართლის კანონმდებლობის რეფორმის ძირითადი მიზანია სისხლის სამართლის ლიბერალიზაციის პოლიტიკასთან და ადამიანის უფლებათა საეთაშორისო და ევროპულ სტანდარტებთან სისხლის სამართლის კანონმდებლობის შესაბამისობის უზრუნველყოფა. ამ მხრივ, მნიშვნელოვანია, საკანონმდებლო ბაზის დახვეწა, მათ შორის სისხლის სამართლის კოდექსის გადასინჯვა, სისხლის სამართლის პროცესის წარმოებისას შეჯიბრებითობის პრინციპის განმტკიცება და ნაფიც-მსაჯულთა სასამართლოს დახვეწა/სრულყოფა. ასევე, ახალი ადმინისტრაციულ სამართალდარღვევათა კოდექსის შემუშავება.

**1.3. პოლიციის რეფორმა**

**ძირითადი მიზანი:** დანაშაულის შემცირება, საზოგადოებრივი წესრიგისა და უსაფრთხოების უზრუნველყოფა.

პოლიციის რეფორმის მიზანია დანაშაულის პრევენცია და საგამოძიებო პრაქტიკის სტანდარტების დახვეწა, პოლიციის საქმიანობის გამჭვირვალობის უზრუნველყოფა და მისი საერთაშორისო სტანდარტებთან შესაბამისობაში მოყვანა. მნიშვნელოვანია ადამიანის უფლებათა ეფექტიანი დაცვისა და მათი დარღვევების ფაქტების შემცირების მიზნით ადამიანის უფლებათა დაცვის არსებული პროცედურებისა და მონიტორინგის მექანიზმის დახვეწა; მოქალაქეთა მომსახურების ხარისხის გაუმჯობესება, ეთიკის ნორმათა დაცვა და პოლიციის მუშაკთა კვალიფიკაციის მუდმივი ამაღლება.

**1.4. პროკურატურის რეფორმა**

**ძირითადი მიზანი:** პროკურატურის საერთაშორისო და ევროპული სტანდარტების შესაბამის, დამოუკიდებელ, გამჭვირვალე და ეფექტიან უწყებად ჩამოყალიბება.

პროკურატურის რეფორმის მიზანია პროკურატურის ინსტიტუციური დამოუკიდებლობის გაძლიერება, ეფექტიანობისა და მისი საქმიანობის გამჭვირვალობის და პროკურორთა საქმიანობაში სრული ჩაურევლობის უზრუნველყოფა და პროკურორების მიერ თავიანთი პროფესიული ფუნქციების მიუკერძოებლად და ობიექტურად განხორციელებისთვის სამართლებრივი ბაზის შექმნა. მნიშვნელოვანია ლიბერალიზაციის პოლიტიკის პროკურატურის საქმიანობაში ასახვა, ადამიანის უფლებათა განუხრელი დაცვა, პროკურორთა მუდმივი პროფესიული განვითარება და პროფესიონალიზმის ამაღლება, საზოგადოებასთან მჭიდრო კავშირი.

**1.5. იურიდიული დახმარება**

**ძირითადი მიზანი:** იურიდიული დახმარების სამსახურის დამოუკიდებლობის უზრუნველყოფა და იურიდიული დახმარების ხელმისაწვდომობის გაზრდა.

იურიდიული დახმარების რეფორმის მიზანია საქართველოს იურიდიული დახმარების სამსახურის დამოუკიდებლობის უზრუნველყოფა და მისი გამჭვირვალობისა და ანგარიშვალდებულებისათვის საჭირო სამართლებრივი გარანტიების შემუშავება. მნიშვნელოვანია იურიდიულ დახმარებაზე საზოგადოების ხელმისაწვდომობის გაზრდა, მაღალი ხარისხის მომსახურების უზრუნველყოფა და ამ მიზნით თანამშრომელთა მუდმივი პროფესიული განვითარება.

**1.6. სასამართლო რეფორმა**

**ძირითადი მიზანი:** სასამართლო სისტემის საერთაშორისო სტანდარტებთან შესაბამისობაში მოყვანა, სასამართლოს დამოუკიდებლობისა და სასამართლოს მიმართ ნდობის მაღალი ხარისხის უზრუნველყოფა.

პრიორიტეტულია მოსამართლეთა შერჩევის, დანიშვნის, დაწინაურებისა და მივლინების მექანიზმის დახვეწა, პროცესის გამჭვირვალობისა და მაქსიმალური ობიექტურობის უზრუნველყოფა. მნიშვნელოვანია იუსტიციის უმაღლესი სკოლის რეფორმა, იუსტიციის სკოლის მსმენელთა პროფესიული მომზადებისა და მოქმედი მოსამართლეების გადამზადების მეთოდის, სისტემისა და კურიკულუმის დახვეწა და საერთაშორისო სტანდარტებთან შესაბამისობის უზრუნველყოფა. პრიორიტეტულია ნაფიც მსაჯულთა ინსტიტუტის ევროპულ სტანდარტებთან შესაბამისობაში მოყვანა, ნაფიც მსაჯულთა ვერდიქტის დასაბუთებულობის პრინციპის დანერგვა, ნაფიც მსაჯულთა შერჩევის პროცესის სრულყოფა და გამჭვირვალობის უზრუნველყოფა.

**1.7. პენიტენციური სისტემის რეფორმა**

**ძირითადი მიზანი:** პატიმართა უფლებებისდაცვა და უკეთესი მოპყრობის უზრუნველყოფა; სასჯელის ეფექტიან აღსრულებასა და ადამიანის უფლებების დაცვას შორის ბალანსის დაცვა; ეფექტიანი რეაბილიტაციისა და რეინტეგრაციის ღონისძიებების საშუალებებით რეციდივის შემცირება.

პენიტენციური სისტემის რეფორმის მიზანია პატიმართა უფლებების მაქსიმალური დაცვა და ცხოვრების პირობების, სასჯელაღსრულების დაწესებულებების ინფრასტრუქტურის გაუმჯობესება, ასევე სათანადო სარეაბილიტაციო, საგანმანათლებლო და პროფესიული პროგრამების განვითარება, დასაქმების შესაძლებლობების გაზრდა და დანაშაულის რეციდივის პრევენცია. რეფორმის ფარგლებში განსაკუთრებული ყურადღება თითოეული პატიმრის ინდივიდუალურ საჭიროებებზე მორგებული ჯანდაცვის სისტემის განვითარებას დაეთმობა. პრიორიტეტულია რესოციალიზაცია-რეაბილიტაციის სახელმწიფო პოლიტიკის რანგში აყვანა და პატიმართა სამართლებრივი გარანტიების გაძლიერება; პირობით ვადამდე გათავისუფლებისათვის მსჯავრდებულთა შეფასების მექანიზმის დახვეწა და სისტემის თანამშრომელთა გადამზადება.

**1.8. პრობაციის რეფორმა**

**ძირითადი მიზანი:** რეაბილიტაცია და რესოციალიზაცია, პრევენციაზე ორიენტირებული ინდივიდუალური მიდგომის დანერგვა და დახვეწა.

პრობაციის ეროვნული სააგენტოს ძირითადი პრიორიტეტია რესოციალიზაციისა და რეაბილიტაციის უზრუნველყოფა. მნიშვნელოვანია გაიზარდოს სარეაბილიტაციო, საგანმანათლებლო და პროფესიული პროგრამების რიცხვი და მათი მოქმედების არეალი გავრცელდეს მთელი ქვეყნის მასშტაბით. ამასთან, დანაშაულის ჩადენის მაპროვოცირებელი რისკ-ფაქტორების შემცირების და ეფექტიანი რეაბილიტაციის უზრუნველყოფის მიზნით, მნიშვნელოვანია სასჯელთა ინდივიდუალური დაგეგმვის მექანიზმის შემდგომი დახვეწა.

**1.9. არასრულწლოვანთა მართლმსაჯულების რეფორმა**

**ძირითადი მიზანი:** არასრულწლოვნის ინტერესებზე, არასრულწლოვანთა დანაშაულის პრევენციაზე, რეაბილიტაციასა და რესოციალიზაციაზე ორიენტირებული საერთაშორისო სტანდარტებთან შესაბამისობაში მყოფი არასრულწლოვანთა მართლმსაჯულების სისტემის შექმნა.

არასრულწლოვანთა მართლმსაჯულების რეფორმის ფარგლებში საქართველოს მთავრობის ძირითადი პრიორიტეტებია არასრულწლოვანთა მართლმსაჯულების სისტემის საერთაშორისო სტანდარტებთან შესაბამისობაში მოყვანა, არასრულწლოვანთა დანაშაულის პრევენცია და ინდივიდუალური სარეაბილიტაციო პროგრამების საშუალებით რეციდივის დონის შემცირება. არასრულწლოვანთა მართლმსაჯულების რეფორმის ფარგლებში შემუშავდა არასრულწლოვანთა მართლმსაჯულების კოდექსი და დაიწყო მისი იმპლემენტაცია, რაც გულისხმობს, არასრუწლოვანთა მართლმსაჯულებაში ჩართულ პროფესიონალთა სპეციალიზაციას და სისხლისსამართლებრივი დევნისა და საპატიმრო სასჯელთა ალტერნატიული მექანიზმების დანერგვას. დანაშაულის პრევენციასა და სარეაბილიტაციო პროგრამების განვითარების მიზნით განსაკუთრებული ყურადღება სერვისის მიმწოდებელ ორგანიზაციებთან მჭიდრო თანამშრომლობას დაეთმობა.

**1.10. იურიდიული განათლების რეფორმა**

**ძირითადი მიზანი:** იურიდიული განათლების ხარისხის გაუმჯობესება და ხელმისაწვდომობის გაზრდა.

პრიორიტეტულია მაღალი ხარისხის იურიდიული განათლების სისტემის ჩამოყალიბება, იურიდიული პროფესიის წარმომადგენელთათვის სიღრმისეული და განგრძობადი განათლების მიღების უზრუნველყოფა და იურიდიულ განათლებაზე ხელმისაწვდომობის გაზრდა.

**1.11. ეფექტიანი სახალხო დამცველი**

**ძირითადი მიზანი:** ადამიანის უფლებათა დარღვევების შემცირების და ადამიანი უფლებების დაცვის შესახებ საზოგადოებრივი ცნობიერების ამაღლების მიზნით სახალხო დამცველის აპარატის ეფექტიანი ფუნქციონირების უზრუნველყოფა.

სახალხო დამცველის აპარატის ეფექტიანი ფუნქციონირების მიზნით მნიშვნელოვანია საკანონმდებლო ბაზის დახვეწა და აპარატის ფინანსური, ტექნიკური და ადამიანური რესურსებით უზრუნველყოფა. სახალხო დამცველისა და ადამიანის უფლებების შესახებ საზოგადოებრივი ცნობიერების ამაღლების მიზნით მნიშვნელოვანია მრავალმხრივი საგანმანათლებლო აქტივობების განხორციელება.

**1.12. სისხლის სამართლის სისტემაში რესოციალიზაცია/რეაბილიტაცია**

**ძირითადი მიზანი:** მსჯავრდებულთა და ყოფილ მსჯავრდებულთა რეაბილიტაცია, მათი პოტენციალის რეალიზებასა და სრულუფლებიან მოქალაქეებად ჩამოყალიბებაში ხელშეწყობა.

სისხლის სამართლის სისტემაში რესოციალიზაცია/რეაბილიტაციის მიზანია ადამიანის უფლებების მაღალი სტანდარტის დაცვა და განმეორებითი დანაშაულის შემცირებით საზოგადოებრივი უსაფრთხოების უზრუნველყოფა.

**სისხლის სამართლის სისტემის რეფორმის იმპლემენტაცია და მონიტორინგი**

სისხლის სამართლის სისტემის რეფორმის იმპლემენტაციის მონიტორინგი სისხლის სამართლის მართლმსაჯულების სისტემის რეფორმის უწყებათაშორისი საკოორდინაციო საბჭოს *(შემდგომში, საბჭო)* მიერ ხორციელდება.სტრატეგიით განსაზღვრული მიზნების მისაღწევად მნიშვნელოვანია სამოქალაქო საზოგადოების აქტიური ჩართულობა და საერთაშორისო პარტნიორების მხარდაჭერა.

საბჭოს ფარგლებში 9 შესაბამის სტრატეგიულ მიმართულებაზე (იურიდიული განათლებისა და სახალხო დამცველის გარდა) 9 სამუშაო ჯგუფი არის შექმნილი.

იუსტიციის სამინისტროს ფარგლებში მუშაობს საბჭოს სამდივნო (იუსტიციის სამინისტროს ანალიტიკური დეპარტამენტი), რომელიც სისხლის სამართლის სისტემის რეფორმის პროცესის ფასილიტაციასა და კოორდინაციაზე არის პასუხისმგებელი. სამდივნოს ფუნქციებს შორისა არის საბჭოს მიერ სისხლის სამართლის სისტემის რეფორმის ეროვნული სტრატეგიისა და სამოქმედო გეგმის იმპლემენტაციის მონიტორინგის ხელშეწყობა.

სისხლის სამართლის სისტემის რეფორმის იმპლემენტაციის მონიტორინგი განსაზღვრული ინდიკატორების მიხედვით ხორციელდება. ინდიკატორები და კონკრეტული სამიზნეები გათვალისწინებულია შესაბამის სამოქმედო გეგმებში. სამდივნო წელიწადში ორჯერ სამდივნოსათვის პასუხისმგებელი უწყებების მიერ მონიტორინგის ინსტრუმენტებისა და წლიური ანგარიშისთვის საბჭოსთვის წარდგენასა და გამოქვეყნებაზე ახორციელებს მონიტორინგს.

სისხლის სამართლის სისტემის რეფორმაში ჩართული სახელმწიფო უწყებები ყოველწლიურად აახლებენ სექტორულ სტრატეგიებსა და სამოქმედო გეგმებს, რომლებიც საბოლოოდ საკოორდინაციო საბჭოს მიერ მტკიცდება. დოკუმენტების განახლების დროს მნიშვნელოვანი ყურადღება ეთმობა სამოქმედო გეგმების ფინანსურ ნაწილს.

**დონორთა კოორდინაცია**

საბჭოს ფარგლებში დონორთა კოორდინაცია 2010 წელს გაფორმებული თანამშრომლობის მემორანდუმის საფუძველზე. მემორანდუმი ითვალისწინებს სახელმწიფო ორგანოების და დონორი ორგანიზაციების ვალდებულებებს უზრუნველყონ ფინანსების ეფექტიანი გამოყენება. თანამშრომლობის მემორანდუმი საკოორდინაციო შეხვედრებისა და ანგარიშგების განრიგს ითვალისწინებს. ყოველწლიურად ტარდება დონორთა კონფერენცია, რაც ხელს უწყობს დონორთა და პასუხისმგებელ უწყებათა მჭიდრო კოორდინაციას.

# თავი 2. სისხლის სამართლის და ადმინისტრაციულ სამართალდარღვევათა კანონმდებლობის რეფორმის სტრატეგია

**2.1. სისხლის სამართლის კოდექსის გადასინჯვა**

სისხლის სამართლის კანონმდებლობის რეფორმის მიზანია სისხლის სამართლის პოლიტიკის საჭიროებისამებრ ლიბერალიზაცია და ადამიანის უფლებების საერთაშორისო სტანდარტებთან შესაბამისობაში მოყვანა.

აღნიშნული მიზნის მისაღწევად სისხლის სამართლის კანონმდებლობის რეფორმის ფარგლებში არსებითი მნიშვნელობისაა შემდეგი ამოცანები:

* სისხლის სამართლის კანონმდებლობის იმგვარად მოდერნიზება, რომ ყველა დაინტერესებული მხარისათვის (დაცვის მხარე, პროკურორი, სასამართლო, ასევე თითოეული პირი, რომელზეც კოდექსი გავრცელდება) უზრუნველყოფილი იყოს სისხლის სამართლის კოდექსის ნორმების თანამიმდევრულობა, ხელმისაწვდომობა და განჭვრეტადობა;
* სასჯელის დანიშვნის პროცესში და, ზოგადად, სისხლის სამართლის მართლმსაჯულებაში მოსამართლის როლის გაზრდა;
* დანაშაულის ხასიათის, ზიანის, დაზარალებულის ინტერესების, დამნაშავის პიროვნებისა და სასჯელის მიზანთან შესაბამისი სასჯელის დანიშვნის შესაძლებლობის უზრუნველყოფა;
* სასჯელებთან დაკავშირებული ხარვეზების აღმოფხვრა, მათ შორის, არასაპატიმრო სასჯელების მრავალფეროვნების უზრუნველყოფის და არსებული არასაპატიმრო სასჯელების კონცეფციის დახვეწის გზით.

სწორედ ამ პრიორიტეტების გათვალისწინებით 2013 წლიდან მიმდინარეობდა სისხლის სამართლის კოდექსის ზოგად და კერძო ნაწილებში შესატანი ცვლილებების პროექტებზე მუშაობა სისხლის სამართლის სისტემის რეფორმის საბჭოს სამდივნოს (იუსტიციის სამინისტროს ანალიტიკური დეპარტამენტი) კოორდინაციით შექმნილ ოთხ თემატურ ჯგუფში, რომლებიც დაკომპლექტებული იყო სამთავრობო და არასამთავრობო ორგანიზაციების, აგრეთვე აკადემიური წრის წარმომადგენლებით, სისხლის სამართლის ექსპერტებით. ცვლილებათა პაკეტის შემუშავებაში აქტიურად იყვნენ ჩართულნი საერთაშორისო დონის ექსპერტები.

სისხლის სამართლის კოდექსის ცვლილებების პროექტის განახლება მიმდინარეობდა უწყვეტ რეჟიმში, მათ შორის, ევროპის საბჭოს და ევროკავშირის ექსპერტების მიერ მომზადებული დასკვნის შესაბამისად. 2018 წელს დაგეგმილია ცვლილებების განახლებაზე მუშაობის გაგრძელება და, ყველა დაინტერესებული მხარის ჩართულობით, ცვლილებათა ერთიანი პაკეტის მომზადება რომელიც პარლამენტს 2018 წელს წარედგინება.

სისხლის სამართლის პრიორიტეტულ მიმართულებებად კვლავ რჩება ადამიანის უფლებების საერთაშორისო სტანდარტების დაცვა და სისხლის სამართლის ლიბერალიზაციის პოლიტიკასთან შესაბამისობის უზრუნველყოფა. ამ პრიორიტეტების შესაბამისად, სისხლის სამართლის კოდექსის ცვლილებების პროექტი პასუხობს ისეთ ამოცანებს, როგორიცაა სისხლის სამართლის კანონმდებლობის თანამიმდევრულობა, ხელმისაწვდომობა და ყველა დაინტერესებული მხარისათვის განჭვრეტადობის უზრუნველყოფა, მოსამართლის როლის გაზრდა, სასჯელების მრავალფეროვნების და ინდივიდუალიზაციის უზრუნველყოფა და სხვა. აღნიშნული მიზნების მისაღწევად მნიშვნელოვანია მომზადებული საკანონმდებლო ცვლილებების საბოლოო განახლება, ყველა დაინტერესებული მხარის ჩართულობით ცვლილებათა ერთიანი პაკეტის მომზადება და მიღება, ძალაში შესული საკანონმდებლო ცვლილებების ეფექტური იმპლემენტაცია და პრაქტიკაზე დაკვირვების შედეგად კანონმდებლობის შემდგომი სრულყოფა.

**2.2. სისხლის სამართლის საპროცესო კანონმდებლობა**

***შეჯიბრებითობის პრინციპი და მტკიცებულებათა დასაშვებობა***

იუსტიციის სამინისტროს მიზანია სისხლის სამართლის მართლმსაჯულებაში შეჯიბრებითობის პრინციპის განმტკიცება და მტკიცებულებათა დასაშვებობასთან დაკავშირებით არსებული ხარვეზების აღმოფხვრა - შესაბამისი ნორმების სრულყოფა. ამ მიზნის მისაღწევად, იუსტიციის სამინისტროს პრიორიტეტია საქართველოს სისხლის სამართლის საპროცესო კოდექსის ისეთი ცვლილების მომზადება, რომელთა მიღების შედეგად მიიღწევა შემდეგი ამოცანები:

* მტკიცებულებათა დასაშვებობის კრიტერიუმების დაზუსტება;
* განაგონის, პირდაპირ და ირიბ მტკიცებულებათა არსის მკაფიოდ ჩამოყალიბება და განაგონის დასაშვებად მტკიცებულებად საჭირო სტანდარტის განსაზღვრა.

საკანონმდებლო ცვლილებების პროექტის საწყისი ვერსიის პრეზენტაცია სისხლის სამართლის სისტემის რეფორმის განმახორციელებელი უწყებათაშორისი საკოორდინაციო საბჭოს სხდომაზე 2016 წლის 25 იანვარს გაიმართა, პროექტის დახვეწისა და გაუმჯობესების მიზნით იუსტიციის სამინისტრო მუშაობას აგრძელებს. ყველა ზემოთ აღნიშნული ამოცანა კვლავ რჩება პრიორიტეტად და მათი გათვალისწინებით განახლებული ცვლილებათა ერთიანი პაკეტი საქართველოს პარლამენტს 2018 წლის ბოლომდე წარედგინება.

**2.3. ადმინისტრაციულ სამართალდარღვევათა კოდექსის რეფორმა**

ადმინისტრაციულ სამართალდარღვევათა სისტემის რეფორმის მიზანია ადმინისტრაციულ სამართალდარღვევათა სფეროს შესაბამისობაში მოყვანა კანონის უზენაესობის პრინციპსა და ადამიანის უფლებებთან.

აღნიშნული მიზნის მისაღწევად არსებითი მნიშვნელობისაა თანამედროვე მიდგომებზე დაყრდნობით საქართველოს ადმინისტრაციულ სამართალდარღვევათა კოდექსის (კანონის) და სხვა გამომდინარე კანონმდებლობის პროექტის შემუშავება.

საქართველოს მთავრობის 2014 წლის 3 ნოემბრის №1981 განკარგულებით შეიქმნა **ადმინისტრაციულ სამართალდარღვევათა სისტემის რეფორმის ხელშემწყობი სამთავრობო კომისია** და დამტკიცდა მისი დებულება. აღნიშნული კომისიის ამოცანებად განისაზღვრა კანონის უზენაესობისა და ადამიანის უფლებათა დაცვის პრინციპების გათვალისწინებით ადმინისტრაციულ სამართალდარღვევათა სისტემის რეფორმის თაობაზე შესაბამისი წინადადებების, რეკომენდაციების, კონცეფციების შემუშავება, საქართველოს ადმინისტრაციულ სამართალდარღვევათა კოდექსის (კანონის) პროექტის შემუშავება, ადმინისტრაციულ სამართალდარღვევათა სისტემის ფარგლებში სხვა სამართლებრივი აქტების პროექტების მომზადება და საქართველოს მთავრობისთვის წარდგენა. აღნიშნული კოდექსის რეფორმაზე არაერთხელ იქნა წამოწყებული მუშაობა, თუმცა სისტემურად და არსებითად რეფორმა არცერთხელ არ განხორციელდა. 1984 წლის საქართველოს სსრ უმაღლესი საბჭოს დადგენილებით სამოქმედოდ მიღებული კოდექსი, საქართველოს სამართლებრივ სივრცეში ერთადერთი ის კანონია, რომელიც ყოველდღიურ სამართალურთიერთობებს აქტიურად არეგულირებს, ამასთან მასში განხორციელებული 400-მდე ცვლილების და ინსტიტუტების მოძველებული რეგულირების გამო ვერ პასუხობს ადამიანის უფლებების საყოველთაო სტანდარტებს.

შესაბამისად, რეფორმის ფარგლებში კვლავ პრიორიტეტად რჩება თანამედროვე მიდგომებზე დაყრდნობით საქართველოს ადმინისტრაციულ სამართალდარღვევათა კოდექსის და სხვა გამომდინარე კანონმდებლობის პროექტის შემუშავება, რაც უზრუნველყოფს აქამდე განხორციელებული ცვლილებების სისტემატიზაციას, მოძველებული ნორმების ამოღებას და განახლებას კანონის უზენაესობის პრინციპისა და ადამიანის უფლებების გათვალისწინებით.

# თავი 3. სასამართლო სისტემის რეფორმის სტრატეგია

**შესავალი**

სამართლიანი, დამოუკიდებელი და გამჭვირვალე მართლმსაჯულების სისტემის შექმნა დემოკრატიული სახელმწიფოს ერთ-ერთი პრიორიტეტი და ქვეყნის ეკონომიკური განვითარების მნიშვნელოვანი წინაპირობაა. სასამართლო ხელისუფლების მიმართ მოსახლეობის ნდობის მაღალი ხარისხის უზრუნველყოფა, სასამართლო სისტემის საერთაშორისო სტანდარტებთან შესაბამისობაში მოყვანა მნიშვნელოვანი სტრატეგიული ამოცანაა. დამოუკიდებელ და ეფექტიან მართლმსაჯულებას განსაკუთრებული როლი აქვს ადამიანის ძირითადი უფლებებისა და თავისუფლებების დაცვაში, რაც უმნიშვნელოვანესია სისხლის სამართლის საქმეთა წარმოების პროცესში. ითვალისწინებს რა იუსტიციის უმაღლესი საბჭოს მართლმსაჯულების 5 წლიანი სტრატეგიით და სამოქმედო გეგმით განსაზღვრულ მიმართულებებს, სისხლის სამართლის მართლმსაჯულებასა და კანონმდებლობაში რეფორმის გასატარებლად რეკომენდაციების შემუშავებაში, **სისხლის სამართლის სისტემის რეფორმის უწყებათაშორისი საკოორდინაციო საბჭო** თანხმდება სასამართლო რეფორმის შემდეგ **სახელმძღვანელო პრინციპებსა და სტრატეგიულ მიმართულებებზე:**

**მიზანი 1. სასამართლო სისტემის დამოუკიდებლობის, გამჭვირვალობის და ანგარიშვალდებულების უზრუნველყოფა**

საქართველოსა და ევროკავშირს შორის ასოცირების დღის წესრიგის მიხედვით, სასამართლო ხელისუფლებამ შეიმუშავა სასამართლო სისტემის 5-წლიანი სტრატეგია და 2-წლიანი სამოქმედო გეგმა. სტრატეგია ითვალისწინებს საერთაშორისო ორგანიზაციებისა და სასამართლოების მოთხოვნებსა და რეკომენდაციებს, რათა სასამართლო სისტემაში მიმდინარე ცვლილებები მაქსიმალურად დაეხმაროს საქართველოს სწრაფვას, გაერთიანდეს ევროატლანტიკურ ორგანიზაციებში. სტრატეგიის შემუშავების პროცესში საქართველოს იუსტიციის უმაღლესი საბჭოს 2016 წლის 23 მაისის გადაწყვეტილებით, აღმასრულებელი, საკანონმდებლო და სასამართლო ხელისუფლების წარმომადგენლებთან ერთად წარმოდგენილი იყო სამოქალაქო საზოგადოების ფართო სპექტრი, სახალხო დამცველი და საერთაშორისო ორგანიზაციები. სტრატეგიით განისაზღვრა ოთხი ძირითადი მიმართულება:

* დამოუკიდებლობა და მიუკერძოებლობა;
* ანგარიშვალდებულება;
* ხარისხი და ეფექტიანობა;
* ხელმისაწვდომობა, გამჭვირვალობა და სანდოობა.

ინდივიდუალური მოსამართლის დამოუკიდებლობისა და მიუკერძოებლობის საკანონმდებლო გარანტიების განმტკიცების მიზნით, საერთაშორისო ორგანიზაციების რეკომენდაციების საფუძველზე, დღეს მოქმედ კანონმდებლობაში განხორციელდა რიგი ცვლილებები. დარეგულირდა მოსამართლის მიერ თანამდებობის დაკავების წესი და მოსამართლეობის კანდიდატის შერჩევის კრიტერიუმები. საკანონმდებლო ნოვაციებით განისაზღვრა 3 წელზე მეტი გამოცდილების მქონე მოსამართლეების გამოსაცდელი ვადის გარეშე უვადოდ განწესების საკითხი. მოსამართლეთა უვადო დანიშვნასთან მიმართებაში მნიშვნელოვან საკითხს წარმოადგენს მოსამართლეთა შეფასების სისტემის ჩამოყალიბება და დანერგვა. მნიშვნელოვანია, რომ ამ მიმართულებით გასულ წელს დაწყებული მუშაობა კვლავ გაგრძელდეს და „საერთო სასამართლოების“ შესახებ ორგანული კანონის დებულებები შესაბამისობაში იყოს მოყვანილი ევროპულ და საერთაშორისო სტანდარტებთან.

გასული წლის მნიშვნელოვან სიახლეს დისციპლინური სამართალწარმოების პროცესში დამოუკიდებელი ინსპექტორის ინსტიტუტის ამოქმედებაც წარმოადგენდა. „საქართველოს საერთო სასამართლოების მოსამართლეთა დისციპლინური პასუხისმგებლობისა და დისციპლინური სამართალწარმოების შესახებ“ საქართველოს კანონის დანაწესით, მოსამართლის მიმართ დისციპლინურ სამართალწარმოებას იწყებს, აგრეთვე დისციპლინური საქმის წინასწარ შემოწმებასა და გამოკვლევას ახორციელებს საქართველოს იუსტიციის უმაღლესი საბჭოს დამოუკიდებელი ინსპექტორი, რომელიც თავის დასკვნებს და მოსაზრებებს წარუდგენს საქართველოს იუსტიციის უმაღლეს საბჭოს. ამ მიმართულებით აუცილებელია, რომ მოხდეს ინსტიტუტის დამოუკიდებლობის გარანტიების უზრუნველყოფა, ინსპექტორისა და მისი აპარატის გაძლიერება და ინსტიტუტის ეფექტური ფუნქციონირებისათვის მხარდაჭერის უზრუნველყოფა.

სასამართლოს ხელმისაწვდომობის გაუმჯობესების, პროცედურების გამარტივებისა და საქმეთა ელექტრონული წარმოების ეფექტიანობის ამაღლების კუთხით მთავარ სტრატეგიულ მიზანს წარმოადგენს ელექტრონული მართლმსაჯულების განვითარება. აღსანიშნავია, რომ საერთო სასამართოების სისტემაში ამოქმედდა საქმეთა შემთხვევითი განაწილების სისტემა. პროგრამის ტექნიკური გამართულობის უზრუნველსაყოფად ამოქმედდა მენეჯმენტის დეპარტამენტი, რომლის ფუნქციებია ელექტრონული წარმოების პროგრამის გამართულობის მონიტორინგი და მისი გამართულად მუშაობის ხელშეწყობა. მენეჯმენტის დეპარტამენტის ეფექტური მუშაობის უზრუნველსაყოფად აუცილებელია მომდევნო წლებში ხელი შეეწყოს დეპარტამენტის საჭიროებების შესწავლას, შესაძლო ხარვეზების აღმოფხვრას და დეპარტამენტის გაძლიერებას, რათა ამ უკანასკნელმა მაქსიმალურად ეფექტურად უპასუხოს საქმეთა შემთხვევითი ელექტრონული განაწილების სისტემის გამოწვევებს. ასევე, უნდა მოხდეს სასამართლოში საქმეთა ელექტრონული საქმისწარმოების პროგრამის დანერგვა და სრული ამოქმედება.

პრიორიტეტულია სისხლის სამართლის სამართალწარმოების გაუმჯობესების საკითხებზე სასამართლო პრაქტიკის განზოგადების შედეგად წარმოდგენილი საკანონმდებლო ცვლილებების მართლმსაჯულების სისტემაში დანერგვა. მათ შორის, უწყებათაშორის საკოორდინაციო საბჭოს ფარგლებში შემუშავებული საკანონმდებლო წინადადებების საერთო სასამართლოების პრაქტიკაში განხორციელების თვალსაზრისით წამების არაადამიანური და ღირსების შემლახავი ქმედების მსხვერპლის მიმართ მოსამართლის როლის განსაზღვრა, სისხლის სამართლის პროცესში ნაფიც მსაჯულთა სამართალწარმოების დახვეწა, არასრულწლოვანთა მართლმსაჯულების კოდექსის იმპლემენტაცია სასამართლო პრაქტიკაში, „დისკრიმინაციის თაობაზე“ საქართველოს კანონის იმპლემენტაცია სისხლის, სამოქალაქო და ადმინისტრაციულ სამართალწარმოებაში.

პრიორიტეტულია მოსამართლეთა კვალიფიკაციის ამაღლებისა და პროფესიული გადამზადების უზრუნველყოფის მიზნით იუსტიციის უმაღლესი სკოლის რეფორმის განხორციელება, იუსტიციის უმაღლესი სკოლის მსმენელების პროფესიული მომზადებისა და მოქმედი მოსამართლეების გადამზადების მეთოდის, სისტემისა და კურიკულუმის სრულყოფა და საერთაშორისო სტანდარტებთან შესაბამისობის უზრუნველყოფა, მოსამართლეთა საკვალიფიკაციო გამოცდების მეთოდის დახვეწა, იუსტიციის უმაღლესი სკოლის ბიუჯეტისა და კურიკულუმის საჯაროობა.

ასევე, პრიორიტეტულია იუსტიციის უმაღლესი საბჭოს საქმიანობის მარეგულირებელი ნორმების დახვეწა, მათ შორის, საბჭოს გადაწყვეტილებების დასაბუთების, მათი გასაჩივრების, ინტერესთა კონფლიქტის, ღიაობის და გამჭვირვალობის მარეგულირებელი წესების შემუშავება.

***ამოცანა 1.1. მოსამართლეთა შერჩევა, დანიშვნის და დაწინაურების სისტემა გაუმჯობესება, მათ შორის სამოქალაქო საზოგადოების, საერთაშორისო ორგანიზაციების, იუსტიციის სამინისტროს და საქართველოს პარლამენტთან ერთობლივი სამუშაო ჯგუფის ფარგლებში***

მოსამართლეთა შერჩევა, დანიშვნის და დაწინაურების სისტემა გაუმჯობესებისათვის, მოსამართლეთა საქმიანობის პერიოდული შეფასების სისტემის დახვეწის და მოსამართლეთა დაწინაურების კრიტერიუმების თაობაზე, ასევე მოსმართლეთა უვადოდ არჩევის განახლებული წესის, კრიტერიუმებისა და პროცედურის თაობაზე მნიშვნელოვანია, რომ „საერთო სასამართლოების“ შესახებ ორგანული კანონის დებულებები შესაბამისობაში იყოს მოყვანილი ევროპულ და საერთაშორისო სტანდარტებთან. ამ მიზნით პრიორიტეტულია, რომ შესწავლილ იქნას საერთაშორისო პრაქტიკა და შემუშავებულ იქნას შესაბამისი საკანონმდებლო წინადადებები სამოქალაქო საზოგადოების, საერთაშორისო ორგანიზაციების, იუსტიციის სამინისტროს და საქართველოს პარლამენტთან ერთობლივი სამუშაო ჯგუფის ფარგლებში.

***ამოცანა 1.2. მოქმედი კანონმდებლობით გათვალისწინებული დისციპლინური მექანიზმების გაუმჯობესება და სრულყოფა***

კანონმდებლობით გათვალიწინებული დისციპლინური მექანიზმების გაუმჯობესებისა და სრულყოფისათვის პრიორიტეტულია მუშაობა რამდენიმე მიმართულებით განხორციელდეს: მოხდეს კანონმდებლობით გათვალისწინებული დისციპლინური პასუხისმგებლობის საფუძველების შემდგომი სრულყოფა და ეთიკის კოდექსის დებულებების საერთაშორისო სტანდარტებთან შესაბამისობაში მოყვანა და შესაბამისი სახელმძღვანელოს შემუშავება. ამასთანავე, უზრუნველყოფილ უნდა იქნეს დამოუკიდებელი ინსპექტორის ინსტიტუციური გაძლიერება და ინსტიტუტის ეფექტური ფუნქციონირების მხარდაჭერა.

***ამოცანა 1.3. სასამართლოში საქმეთა ელექტრონული წარმოების და საქმეთა ელექტრონული განაწილების სისტემის ეფექტური ფუნქციონირების უზრუნველყოფა***

საერთო სასამართლოების სისტემაში გამართული და შეუფერხებელი ელექტრონული წარმოების ფუნქციონირებისათვის პრიორიტეტულია საქმეთა ელექტრონული სისტემის საქართველოს საერთო სასამართლოების სისტემაში დანერგვის შემდგომი სამუშაოების განხორციელება, რაც მოიცავს საქმეთა განაწილების ელექტრონული პროგრამის მუშაობის მუდმივ მონიტორინგს და იუსტიციის უმაღლესი საბჭოს მენეჯმენტის დეპარტამენტის გაძლიერებას. ამასთანავე, პრიორიტეტულია საერთო სასამართლოების სისტემაში ელექტრონული საქმისწარმოების სისტემის დანერგვისა და მისი გამართული უზრუნველყოფის ფუნქციონირების უზრუნველყოფა.

***ამოცანა 1.4. საერთო სასამართლოების სისტემის ინსტიტუციური განვითარება და გაძლიერება***

საერთო სასამართლოების ეფექტურობის გაუმჯობესების მიზნით, პრიორიტეტულია, მუშაობა გაგრძელდეს იუსტიციის უმაღლესი საბჭოს საქმიანობის მარეგულირებელი ნორმების შემდგომი დახვეწისა და მათი საერთაშორისო სტანდარტებთან დაახლოების მიმართულებით. ამასთანავე, საქმეთა ნაკადის მართვის გაუმჯობესების მიზნით უნდა განხორციელდეს კვლევა და მომზადდეს შესაბამისი რეკომენდაციები.

საერთო სასამართლოების სისტემის ინსტიტუციური განვითარების ერთ-ერთ პრიორიტეტულ მიმართულებას იუსტიციის უმაღლესი სკოლის რეფორმირება წარმოადგენს, რისთვისაც მიზანშეწონილია საკანონმდებლო წინადადებების მომზადება.

სასამართლოსა და საზოგადოების კომუნიკაციის გაუმჯობესებისათვის პრიორიტეტულია, ამოქმედდეს და გაძლიერდეს სპიკერ-მოსამართლის ინსტიტუტი.

***ამოცანა 1.5. სისხლის სამართალწარმოების შესაბამისობა საერთაშორისო სტანდარტებთან***

სტრატეგიამ ერთ-ერთ პრიორიტეტულ მიმართულებად განსაზღვრა სისხლის სამართალწარმოების გაუმჯობესება, მისი საერთაშორისო სტანდარტებთან დაახლოების გზით. ამ მიზნით მნიშვნელოვანია განხორციელდეს სასამართლო პრაქტიკის კვლევა/განზოგადება ისეთ აქტუალურ და საჭირბოროტო საკითებზე, როგორებიცაა: წამების, არაადამიანური და ღირსების შემლახავი მოპყრობის საქმეებზე მოსამართლის უფლებამოსილების, არასრულწლოვანთა მიმართ წარმოებულ სისხლის სამართლის საქმეებზე და დისკრიმინაციის საკითხების თაობაზე. ასევე, განხორციელებული კვლევების საფუძველზე უნდა მოხდეს საერთაშორისო სტანდარტებთან შესაბამისობის დადგენა და სათანადო რეკომენდაციების შემუშავება.

სტრატეგიული მიმართულების ერთ-ერთ მნიშვნელოვან საკითხს, აგრეთვე, წარმოადგენს ნაფიც მსაჯულთა ინსტიტუტის გაძლიერება და მისი საერთაშორისო სტანდარტებთან შესაბამისობაში მოყვანა. ამ მიზნით მოსამართლეთათვის უნდა შემუშავდეს შესაბამისი ინსტრუქციები.

# თავი 4. პოლიციის რეფორმის სტრატეგია

**შესავალი**

როგორც ნებისმიერი სხვა სისტემა, სამართალდამცავი სისტემაც მუდმივად საჭიროებს განვითარებას და რეფორმირებას, რათა ზუსტად უპასუხოს ახალ გამოწვევებს, როგორიცაა დანაშაულთან ბრძოლა, მართლწესრიგის დაცვა, ადამიანის უფლებების დაცვა და სხვა. არსებული გამოწვევების პირობებში, სამართალდამცავი ორგანოს უპირველეს მიზანს წარმოადგენს მართლწესრიგის დაცვა და მოსახლეობის უსაფრთხოების უზრუნველყოფა. ამავდროულად, მნიშვნელოვანია, რომ სამართალდამცავი ორგანო საზოგადოების მიერ არ აღიქმებოდეს რეპრესიულ უწყებად, რომელიც მხოლოდ დანაშაულის აღკვეთასა და მასზე რეაგირებაზე იქნება მიმართული.

ამ მიზნით, შინაგან საქმეთა სამინისტრომ შეიმუშავა სისტემის მოკლე და საშუალოვადიანი განვითარების ხედვა. ხედვის მიზანს წარმოადგენს დანაშაულის წინააღმდეგ ბრძოლის გაძლიერება და, ამავდროულად, პრევენციული და ადამიანის უფლებების დაცვაზე ორიენტირებული მიდგომებისა და პროაქტიული მეთოდების განვითარება.

აღნიშნულიდან გამომდინარე, მოკლევადიან პერიოდში სამინისტროსთვის პრინციპულად მნიშვნელოვანია დანაშაულის წინააღმდეგ ბრძოლის გაძლიერება, ადამიანის უფლებების დაცვის დამატებითი გარანტიების შექმნა, პოლიციელთა პროფესიული განათლების გაძლიერება, საზოგადოებასა და პოლიციას შორის ნდობის აღდგენა, ტრანსნაციონალურ დანაშაულთან ბრძოლის მეთოდების და მიდგომების გაუმჯობესება (საერთაშორისო ოპერატიული თანამშრომლობის გაძლიერების გზით).

ძირითადი მიმართულებების გარდა, სამინიტროს განვითარების სტრატეგია მოიცავს საზოგადოებისთვის აქტუალურ საკითხებზე ცალკეული პროექტების განხორციელებას მიზნობრივი ინიციატივების სახით.

1. **დანაშაულის წინააღმდეგ ბრძოლის გაძლიერება**

სამინისტროს წინაშე არსებული გამოწვევებიდან გამომდინარე, კრიმინალური პოლიციის რეფორმირება განსაკუთრებულ მნიშვნელობას იძენს. რეფორმის საბოლოო მიზანია ეფექტიანი და ანგარიშვალდებული სამართალდამცავი უწყების ჩამოყალიბება, რომელიც უზრუნველყოფს დანაშაულის პრევენციას, დანაშაულზე სწრაფ რეაგირებას, საზოგადოებრივ უსაფრთხოებასა და მართლწესრიგის დაცვას. შესაბამისად, განხორციელდა კრიმინალური პოლიციის არსებული ორგანიზაციული სტრუქტურის, ფუნქციონალური მიმართულებებისა და მუშაობის მეთოდების სიღრმისეული შესწავლა, რის საფუძველზეც გამოიკვეთა რეფორმის პრიორიტეტული მიმართულებები.

***1.1.******ოპერატიული და საგამოძიებო ფუნქციების გაძლიერება***

განხორციელებული შეფასების/კვლევის შედეგად, გამოიკვეთა ოპერატიულ-საგამოძიებო საქმიანობაში არსებული ხარვეზები. შესაბამისად, დღის წესრიგში დადგა საგამოძიებო და ოპერატიული ფუნქციების გამიჯვნის საჭიროება, რაც უზრუნველყოფს დანაშაულზე სწრაფ რეაგირებას და გამოძიების ხარისხის ამაღლებას. რეფორმა ითვალისწინებს შესაბამისი საკანონმდებლო და სტრუქტურული ცვლილებების განხორციელებას, ადამიანური რესურსების ოპტიმიზაციას, ოპერატიული თანამშრომლებისა და გამომძიებლების სპეციალიზაციას და კვალიფიკაციის ამაღლებას და სხვა.

***1.2.******პოლიციის პრევენციული ფუნქციის გაძლიერება და საზოგადოებაზე ორიენტირებული საპოლიციო საქმიანობის დანერგვა***

შინაგან საქმეთა სამინისტროსთვის უმთავრეს პრიორიტეტს წარმოადგენს პრევენციული კომპონენტის, როგორც დანაშაულის წინააღმდეგ ბრძოლის ერთ-ერთი ყველაზე ეფექტიანი მექანიზმის გაძლიერება. მიმდინარე რეფორმა მოიცავს საზოგადოებაზე ორიენტირებული საპოლიციო სერვისების განვითარებას და მოსახლეობაში პოლიციისადმი ნდობის ამაღლებას. ამ მიზნით, შსს-ში იქმნება მართლწესრიგის ოფიცრის ინსტიტუტი, რომლის უმთავრესი ფუნქცია იქნება სხვადასხვა პრევენციული ღონისძიების განხორციელების მეშვეობით დანაშაულისა და სამართალდარღვევების თავიდან აცილება.

შინაგან საქმეთა სამინისტროში საზოგადოებაზე ორიენტირებული საპოლიციო საქმიანობის დანერგვა კომპლექსურ პროცესებთანაა დაკავშირებული. მისი სისტემური განხორცილება მოიცავს სხვადასხვა კომპონენტს, კერძოდ: ადამიანური რესურსების განვითარებას, სასწავლო მოდულების დანერგვას, საკანონმდებლო ცვლილებებისა და საინფორმაციო კამპანიის განხორციელებას.

***1.3. ანალიზზე დაფუძნებული საპოლიციო საქმიანობა***

დანაშაულის პრევენციის, ასევე რეალურ დროში მათზე სწრაფი რეაგირებისა და გახსნის ხარისხის გაუმჯობესების მიზნით, სამინისტროსთვის მნიშვნელოვანია ანალიტიკური შესაძლებლობების განვითარება. დანაშაულის სისტემური ანალიზის მიზნით სამინისტროში ხორციელდება ანალიზზე დაფუძნებული საპოლიციო საქმიანობა. პროექტის საპილოტე რეჟიმში გაშვებისა და პროგრამული უზრუნველყოფის განვითარების შემდეგ, შსს გადადის მომდევნო საფეხურზე, რომელიც გულისხმობს ანალიტიკოსების ქსელის შექმნას როგორც ჰორიზონტალურ, ისე ვერტიკალურ დონეზე. აღნიშნული მიზნის მისაღწევად იგეგმება შესაბამისი მატერიალურ–ტექნიკური ბაზისა და პროგრამული უზრუნველყოფის გაუმჯობესება, სასწავლო მოდულების შემუშავება და ადამიანური რესურსების განვითარება, რაც უზრუნველყოფს დანაშაულის სისტემატური ანალიზის გზით რისკებისა და საფრთხეების შეფასებასა და პრევენციული ღონისძიებების დაგეგმვას.

***1.4. ტექნოლოგიური განვითარება***

დანაშაულის განვითარების, დანაშაულებრივ დაჯგუფებებს შორის გამარტივებული კომუნიკაციისა და მსოფლიოს მასშტაბით გამარტივებული მობილურობის ფონზე სამართალდამცავი უწყებები მუდმივად ახალი გამოწვევების წინაშე დგებიან. აღნიშნული გამოწვევების საპასუხოდ უნდა განვითარდეს როგორც სამართალდამცავი უწყებების მიდგომები, ასევე მათი ანალიტიკური და ტექნოლოგიური შესაძლებლობები. ამ მიზნით, სამინისტროში შეიქმნა ერთობლივი ოპერაციების ცენტრი, რომელიც უზრუნველყოფს მონიტორინგს, ანალიტიკას, პოლიციის ძალების ერთიან მართვასა და მხარდაჭერას. აღნიშნული ცენტრის სრულყოფილი ფუნქციონირების მიზნით იგეგმება შსს–ში ვიდეო-სამეთვალყურეო სისტემისა და ვიდეო-ანალიტიკური პროგრამების შესყიდვა და მათი შემდგომი განვითარება. გარდა ამისა, დაგეგმილია სამინისტროს საპოლიციო/საგამოძიებო დანაყოფების აღჭურვა თანამედროვე ტექნიკით.

***1.5. ადამიანური რესურსების ეფექტიანი მართვა***

კრიმინალური პოლიციის რეფორმის ერთ–ერთი კომპონენტია ადამიანური რესურსების მართვის ეფექტიანი სისტემის ერთიანი სტანდარტის დანერგვა, რაც გულისხმობს პოლიციაში მიღების წესის გაუმჯობესებას, სამუშაო დატვირთვისა და საქმიანობის ხარისხის შეფასების მექანიზმის შემუშავებას, დაწინაურებისა და წახალისების სისტემის დანერგვას. დაგეგმილი ღონისძიებების განხორციელების შედეგად შესაძლებელი იქნება პოლიციაში კვალიფიციური ადამიანური რესურსების მოზიდვა და არსებული თანამშრომლებისთვის სოციალური გარანტიების გაუმჯობესება.

1. **ადამიანის უფლებების დაცვა**

შინაგან საქმეთა სამინისტროს მიერ დაგეგმილი ყველა რეფორმა ემსახურება კიდევ უფრო მეტი გარანტიების შექმნას, რათა პრევენციაზე თუ სამართალდარღვევის რეაგირებაზე ორიენტირებული ნებისმიერი საპოლიციო ღონისძიება ემყარებოდეს კანონიერების, პიროვნების პატივისა და ღირსების, ჰუმანურობის, გამჭვირვალობის, დისკრიმინაციის დაუშვებლობის პრინციპებს.

* 1. ***საგამოძიებო საქმიანობის დროს ადამიანის უფლებების დაცვის მონიტორინგი***

საზოგადოების თითოეული წევრის უფლებებისა და თავისუფლებების ეფექტიანად დაცვისა და უფლებების დარღვევაზე დროული რეაგირების მიზნით, შინაგან საქმეთა სამინისტროში შეიქმნა ადამიანის უფლებათა დაცვის დეპარტამენტი, რომლის კომპეტენციად განისაზღვრა ოჯახური დანაშაულის, ქალთა მიმართ ძალადობის, დისკრიმინაციული ნიშნითა და სიძულვილის მოტივით ჩადენილი დანაშაულის, ტრეფიკინგის, არასრულწლოვანთა მიერ და მათ მიმართ ჩადენილი დანაშაულის ფაქტებზე მიმდინარე გამოძიებისა და ადმინისტრაციული საქმისწარმოების მონიტორინგი.

დეპარტამენტი მონიტორინგის გზით უზრუნველყოფს ხარვეზების იდენტიფიცირებას, მათი აღმოფხვრის მიზნით რეკომენდაციების შემუშავებასა და შსს აკადემიასთან, საერთაშორისო და ადგილობრივ არასამთავრობო ორგანიზაციებთან კოორდინაციით შესაბამისი სასწავლო აქტივობების დაგეგმვას.

დეპარტამენტის ერთ-ერთი ამოცანა იქნება ასევე გამომძიებელთა სპეციალიზაცია და სპეციალიზებული გამომძიებლების მუდმივ განვითარებაზე ზრუნვა.

დაგეგმილია სპეციალური საგამოძიებო დანაყოფის შექმნა, რომელიც გამოიძიებს არასრულწლოვანთა მიერ და მათ მიმართ ჩადენილ დანაშაულებს. ამგვარი დანაყოფი უზრუნველყოფს სამართალწარმოების ისეთ პროცესს, რომელიც მაქსიმალურად იქნება ორიენტირებული არასრულწლოვნის ჭეშმარიტი ინტერესების დაცვაზე.

გამოძიების ხარისხის კიდევ უფრო გაუმჯობესების მიზნით დეპარტამენტი შეიმუშავებს ზემოაღნიშნული დანაშაულების გამოძიების მეთოდოლოგიას, ოჯახური ძალადობის შემთხვევაში რისკების შეფასების ინსტრუმენტსა და გამოცემული დამცავი და შემაკავებელი ორდერების მონიტორინგის სისტემას. ასევე, დანერგავს შსს-ში მოწმისა და დაზარალებულის კოორდინატორის ინსტიტუტს.

დეპარტამენტის მუშაობა იქნება აქტიური მის კომპეტენციას მიკუთვნებული დანაშაულებზე პრევენციული ღონისძიებების დაგეგმვასა და განხორციელებაში.

***2.2. ადამიანის უფლებათა დაცვა დროებითი მოთავსების იზოლატორებში (დმი)***

ადამიანის უფლებათა დაცვა განსაკუთრებით მნიშვნელოვანია დროებითი მოთავსების იზოლატორებში. შსს-ს დროებითი მოთავსების უზრუნველყოფის დეპარტამენტი პასუხისმგებელია წინასწარი დაკავების საკნებში მოთავსებულთა რეგისტრაციაზე, სამედიცინო შემოწმებასა და რეგულარული მონიტორინგის განხორციელებაზე.

ადამიანის უფლებების დაცვისა და უსაფრთხოების ხარისხის გაუმჯობესებისათვის დროებითი მოთავსების უზრუნველყოფის დეპარტამენტში იგეგმება სტრუქტურული ცვლილებების განხორციელება, სამართლებრივი ბაზის განვითარება, იზოლატორების ინფრასტრუქტურის გაუმჯობესება, სამედიცინო მომსახურების დახვეწა, ვიდეო-მეთვალყურეობის სისტემის გაუმჯობესება და ელექტრონული ბაზის განახლება და იზოლატორებში მომუშავე პერსონალის კვალიფიკაციის ამაღლება შსს აკადემიაში მომზადების კურსისა და დისტანციური სწავლების სისტემის განვითარების გზით; აგრეთვე, ადმინისტრაციულ პატიმრობაში მყოფ პირებთან, არასრულწლოვანებთან და ქალებთან სოციალური მუშაკებისა და ფსიქოლოგის მომსახურების სერვისის დანერგვა. ამასთან, სამინისტრო გეგმავს ევროპის საბჭოს წამების პრევენციის ევროპული კომიტეტისა და სხვა უფლებადამცველი ორგანიზაციების რეკომენდაციის შესაბამისად, ახალი შენობის აშენებას ადმინისტრაციული წესით დაკავებულ პირთათვის, სადაც უზრუნველყოფილი იქნება მათთვის შედარებით ხანგრძლივი დაკავებისთვის ყველა შესაბამისი პირობა.

***2.3. პერსონალურ მონაცემთა დაცვა***

შინაგან საქმეთა სამინისტროს სისტემაში პერსონალურ მონაცემთა დაცვის უზრუნველყოფის მიზნით ფუნქციონირებს პერსონალურ მონაცემთა დაცვის ზედამხედველობის ჯგუფი, რომელიც პასუხისმგებელია უწყებაში პერსონალურ მონაცემთა დაცვის მდგომარეობის, არსებული სტანდარტებისა და რისკების შესწავლაზე და შესაბამისი რეკომენდაციების შემუშავებაზე.

პერსონალური მონაცემების დაცვის კუთხით, შსს–ში იგეგმება არსებული დანაყოფის ინსტიტუციური გაძლიერება; ამასთან, სამინისტრო აგრძელებს დანაყოფების თანამშრომელთა შესაძლებლობების განვითარებას კვალიფიკაციისა და ცნობიერების ამაღლების გზით, მემორანდუმების/ხელშეკრულებების/ერთობლივი ბრძანებების გაფორმებას იმ საჯარო და კერძო დაწესებულებებთან, რომლებსაც აქვთ სამინისტროს ცენტრალური საინფორმაციო ბანკის მონაცემთა რესურსებზე დაშვება. ამასთან, საჭიროების შემთხვევაში ჯგუფი ახორციელებს საკანონმდებლო თუ კანონქვემდებარე აქტების ან/და ცვლილებების განხორციელების შესახებ პროექტის შემუშავებას.

1. **განათლება – შსს აკადემიის განვითარება**

სამართალდამცავ სფეროში განხორციელებული რეფორმების მდგრადობის გარანტს წარმოადგენენ კარგად მომზადებული და შესაბამისი უნარებით აღჭურვილი თანამშრომლები. საჯარო სამართლის იურიდიული პირი საქართველოს შინაგან საქმეთა სამინისტროს აკადემია (შემდგომში შსს აკადემია) წარმოადგენს ერთადერთ საგანმანათლებლო უწყებას ქვეყნის მასშტაბით, რომელიც პასუხისმგებელია პოლიციელთა განათლებაზე.

აკადემიაში არსებული სასწავლო პროგრამებისა და მიდგომების შესწავლის შედეგად, გამოიკვეთა აკადემიის, როგორც პოლიციელთა პროფესიულ განათლებაზე ორიენტირებული დაწესებულების გაძლიერების აუცილებლობა. რეფორმის მიზანია, აკადემიის საპოლიციო სისტემაში დასაქმების მსურველთა ერთადერთ „კარიბჭედ“ გადაქცევა. შესაბამისად, დღის წესრიგში დადგა აკადემიაში უმაღლესი განათლების (საბაკალავრო და სამაგისტრო პროგრამების) კომპონენტის გაუქმება და რესურსების სრული მობილიზება პროფესიულ სასწავლო კურსებზე.

ზემოაღნიშნულიდან გამომდინარე, იგეგმება აკადემიაში პროფესიული განათლების კომპონენტის გაძლიერება სასწავლო პროგრამების დანერგვით/შემდგომი განვითარებით, ინფრასტრუქტურის გაუმჯობესებითა და მატერიალურ–ტექნიკური ბაზის განახლებით.

1. **მატერიალურ-ტექნიკური ბაზისა და ინფრასტრუქტურის განვითარება**

დანაშაულის პრევენციის, ოპერატიულ-სამძებრო და საგამოძიებო საქმიანობის ეფექტური განხორციელებისათვის და ასევე დანაშაულის სწრაფად გახსნისათვის და აღმოფხვრისათვის სამინისტროს დაგეგმილი აქვს მატერიალურ-ტექნიკური შესაძლებლობების გაუმჯობესება და დახვეწა, მათ შორის, უსაფრთხოების თანამედროვე ელექტრონული საშუალებების დანერგვა. აგრეთვე, მნიშვნელოვანია სამინისტროს ინფრასტრუქტურის და ტექნიკური აღჭურვილობის განვითარება.

1. **მიზნობრივი ინიციატივები**

შსს–ში მიმდინარე მნიშვნელოვანი პროექტებისა და სიახლეების შესახებ საზოგადოებრივი ცნობიერებისა და ინტერესის ამაღლებისათვის ერთ–ერთ ყველაზე ეფექტიან მექანიზმს მიზნობრივი ინიციატივები წარმოადგენს. აღნიშნული ინიციატივები წარმოადგენს საჭირო საკანონდებლო ცვლილებების, ღონისძიებებისა და საინფორმაციო კამპანიების ერთობლიობას. ასეთ ინიციატივებს განეკუთვნება: საგზაო უსაფრთხოების პროგრამა და კიბერდანაშულის წინააღმდეგ ბრძოლის პროგრამა.

***5.1.*** ***საგზაო უსაფრთხოება***

საქართველოში ავტოსაგზაო შემთხვევების რაოდენობის გათვალისწინებით, შინაგან საქმეთა სამინისტრო მნიშვნელოვან ყურადღებას უთმობს საგზაო მოძრაობის უსაფრთხოების ხარისხის ამაღლებას, რომელიც გულისხმობს სამართალდარღვევების პრევენციას, ეფექტურ გამოვლენასა და აღკვეთას.

საგზაო უსაფრთხოების გაუმჯობესებისათვის, მნიშვნელოვანია ავტოსაგზაო შემთხვევების გამომწვევი მიზეზების შემცირება და საგზაო მოძრაობის ადმინისტრირების გაუმჯობესება. ამ მიზნით სამინისტროში იგეგმება საკანონმდებლო ბაზის დახვეწა, მატერიალურ–ტექნიკური აღჭურვილობისა და პროგრამული უზრუნველყოფის განვითარება.

საგზაო უსაფრთხოების სფეროში მნიშვნელოვანი წინგადადგმული ნაბიჯი იქნება მართვის უფლების მისაღები პრაქტიკული გამოცდის რეალურ საგზაო ვითარებაში გადატანა. აღნიშნული ცვლილება უზრუნველყოფს საჭირო უნარებით აღჭურვილი მძღოლების მიერ ავტოსატრანსპორტო საშუალებების მართვას, რაც თავის მხრივ აამაღლებს საგზაო მოძრაობის ყველა მონაწილის უსაფრთხოებას.

* 1. ***კიბერდანაშაულის წინააღმდეგ ბრძოლა***

ინტერნეტ ტექნოლოგიებისა და ელექტრონული სერვისების განვითარების პარალელურად ვითარდება და იცვლება დანაშაულის სახეები და ფორმები. ნებისმიერი მოქალაქე ყოველდღიურად შეიძლება გახდეს კიბერ-თავდასხმის მსხვერპლი. შესაბამისად, შს სამინისტროსთვის ერთ-ერთი პრიორიტეტული მიმართულებაა კიბერდანაშაულის პრევენცია და მასთან ბრძოლა.

აღნიშნული მიმართულებით მნიშვნელოვანია შსს ადამიანური რესურსების განვითარება სიღრმისეული სასწავლო მოდულების შემუშავებით; კიბერდანაშაულის გამოძიებასა და პრევენციაზე პასუხისმგებელი დანაყოფების აღჭურვა თანამედროვე ანალიტიკური და კრიმინალისტიკური პროგრამებით; უწყებათაშორისი და საერთაშორისო თანამშრომლობის გაძლიერება შესაბამისი საკანონმდებლო ბაზის განვითარებით; აგრეთვე, მოსახლეობის ცნობიერების გაზრდის მიზნით საინფორმაციო კამპანიების ორგანიზება.

1. **სტრატეგიული კომუნიკაცია**

შსს აცნობიერებს, რომ სამართალდამცავი სისტემის ეფექტურობა მნიშვნელოვნად არის დამოკიდებული საზოგადოებრივ მხარდაჭერასა და თანამშრომლობაზე, რაც განსაკუთრებით მნიშვნელოვანია სამინისტროს წინაშე არსებული გამოწვევების ფონზე. შსს-ს მიერ სხვადასხვა მიმართულებით მიღწეული პოზიტიური შედეგების შესახებ მედიაში ინფორმაციის ფართოდ გავრცელებას ხშირ შემთხვევაში აფერხებს იმ პერიოდში ქვეყანაში არსებული პრობლემური საკითხები/შემთხვევები. შესაბამისად, პრიორიტეტულია ეფექტური კომუნიკაციის დამყარება და კრიტიკულად განწყობილ საზოგადოებაში სამინისტროს პოზიტიური იმიჯის დამკვიდრება.

აღნიშნულიდან გამომდინარე, შინაგან საქმეთა სამინისტროში დაწყებულია საზოგადოებასთან ურთიერთობის დეპარტამენტის რეფორმა, რომელიც გულისხმობს სტრუქტურულ ცვლილებებს და სტრატეგიული კომუნიკაციების დეპარტამენტის ჩამოყალიბებას, ადამიანური რესურსების ოპტიმიზაციასა და განვითარებას, საზოგადოებასთან კომუნიკაციის თანამედროვე მეთოდების დანერგვას.

ყოველივე ზემოაღნიშნულის პარალელურად, სამინისტრო კვლავ განაგრძობს:

* საჯარო ინფორმაციის დაუბრკოლებელ გაცემას და პროაქტიულ გამოქვეყნებას;
* საზოგადოებისათვის აქტუალური ინფორმაციის რეგულარულ მიწოდებას სხვადასხვა ბეჭდვითი და ელექტრონული საშუალებებით.

1. **საერთაშორისო თანამშრომლობის გაღრმავება**

შინაგან საქმეთა სამინისტროსთვის საერთაშორისო თანამშრომლობა ერთ-ერთ უმნიშვნელოვანეს საკითხს წარმოადგენს. იგი პირდაპირ კავშირშია რეფორმების პროცესების მხარდაჭერასთან და სამინისტროს სტრუქტურული ქვედანაყოფების შესაძლებლობების განვითარებასთან. სამინისტრო საერთაშორისო თანამშრომლობას ახორციელებს ოპერატიული და არაოპერატიული მიმართულებით.

საერთაშორისო ოპერატიული თანამშრომლობა მოიცავს: საერთაშორისო ხელშეკრულებებისა და შიდა კანონმდებლობის შესაბამისად ოპერატიულ-სამძებრო ინფორმაციის გაცვლას, ერთობლივი ოპერაციების ჩატარებას და სხვა მნიშვნელოვან საკითხებს, რომლებიც ხორციელდება პოლიციის ატაშეების, ორმხრივი ხელშეკრულებებისა და სხვა საშუალებებით. არსებული პროცესებისა და ორგანიზაციული მოწყობის შესწავლის შედეგად გამოიკვეთა რესურსების ოპტიმიზაციისა და ოპერატიული ინფორმაციის დროული კოორდინაციის საჭიროება. ამ მიზნით, ერთის მხრივ, მოხდება საერთაშირისო ოპერატიულ თანამშრომლობაზე პასუხისმგებელი დანაყოფების ერთ სტრუქტურად ჩამოყალიბება (ILECC) და პარალელურად, ტრანსნაციონალურ ორგანიზებულ დანაშაულთან ბრძოლის გაუმჯობესების მიზნით, არსებული ატაშეების ინსტიტუტის გაძლიერება და ახალი ატაშეების წარგზავნა პარტნიორ და ევროკავშირის წევრ ქვეყნებში.

# თავი 5. პროკურატურის რეფორმის სტრატეგია

**შესავალი**

საქართველოს პროკურატურის სისტემური რეფორმირების პროცესი 2013 წელს დაიწყო. ,,პროკურატურის შესახებ“ საქართველოს კანონში განხორციელებული ცვლილებების შემდგომ, საქართველოს იუსტიციის მინისტრი აღარ ახორციელებს საპროკურორო საქმიანობას. საქართველოს პროკურატურის რეფორმის ფარგლებში მიღწეული მნიშვნელოვანი პროგრესია ასევე მთავარი პროკურორის არჩევის წესის შემოღება და მართვის კოლეგიური სისტემის დანერგვა, რაც განსაზღვრავს სისტემის დამოუკიდებლობისა და პოლიტიკური ნეიტრალიტეტის ხარისხს. განხორციელებული უმნიშვნელოვანესი პოზიტიური ცვლილებების მიუხედავად, პროკურატურის წინაშე კვლავ დგას ახალი გამოწვევები. მოცემული დოკუმენტის მიზანია, უკვე მიღწეული შედეგებისა და ახალი საჭიროებების გათვალისწინებით, განისაზღვროს სისტემის განვითარების გრძელვადიანი სტრატეგია, პრიორიტეტები და მიზნის მიღწევის გზები.

საქართველოს პროკურატურის 2018-2022 წლების სტრატეგიული ხედვა აგებულია სისტემის პროგრესსა და განვითარებაზე, რომელიც მოიცავს: პროკურატურისა და პროკურორების დამოუკიდებლობის ხარისხის ზრდას, დანაშაულის წინააღმდეგ ეფექტიან ბრძოლას, ადამიანის უფლებების დაცვას, საპროკურორო საქმიანობისა და გამოძიების ხარისხის ამაღლებას, დანაშაულის პრევენციას, პროფესიული ეთიკის სტანდარტის დახვეწას და სხვ.

სტრატეგიაში მოცემული მიმართულებები ეფუძნება წამყვანი სამართლებრივი სახელმწიფოების საუკეთესო პრაქტიკას, საერთაშორისო და ადგილობრივი არასამთავრობო ორგანიზაციების რეკომენდაციებს/ანგარიშებს, ორგანიზაციაში ჩატარებულ სოციოლოგიურ კვლევას.

სტრატეგიით დასახული მიზნების მისაღწევად, პროკურატურა მოწოდებულია ითანამშრომლოს ყველა სახელმწიფო ორგანოსთან, ადგილობრივ და საერთაშორისო ორგანიზაციასთან.

1. **პროკურატურის დამოუკიდებლობის გაზრდა**

საქართველოს პროკურატურის დამოუკიდებლობა სისტემის წარმატებული საქმიანობის ერთ-ერთ ძირითად განმსაზღვრელს წარმოადგენს. სახელმძღვანელო პრინციპები პროკურორთა როლის შესახებ[[1]](#footnote-1) ადგენს, რომ სახელმწიფომ ეფექტიანი ზომები უნდა მიიღოს, რათა პროკურატურის დამოუკიდებლობის ხასიათი და ფარგლები კანონით იქნეს დადგენილი[[2]](#footnote-2). თითქმის ანალოგიური შინაარსის დებულებებს შეიცავს პროკურორთა საერთაშორისო ასოციაციის მიერ მიღებული პროკურორთა პროფესიული პასუხისმგებლობის, ძირითადი მოვალეობებისა და უფლებების სტანდარტები[[3]](#footnote-3).

გასულ წელს განხორციელებული ინსტიტუციური რეფორმის შედეგად, პროკურატურის სისტემური დამოუკიდებლობის უზრუნველყოფის მიზნით არაერთი მნიშვნელოვანი ნაბიჯი გადაიდგა, თუმცა კვლავ გამოწვევად რჩება პროკურატურის დამოუკიდებლობის ხარისხის გაზრდა, არამენეჯერულ პოზიციაზე მყოფ პროკურორთა დამოუკიდებლობა.

* + 1. ***პროკურატურის სისტემაში თანამშრომლების დანიშვნისა და დაწინაურების გამჭვირვალე პროცედურების დანერგვა***

საქართველოს პროკურატურა შეიმუშავებს დოკუმენტს, რომელშიც დეტალურად იქნება გაწერილი თანამშრომელთა შერჩევისა და დაწინაურების კრიტერიუმები და პროცედურები, რათა გადაწყვეტილებები ემყარებოდეს ზუსტ და ობიექტურ, განსაკუთრებით დამსახურებაზე დაფუძნებულ კრიტერიუმებს. აღნიშნული დოკუმენტი იქნება ყველა პროკურორისთვის და საზოგადოების თითოეული წევრისთვის ხელმისაწვდომი. კრიტერიუმებისა და პროცედურების ნათლად გაწერა უზრუნველყოფს გადაწყვეტილებების მიღების გამჭვირვალობას და ამ პროცედურის ფარგლებში მიღებული ნებისმიერი გადაწყვეტილების დასაბუთებულობას.

***1.1.2. დისციპლინური პასუხისმგებლობის მკაფიო წესების შემუშავება***

პროკურატურის დამოუკიდებლობისთვის სასიცოცხლოდ მნიშვნელოვანია გადაწყვეტილებების მიღებისას პროკურორების დამოუკიდებლობა და მათი ზეგავლენისგან დაცულობა. იმისათვის, რომ პროკურორებზე ზემოქმედების იარაღად არ იყოს გამოყენებული დისციპლინული დევნის ინსტრუმენტები, მნიშვნელოვანია გარკვეული ცვლილებების განხორციელება. ამ მიმართულებით უკვე გადაიდგა გარკვეული ნაბიჯები: შეიქმნა საკონსულტაციო საბჭო, შემუშავდა ახალი ეთიკის კოდექსი. ასევე შემუშავდება სახელმძღვანელო, რომელშიც მოცემული იქნება ეთიკის კოდექსთან და დისციპლინურ გადაცდომებთან დაკავშირებული განმარტებები, გადაცდომების კონკრეტული მაგალითები. ეთიკის კოდექსი და შემუშავებული სახელმძღვანელო გასაცნობად წარედგინება პროკურატურის ყველა მუშაკს და ისინი გაივლიან სწავლებას ეთიკის სტანდარტებთან დაკავშირებით. ეთიკის კოდექსი და დისციპლინურ გადაცდომებთან დაკავშირებული განმარტებები ხელმისაწვდომი იქნება ასევე საზოგადოებისათვის.

1. **ადამიანის უფლებების დაცვა**

***ოჯახური დანაშაულისა და ქალთა მიმართ ძალადობის წინააღმდეგ ბრძოლა***საქართველოს პროკურატურის ერთ-ერთ პრიორიტეტულ მიმართულებას წარმოადგენს. ბოლო წლების განმავლობაში, აღნიშნული დანაშაულის მიმართ, სახელმწიფო სტრუქტურების თუ არასამთავრობო სექტორის ძალისხმევის შედეგად, იცვლება საზოგადოების განწყობა, ინგრევა სტერეოტიპები და იზრდება ცნობიერება ოჯახში ძალადობის შესახებ. ოჯახური დანაშაულის ძირითადი მსხვერპლები - ქალები - სულ უფრო ხშირად იცავენ თავს სამართლებრივი ბერკეტების გამოყენებით. მიუხედავად ამისა, კვლავ დგას აღნიშნული დანაშაულის გამოძიების დროს დაზარალებულის გამოძიებასთან თანამშრომლობის პრობლემა.

მნიშვნელოვანია აღნიშნული დანაშაულის წინააღმდეგ პრევენციული ღონისძიებების გატარება, რადგან დღემდე გატარებულმა პრევენციულმა ღონისძიებებმა გაზარდა ამ დანაშულთან მიმართებით სამართლებრივი ცნობიერება, რისი დასტურიც დაზარალებულთა სამართალდამცავი ორგანოებისადმი მიმართვიანობის გაზრდაა.

ზემოაღნიშნულიდან გამომდინარე, ამ კატეგორიის დანაშაულების წინააღმდეგ სისხლისსამართლებრივი მექანიზმის ეფექტიანად გამოყენება და პრევენცია არის პროკურატურის პრიორიტეტული მიმართულება.

დისკრიმინაციის წინააღმდეგ ბრძოლა თანამედროვე საქართველოს წინაშე არსებული ერთ-ერთი გამოწვევაა. დღესდღეობით სამართალდამცავი უწყებებისთვის არ არსებობს სახელმძღვანელო მითითებები, რომლებიც დაარეგულირებს და განსაზღვრავს ერთიან მიდგომებს დისკრიმინაციული დანაშაულის წინააღმდეგ ბრძოლაში. გარდა ამისა, ამჟამად, აღნიშნული კატეგორიის დანაშაულებზე არ არიან გამოყოფილი სპეციალიზებული პროკურორები.

***დისკრიმინაციული დანაშაულის წინააღმდეგ*** ბრძოლა საქართველოს პროკურატურის ერთ-ერთი პრიორიტეტული მიმართულებაა. აუცილებელია ამ მიმართულებით სწორი სისხლისსამართლებრივი პოლიტიკის წარმართვა და ადეკვატური პრევენციული ღონისძიებების დაგეგმვა, რაც ხელს შეუწყობს საზოგადოებაში ტოლერანტული დამოკიდებულების განმტკიცებას.

**2.1. ქალთა მიმართ ძალადობისა და ოჯახური დანაშაულის წინააღმდეგ ბრძოლის ეფექტიანობის გაზრდა**

***2.1.1. ცნობიერების ამაღლება***

პოტენციურ დაზარალებულთა და მოწმეთა სამართალშეგნებისა და სამართალდამცავებთან მათი თანამშრომლობის ხარისხის ასამაღლებლად, ადგილობრივი თვითმმართველობის ორგანოებთან, პოლიციასთან და არასამთავრობო ორგანიზაციებთან კოორდინაციით, თბილისსა და რეგიონებში ჩატარდება თემატური საინფორმაციო შეხვედრები ოჯახური დანაშაულის, ოჯახში ძალადობის მსხვერპლთა უფლებების, მსხვერპლთათვის შეთავაზებული სერვისების, სამართალდამცავთათვის შეტყობინებისა და მათთან თანამშრომლობის მნიშვნელობის შესახებ.

***2.1.2. სპეციალიზებული პროკურორების მონიტორინგი***

თითოეულ რეგიონსა და რაიონში, არსებული საჭიროებიდან გამომდინარე, განხორციელდება პროკურორთა სპეციალიზაცია. სპეციალიზებული პროკურორების არსებობა აამაღლებს და გაზრდის ამ მიმართულებით პროკურატურის საქმიანობის ხარისხს. ამასთან, განხორციელდება სპეციალიზებულ პროკურორთა მონიტორინგი.

***2.1.3. კონფერენციის ჩატარება ოჯახში ძალადობის საკითხებზე***

პრობლემების იდენტიფიცირების მიზნით ყოველწლიურად შესწავლილ იქნება ოჯახური დანაშაულისა და ქალთა მიმართ ძალადობის მიმართულებით არსებული სისხლის სამართლის საქმეები, რომლის შედეგებიც გასაჯაროვდება სხვადასხვა სახელმწიფო უწყების, არასამთავრობო და საერთაშორისო ორგანიზაციების წარმომადგენლების, სახელმწიფო ფონდებისა და სამეცნიერო წრეების წარმომადგენლების მონაწილეობით გამართულ კონფერენციაზე.

***2.1.4. მოწმისა და დაზარალებულის კოორდინატორების ჩართვა ოჯახური დანაშაულის საქმეებში***

დაზარალებულთან თანამშრომლობის გაუმჯობესების მიზნით, ამ კატეგორიის საქმეებში ჩაერთვებიან მოწმისა და დაზარალებულის კოორდინატორები. ისინი ოჯახური დანაშაულის შედეგად დაზარალებულ პირებთან, ასევე ძალადობის მსხვერპლ ქალებთან გამოძიების დაწყებისთანავე დაამყარებენ კომუნიკაციას და სისხლის სამართლის პროცესის მიმდინარეობისას მიაწვდიან ინფორმაციას პროცესის მიმდინარეობისა და იმ მომსახურების შესახებ, რომლითაც შეიძლება ისარგებლონ ამ დანაშაულის შედეგად დაზარალებულმა პირებმა. კოორდინატორები, აგრეთვე, აქტიურად ჩაერთვებიან ოჯახური დანაშაულის პრევენციაში და ამ მიზნით განხორციელებულ ცნობიერების ამაღლების ღონისძიებებში.

***2.1.5. სტატისტიკური მონაცემების სრულყოფა***

ოჯახური დანაშაულის საქმეებზე სრულყოფილი სტატისტიკური მონაცემების მიღების მიზნით შესაბამისი ცვლილებები განხორციელდება სისხლის სამართლის საქმისწარმოების ელექტრონულ სისტემაში.

**2.2. დისკრიმინაციული და სიძულვილით მოტივირებული დანაშაულის წინააღმდეგ ბრძოლის ეფექტიანობის გაზრდა**

***2.2.1. დისკრიმინაციული და სიძულვილით მოტივირებული დანაშაულების გამოვლენისა და სისხლისსამართლებრივი დევნის ეფექტურობის გაზრდის მიზნით ანგარიშის მომზადება***

დისკრიმინაციული და სიძულვილით მოტივირებული დანაშაულების გამოვლენისა და სისხლისსამართლებრივი დევნის ეფექტიანობის გაზრდის მიზნით შემუშავდა რეკომენდაცია, რომელშიც მოცემულია დისკრიმინაციული მოტივების დეტალური განმარტება, სიძულვილით მოტივირებულ დანაშაულთა კვალიფიკაციის საკითხები, იმ საგამოძიებო და საპროცესო მოქმედებების ჩამონათვალი, რომლებიც უნდა ჩატარდეს მითითებული მოტივების გამოვლენის მიზნით. განხორციელდება პროკურორთა გადამზადება. ასევე, ამ მიმართულებით საქართველოს მთავარი პროკურატურის ადამიანის უფლებათა დაცვის სამმართველოს მიერ არსებული მდგომარეობის გაანალიზების მიზნით, მომზადდება თემატური ანგარიში.

***2.2.2. დისკრიმინაციულ და სიძულვილით მოტივირებულ დანაშაულებზე სპეციალიზებული პროკურორების საქმიანობის კონტროლი***

დისკრიმინაციული დანაშაულის გამოძიებაზე ეფექტიანი საპროცესო ზედამხედველობის, სისხლისსამართლებრივი დევნისა და სახელმწიფო ბრალდების მხარდასაჭერად რაიონულ რგოლებში განხორციელდება პროკურორების სპეციალიზაცია. სპეციალიზებული პროკურორების არსებობა აამაღლებს და გაზრდის ამ მიმართულებით პროკურატურის საქმიანობის ხარისხს. სპეციალიზებული პროკურორები, აღნიშნულ სისხლის სამართლის საქმეებთან დაკავშირებით, მჭიდრო კოორდინაციაში იქნებიან საქართველოს მთავარი პროკურატურის ადამიანის უფლებათა დაცვის სამმართველოსთან, რომელიც უზრუნველყოფს ერთიანი პოლიტიკის შემუშავებას დისკრიმინაციულ და სიძულვილის მოტივით ჩადენილ დანაშაულებთან მიმართებაში.

1. **არასრულწლოვანთა მართლმსაჯულების ეფექტიანი სისტემის შექმნა**

არასრულწლოვანთა მართლმსაჯულების კოდექსის მიღებამ და ამოქმედებამ საქართველოს პროკურატურა, ისევე როგორც არასრულწლოვანთა მართლმსაჯულების სფეროში ჩართული ყველა სხვა უწყება, 2016 წლიდან ახალი გამოწვევების წინაშე დააყენა.

არასრულწლოვანთა კოდექსის ამოქმედებამ გაზარდა არასრულწლოვანთა მართლმსაჯულების პროცესში ჩართულ პირთა რაოდენობა, რომლებსაც არ აქვთ ერთმანეთთან კოორდინირებულად მუშაობის პრაქტიკა.

იმის გამო, რომ არასრულწლოვანთა მართლმსაჯულების კოდექსი წარმოადგენს ახალ ნორმატიულ აქტს, პრაქტიკაში ხშირია კოდექსის ნორმების სხვადასხვაგვარად განმარტების/გაგების შემთხვევები. არასრულწლოვანთა მართლმსაჯულების კოდექსით დადგენილი მაღალი სტანდარტები და კოდექსის ნორმების არაერთგვაროვანი გაგება წარმოშობს სპეციალიზებული პროკურორების მუდმივი გადამზადების საჭიროებას.

მართლმსაჯულების სისტემაში მოხვედრით გამოწვეული სტრესის შესამცირებლად მნიშვნელოვანია მოწმე და დაზარალებულ არასრულწლოვნებთან მოწმისა და დაზარალებულის კოორდინატორების მუშაობა. ამ ეტაპზე კოორდინატორები არ არიან ჩართული არასრულწლოვანთა სისხლის სამართლის საქმეებში.

საქართველოს მთავარი პროკურატურის ანალიტიკურ სამმართველოში გროვდება სტატისტიკური მონაცემები არასრულწლოვანი მოწმის, არასრულწლოვანი დაზარალებულისა და კანონთან კონფლიქტში მყოფი არასრულწლოვნების (ბრალდებულების, განრიდებულების) შესახებ, თუმცა, ამ მიმართულებით საჭიროა დამატებითი ნაბიჯების გადადგმა. არ არსებობს დოკუმენტი, რომელშიც გაწერილი იქნება არასრულწლოვან პირებზე შესაგროვებელი მონაცემები, მათი შეგროვების მეთოდოლოგია, გამოქვეყნების პერიოდულობა და წესი. ასევე, რიგ შემთხვევებში ერთი და იმავე მონაცემების შეგროვება ხდება სხვადასხვა სტრუქტურული ერთეულის მიერ. მაგალითად, განრიდებული არასრულწლოვნების შესახებ მონაცემებს აგროვებს ორი უწყება. გარდა ამისა, არსებობს მონაცემები, რომლებიც არ იწარმოება არც ერთი უწყების მიერ (მაგ.: მონაცემები 14 წლამდე ასაკის იმ ბავშვების შესახებ, რომლებმაც ჩაიდინეს საქართველოს სისხლის სამართლის კოდექსით გათვალისწინებული ქმედება).

***3.1.1. ადგილობრივ დონეზე საკოორდინაციო მექანიზმის გაძლიერება***

არასრულწლოვანთა მართლმსაჯულების სფეროში ჩართულ პირებს შორის კოორდინაციის ამაღლებისა და მათ შორის ინფორმაციის გაცვლის მყარი მექანიზმის შექმნის მიზნით, ასევე განრიდებისა და მედიაციის პროგრამის სრულყოფისათვის, რეგიონულ დონეზე შეიქმნება სამუშაო ჯგუფები, რომლებიც დაკომპლექტდება არასრულწლოვანთა მართლმსაჯულების სფეროში ჩართული პროფესიონალებისგან (მოსამართლე, პროკურორი, გამომძიებელი, ადვოკატი, სოციალური მუშაკი, მეურვეობისა და მზრუნველობის ორგანოს წარმომადგენელი, მედიატორი, ბავშვთა უფლებების დაცვაზე მომუშავე ორგანიზაციების წარმომადგენელი) და მათი მონაწილეობით წელიწადში მინიმუმ ერთხელ გაიმართება სამუშაო შეხვედრები. ამგვარი შეხვედრების მიზანი იქნება პროფესიონალებს შორის ინფორმაციის გაცვლა, ერთგვაროვანი პრაქტიკის ჩამოყალიბება და ადგილობრივ დონეზე არსებული პრობლემების დროული გადაჭრა.

***3.1.2. სტატისტიკური მონაცემების სრულყოფა***

არასრულწლოვანთან დაკავშირებული სრულყოფილი სტატისტიკური მონაცემების მიღების მიზნით შესაბამისი ცვლილებები განხორციელდება სისხლის სამართლის საქმისწარმოების ელექტრონულ სისტემაში.

***3.1.3. კოორდინატორების ჩართვა არასრულწლოვანთა საქმეებში***

იმ საქმეებში, რომლებშიც ფიგურირებენ არასრულწლოვანი დაზარალებული და მოწმე, ჩაერთვებიან მოწმისა და დაზარალებულის კოორდინატორები.

1. **სისხლის სამართლის საქმეებზე ეფექტური საერთაშორისო თანამშრომლობა**

სისხლის სამართლის საქმეებზე მართლმსაჯულების განხორციელებისთვის არსებითად მნიშვნელოვანია ეფექტიანი საერთაშორისო თანამშრომლობა. საქართველოს პროკურატურის მიზანია გაატაროს ღონისძიებები, რომელთა განხორციელება ხელს შეუწყობს სისხლის სამართლის სფეროში საერთაშორისო თანამშრომლობის ეფექტიანობის გაზრდას და ამ სფეროში სამართლიანი პროცესის პრინციპების გატარებას.

***4.1.1. მსხვილ ტრანსნაციონალურ და უცხოურ ელექტრონული კომუნიკაციების კომპანიებთან თანამშრომლობა***

ტრანსნაციონალურ და უცხოურ ელექტრონული კომუნიკაციების კომპანიებთან (შემდეგში - კომპანია) სამართლებრივი დახმარების გვერდის ავლით პირდაპირი თანამშრომლობა დაშვებულია კიბერდანაშაულის შესახებ ბუდაპეშტის 2004 წლის კონვენციით. ზოგიერთი კომპანია გარკვეული პირობებითა და მოცულობით თანახმაა მსგავსი ფორმით თანამშრომლობაზე, რაც შესაძლებელს ხდის სისხლის სამართლის პროცესის მიზნებისთვის საჭირო მონაცემების მოპოვებას ტრადიციული სამართლებრივი დახმარებისაგან განსხვავებით ბევრად მოკლე დროში.

კომპანიებთან ურთიერთობის გაუმჯობესების მიზნით, საქართველო საჭიროების შემთხვევაში გააფორმებს კომპანიებსა და პროკურატურას შორის ურთიერთგაგების მემორანდუმებს, განახორციელებს ცალკეული კომპანიების სამართალდამცავ ორგანოებთან ურთიერთობის პოლიტიკის ანალიზს და კომპილაციას და თითოეულ კომპანიასთან ურთიერთობის სპეციფიკას ასახავს საერთაშორისო თანამშრომლობის სახელმძღვანელოში.

1. **საპროკურორო საქმიანობის ხარისხის ამაღლება**

მაღალი ხარისხის საპროკურორო საქმიანობის განხორციელება პროკურატურის სისტემის უპირველეს პრიორიტეტს წარმოადგენს. პროკურორმა უნდა უზრუნველყოს სისხლისსამართლებრივი დევნის პროცესის სწორად წარმართვა, გადაწყვეტილების დროულად მიღება, სასამართლოში სახელმწიფო ბრალდების მაღალი პროფესიონალიზმითა და ეთიკური სტანდარტების დაცვით მხარდაჭერა.

საქართველოს პროკურატურა გარკვეული პერიოდულობით ახორციელებს როგორც სასამართლო პროცესებზე პროკურორების გამოსვლის, ასევე მათ მიერ შედგენილი სამართლებრივი დოკუმენტების ხარისხის მუდმივ მონიტორინგს. მონიტორინგის შედეგად გამოვლენილი ხარვეზები საფუძვლად ედება რეკომენდაციების შემუშავებასა და ტრენინგების დაგეგმვას.

პროკურორის მიერ შედგენილი დოკუმენტების დასაბუთებულობას და სტილისტურ გამართულობას გადამწყვეტი მნიშვნელობა ენიჭება ამა თუ იმ საკითხზე სასამართლოს მიერ გადაწყვეტილების მიღებისას, ვინაიდან პრაქტიკაში არ არსებობს საპროკურორო დოკუმენტების (დადგენილების, შუამდგომლობის) შედგენის ერთიანი სტანდარტი, პროკურორების მიერ შედგენილი საპროცესო დოკუმენტები სტრუქტურით და სამართლებრივი წერის სტილით რადიკალურად განსხვავდება ერთმანეთისგან. ხარვეზებია ასევე მათი დასაბუთების კუთხით.

***5.1.1. სასამართლო პროცესებზე პროკურორების გამოსვლისა და მათ მიერ შედგენილი სამართლებრივი დოკუმენტების ხარისხის მონიტორინგი***

საპროკურორო საქმიანობის ხარისხის ამაღლების მიზნით, წინასწარ შემუშავებული კრიტერიუმების, მეთოდოლოგიის მიხედვით, მუდმივ რეჟიმში განხორციელდება პროკურორთა საქმიანობის ხარისხის მონიტორინგი. ამ მიზნით, საქართველოს მთავარი პროკურატურის მიერ მუდმივად მოხდება შემთხვევითი შერჩევის პრინციპით სისხლის სამართლის საქმეთა შესწავლა, პროკურორების მიერ შედგენილი საპროცესო დოკუმენტების შემოწმება და სასამართლო სხდომების მონიტორინგი. მონიტორინგის შედეგად გამოვლენილი ხარვეზების გათვალისწინებით შემუშავდება შესაბამისი რეკომენდაციები, დაიგეგმება ტრენინგები.

1. **დანაშაულის პრევენცია**

დანაშაულის პრევენციაში პროკურატურის აქტიური ჩართულობა მნიშვნელოვანია, ვინაიდან პროკურატურა წარმოადგენს იმ ერთადერთ ორგანოს, რომელსაც კავშირი აქვს ყველა საგამოძიებო უწყებასა და სასამართლოსთან. მას აქვს შესაძლებლობა მნიშვნელოვანი როლი შეასრულოს დანაშაულის პრევენციის საქმეში.

მოცემულ ეტაპზე დანაშაულის პრევენციით რამდენიმე სახელმწიფო უწყებაა დაკავებული. პრევენციული ღონისძიებების განხორციელება აქტიურად ხდება ასევე არასამთავრობო სექტორის მიერ. არის შემთხვევები, როდესაც ერთი და იმავე ჯგუფებთან ხორციელდება ერთი და იმავე შინაარსის პრევენციული ღონისძიება.

საქართველოს პროკურატურაში პრევენციული ღონისძიებები იგეგმება ცენტრალური აპარატის მიერ და ისინი მხოლოდ განსახორციელებლად გადაეცემა ადგილობრივ სტრუქტურულ ერთეულებს. პრევენციული ღონისძიებების ამგვარი დაგეგმვის პროცესში ნაკლებად ხდება კონკრეტული რეგიონისთვის დამახასიათებელი გარემოებების გათვალისწინება.

საზოგადოების წევრები ნაკლებად არიან ჩართული პრევენციული ღონისძიებების დაგეგმვასა და განხორციელებაში. არ არსებობს მექანიზმი, რომელიც საზოგადოების წევრებს მისცემს პრევენციული ღონისძიებების ინიცირების, დაგეგმვისა და წარმართვის შესაძლებლობას.

პრევენციული ღონისძიებების შემუშავებისას არ ხდება მეცნიერული მიდგომების გათვალისწინება. სამეცნიერო წრეების წარმომადგენლები ფაქტობრივად არ მონაწილეობენ დანაშაულთან ბრძოლის მექანიზმების შემუშავების პროცესში.

მოცემულ ეტაპზე არ არსებობს გატარებული პრევენციული ღონისძიების ბაზა, სტანდარტი და შეფასების მექანიზმი. შესაბამისად, სამართალდამცავ უწყებებს არ აქვთ ყველაზე ეფექტიანი პრევენციული ღონისძიებების გამოვლენის შესაძლებლობა.

***6.1.1. საზოგადოებრივი პროკურატურის პროექტები***

ვინაიდან საზოგადოებრივი პროკურატურა წარმოადგენს პრევენციული ღონისძიებების განხორციელების კარგ შესაძლებლობას, გაიზრდება მისი სამოქმედო არეალი. კერძოდ, პრევენციული ღონისძიებების განხორციელებაში ჩაერთვება ყველა რაიონული პროკურატურა.

***6.1.2. ადგილობრივი საბჭოების შეხვედრების ჩატარება***

დანაშაულის პრევენციის პროცესში ადგილობრივი საჭიროების გათვალისწინების, კოორდინაციის გაზრდისა და საზოგადოების წარმომადგენლების ჩართულობის უზრუნველსაყოფად, საქართველოს ყველა რეგიონში შეიქმნა დანაშაულის პრევენციის ადგილობრივი საბჭო. ადგილობრივი საბჭო წარმოადგენს რეგიონულ დონეზე შექმნილ საკოორდინაციო ორგანოს, რომელშიც გაწევრიანებული არიან სამართალდამცავი ორგანოების, ადგილობრივი თვითმმართველობისა და მმართველობის ორგანოების, არასამთავრობო ორგანიზაციების წარმომადგენლები და საზოგადოების წევრები.

ადგილობრივი საბჭოს ფუნქციაა განიხილოს რეგიონში არსებული კრიმინოგენური მდგომარეობა, მიიღოს გადაწყვეტილებები რეგიონისთვის საჭირო პრევენციულ ღონისძიებებთან დაკავშირებით, შეიმუშავოს ინიციატივები და არასამთავრობო სექტორთან თანამშრომლობით დასახოს დანაშაულის შემცირების კოორდინირებული გეგმა.

ადგილობრივი საბჭოები წლის განმავლობაში რეგიონში ჩაატარებენ რამდენიმე შეხვედრას და მათი საქმიანობის ამსახველ შედეგებს ყოველწლიურად წარუდგენენ პროკურატურაში არსებულ საკონსულტაციო საბჭოს.

***6.1.3. კრიმინოლოგთა სამუშაო ჯგუფის შეხვედრების ჩატარება და ერთობლივი კვლევების განხორციელება***

დანაშაულის პრევენციის ღონისძიებების დაგეგმვისა და განხორციელების პროცესში მეცნიერული მიდგომების გათვალისწინების მიზნით შეიქმნა კრიმინოლოგთა სამუშაო ჯგუფი, რომელიც წარმოადგენს პროკურატურასთან არსებულ საკონსულტაციო საბჭოს. მისი წევრები არიან სხვადასხვა სამეცნიერო დაწესებულების თანამშრომლები და მოწვეული ექსპერტები.

სამუშაო ჯგუფი ჩაერთვება პროკურატურის ანალიტიკურ საქმიანობაში, მონაწილეობას მიიღებს კონკრეტულ დანაშაულებთან დაკავშირებით მომზადებული ანალიზების განხილვასა და კვლევების განხორციელებაში. აღნიშნული ხელს შეუწყობს კონკრეტული დანაშაულის სპეციფიკაზე ორიენტირებული პრევენციული ღონისძიებების დაგეგმვას.

# თავი 6. იურიდიული დახმარების სამსახურის რეფორმის სტრატეგია

**შესავალი**

საქართველოში იურიდიული დახმარების სისტემის რეფორმა 2005 წლიდან დაიწყო და მისი იმპლემენტაცია ეტაპობრივად მიმდინარეობს. 2005-2007 წლებში განხორციელდა იურიდიული დახმარების ახალი მოდელის პილოტირება, რომლის შედეგებზე დაყრდნობით, 2007 წელს პარლამენტმა მიიღო კანონი „იურიდიული დახმარების შესახებ“. შედეგად, იუსტიციის სამინისტროს მმართველობის სფეროში ჩამოყალიბდა საჯარო სამართლის იურიდიული პირი - იურიდიული დახმარების სამსახური (შემდგომ - სამსახური).

იურიდიული დახმარების პირველი ბიუროები 2005 წელს გაიხსნა თბილისსა და ზესტაფონში პილოტური პროექტის ფარგლებში. 2007 წელს იურიდიული დახმარების ბიუროები ამოქმედდა მცხეთაში, თელავში, რუსთავში, გორში, ქუთაისში, ზუგდიდში, ფოთსა და ბათუმში. 2008 წელს უკვე არსებულ ოფისებს დაემატა 2 საკონსულტაციო ცენტრი ოზურგეთსა და ამბროლაურში.

2009-2014 წლებში მნიშვნელოვანი ნაბიჯები გადაიდგა იურიდიული დახმარების ხელმისაწვდომობის შემდგომი ზრდის მიმართულებით. კერძოდ, 6 ოფისი გაიხსნა ეთნიკური უმცირესობებით და დევნილებით დასახლებულ, ასევე მაღალმთიან რეგიონებში (ახალციხე, ახალქალაქი, წალკა, მარნეული, მესტია, საჩხერე). 2015 წელს, კახეთის რეგიონში გაიხსნა სიღნაღის იურიდიული დახმარების ბიურო, რომელიც წარმოადგენს იურიდიული დახმარების სამსახურის რიგით მე–19 ოფისს ქვეყნის მასშტაბით.

2011 წლიდან სამსახურის მანდატი მოიცავს პატიმართა მიმართ დისციპლინური სამართალწარმოების საქმეებს, ასევე იმ ადმინისტრაციულ სამართალდარღვევათა საქმეებს, რომლებიც ადმინისტრაციული სახდელის სახით ადმინისტრაციულ პატიმრობას ითვალისწინებს. 2014 წელს „იურიდიული დახმარების შესახებ“ საქართველოს კანონში განხორციელებული ცვლილებების თანახმად გაფართოვდა სამსახურის მანდატი; კერძოდ, 2015 წლის 1 იანვრიდან საზოგადოებრივი ადვოკატის მომსახურება ხელმისაწვდომი გახდა ოჯახში ძალადობის, ხოლო 2017 წლის 1 ივნისიდან - ძალადობის მსხვერპლ ქალთა დაცვის განხორციელების შემთხვევებში. ასევე, 2015 წლის 15 აპრილიდან საადვოკატო წარმომადგენლობა უზრუნველყოფილია სამოქალაქო და ადმინისტრაციული საქმეების გარკვეულ კატეგორიებზე.

2015 წლის აპრილიდან უფასო იურიდიული დახმარება უზრუნველყოფილია ფსიქო-სოციალური საჭიროებების მქონე პირებისათვის, რომელთა მხარდაჭერის მიმღებად ცნობის საკითხს განიხილავს სასამართლო.

2017 წლის 01 იანვრიდან იურიდიული დახმარების სამსახური უფასო საადვოკატო მომსახურებას უზრუნველყოფს, თუ არანებაყოფლობითი იზოლაციის მიზნით პირის შესაბამის სამედიცინო მომსახურების მიმწოდებელ დაწესებულებაში მოთავსების ან/და ვადის გაგრძელების შესახებ საქმეს განიხილავს სასამართლო.

2013 წლის დეკემბერში განხორციელებული საკანონმდებლო ცვლილებების შედეგად, სამსახურის სამართლებრივი სტატუსი შეიცვალა და ის პარლამენტის წინაშე ანგარიშვალდებულ, დამოუკიდებელ საჯარო სამართლის იურიდიულ პირად ჩამოყალიბდა, რამაც შექმნა დამატებითი გარანტიები სამსახურში დასაქმებული ადვოკატების პროფესიული დამოუკიდებლობისათვის.

იურიდიული დახმარების სისტემის რეფორმას 4 ძირითადი მიზანი აქვს: სამსახურის დამოუკიდებლობისა და გამჭვირვალობის უზრუნველყოფა, იურიდიულ დახმარებაზე ხელმისაწვდომობის გაზრდა, მომსახურების ხარისხის უზრუნველყოფა და საზოგადოების ინფორმირებულობის გაუმჯობესება.

**ამოცანა 6.1. სამსახურის დამოუკიდებლობის, გამჭვირვალობისა და სტაბილური განვითარების უზრუნველყოფა**

2013 წლის დეკემბერში „იურიდიული დახმარების შესახებ“ საქართველოს კანონში განხორციელებული ცვლილებების საფუძველზე სამსახურმა აღმასრულებელი ხელისუფლებისაგან სრული დამოუკიდებლობა მოიპოვა და ჩამოყალიბდა დამოუკიდებელ საჯარო სამართლის იურიდიულ პირად, რომელიც ანგარიშვალდებულია მხოლოდ საქართველოს პარლამენტის წინაშე. 2014 წლის იანვარში სამსახურის გამჭვირვალობისა და დამოუკიდებლობის უზრუნველყოფის მიზნით, შეიქმნა სამსახურის მართვის კოლეგიური ორგანო – იურიდიული დახმარების საბჭო.[[4]](#footnote-4) 2014 წლის 24 თებერვალს საბჭომ აირჩია სამსახურის დირექტორი 5 წლის ვადით.

სამსახურისა და საბჭოს ეფექტური ფუნქციონირების უზრუნველსაყოფად „იურიდიული დახმარების შესახებ“ კანონში აუცილებელია განხორციელდეს ცვლილებები, რომელთა შედეგადაც ახლებურად განისაზღვრება საბჭოს წევრთა უფლებამოსილების ვადა და არჩევის წესი.

სამსახურის სტაბილური განვითარებისათვის, კანონმდებლობით გარანტირებულ ინსტიტუციურ დამოუკიდებლობასთან ერთად, აუცილებელია მყარი ფინანსური გარანტიების შექმნა, რაც მზარდი საბიუჯეტო დაფინანსების ფარგლებშია შესაძლებელი. ამასთან, სამსახურისათვის ფინანსური გარანტიების მოპოვების პროცესში მნიშვნელოვანია იურიდიული დახმარების საბჭოსა და საქართველოს პარლამენტის აქტიური მონაწილეობა. ამგვარი კოორდინირებული ძალისხმევის შედეგად, 2015, 2016 და 2017 წლის სახელმწიფო ბიუჯეტით განისაზღვრა იურიდიული დახმარების სამსახურის დაფინანსების ზრდა: 2015 წელს 51.7%-ით, 2016 წელს - 28.8%-ით, 2017 წელს კი - დამატებით 10%–თ. საბიუჯეტო დაფინანსების ზრდის ტენდენცია უნდა გაგრძელდეს შემდგომ წლებშიც სამსახურის მანდატის გაფართოებისა და სამსახურის ორგანიზაციული სტრუქტურის ოპტიმიზაციის შესაბამისად. აღსანიშნავია, რომ სამსახურისთვის დამატებითი ფინანსურის გარანტიები უზრუნველყოფილია საბიუჯეტო კოდექსში 2014 წლის დეკემბერში შესული ცვლილებებით, რომელთა მიხედვითაც, სამსახურის საბიუჯეტო ასიგნებების შემცირება შესაძლებელია მხოლოდ იურიდიული დახმარების საბჭოს თანხმობით.

სამსახურის დამოუკიდებლობის, გამჭვირვალობისა და სტაბილური განვითარებისათვის მნიშვნელოვანია მართლმსაჯულების სისტემის სხვა მონაწილეებთან აქტიური თანამშრომლობა, რაც ხელს შეუწყობს იურიდიული დახმარების სისტემის სრულყოფას. ამ მხრივ განსაკუთრებული ადგილი უკავია სასამართლო ხელისუფლებასთან მჭიდრო თანამშრომლობას და კონსულტაციების გამართვას როგორც მანდატის შემდგომი გაფართოების, ასევე სხვადასხვა სამართლებრივ საკითხზე.

**ამოცანა 6.2. იურიდიულ დახმარებაზე ხელმისაწვდომობის გაზრდა**

სამსახურის ბენეფიციართა საჭიროებებთან შესაბამისობის უზრუნველყოფის მიზნით, აუცილებელია იურიდიულ დახმარებაზე ხელმისაწვდომობის გაზრდა. ამ მიზნით განსაკუთრებული ყურადღება უნდა დაეთმოს სამსახურის მანდატის და ტერიტორიული დაფარვის გაზრდას და სპეციალური საჭიროებების მქონე პირთათვის ადაპტირებული მომსახურების და გარემოს შეთავაზებას. იურიდიული დახმარების ხელმისაწვდომობის გაზრდა განხორციელდება შემდეგი ღონისძიებების გატარების გზით:

***6.2.1 იურიდიული დახმარების სამსახურის მანდატის გაზრდა***

სოციალურად დაუცველ პირთათვის უფასო იურიდიული დახმარების სრული ხელმისაწვდომობა სამსახურის ერთ-ერთი მთავარი პრიორიტეტია. მისი მიღწევა შესაძლებელია სამსახურის მანდატის ეტაპობრივი გაფართოებით. „იურიდიული დახმარების შესახებ“ საქართველოს კანონის შესაბამისად, 2015 წლის 15 აპრილიდან სამსახური წარმომადგენლობას ახორციელებს სამოქალაქო და ადმინისტრაციულ საქმეთა განსაზღვრულ კატეგორიებზე.[[5]](#footnote-5) სამსახური გადახდისუუნარო პირისათვის უზრუნველყოფს სამართლებრივი დოკუმენტების შედგენას სამოქალაქო და ადმინისტარციული საქმეებთან დაკავშირებულ ნებისმიერ საკითხზე, ხოლო სასამართლოში წარმომადგენლობა უზრუნველყოფილია თუ პირი გადახდისუუნაროა და ეს მიზანშეწონილია საქმის მნიშვნელობიდან და სირთულიდან გამომდინარე.[[6]](#footnote-6) იურიდიული დახმარების საბჭო უფლებამოსილია სამოქალაქო და ადმინისტრაციული სამართლის სფეროებში დამატებით განსაზღვროს ის საკითხები, რომელიც იურიდიული დახმარების შესახებ კანონით არ არის განსაზღვრული და რომლებთან დაკავშირებითაც სამსახურმა უნდა უზრუნველყოს საადვოკატო მომსახურება პირის გადახდისუუნარობის და საქმის მნიშვნელობისა და სირთულის გათვალისწინებით. იურიდიული დახმარების საბჭო, ასევე, უფლებამოსილია განსაზღვროს კრიტერიუმები, რომელთა გათვალისწინებით სამსახურის დირექტორი იღებს გადაწყვეტილებას იურიდიული დახმარების იმ პირისათვის გაწევის შესახებ, რომელიც არ არის რეგისტრირებული სოციალურად დაუცველი ოჯახების მონაცემთა ერთიან ბაზაში.[[7]](#footnote-7) 2015 წლის აპრილიდან უფასო იურიდიული დახმარება, ასევე, უზრუნველყოფილია ფსიქო-სოციალური საჭიროებების მქონე პირებისათვის, მხარდასაჭერ პირად სტატუსის მინიჭებისას.

2016 წლის 1 იანვრიდან სამსახური ახორციელებს გადახდისუუნარო პირების წარმომადგენლობას ადმინისტრაციულ ორგანოში.[[8]](#footnote-8) გარდა ამისა, 2016 წლის 01 იანვრიდან იურიდიული დახმარების სამსახური უზრუნველყოფს საადვოკატო მომსახურებას იმ თავშესაფრის მაძიებლისათვის, რომლის ლტოლვილის სტატუსის ან ჰუმანიტარული სტატუსის მინიჭების, შეწყვეტის, გაუქმების ან თავშესაფრის მიცემის საკითხთან დაკავშირებული დავაც უნდა განიხილოს სასამართლომ მიუხედავად მისი გადახდისუნარიანობისა.

2017 წელს, აშშ–ის საერთაშორისო განვითარების სააგენტოს პროექტის – PROLoG-ის ხელშეწყობით, СRRC–საქართველომ ჩაატარა კვლევა, რომლის ფარგლებშიც გამოიკითხნენ იურიდიული დახმარების გაწევაში ჩართული პირები, ადვოკატები, არასამთავრობო ორგანიზაციების წარმომადგენლები, ასევე – მოსამართლეები. მათი გამოკითხვისა და სტატისტიკური მონაცემების ანალიზის შედეგად, СRRC–საქართველომ გამოავლინა სამოქალაქო და ადმინისტრაციული სამართლის ის აქტუალური საკითხები, რომლებზეც ყველაზე მეტად იკვეთება უფასო საადვოკატო მომსახურების დანერგვის საჭიროება. კვლევის საფუძველზე, სამსახურის მიერ შესაბამისი საკანონმდებლო ცვლილებები ინიცირებულია საქართველოს პარლამენტში განსახილველად. იურიდიული დახმარების შესახებ კანონი დამატებით განსაზღვრავს იმ საკითხებს, რომლებთან დაკავშირებით სამსახური გადახდისუუნარო პირებს უზრუნველყოფს უფასო იურიდიული დახმარებით.

მოსახლეობის სამართლებრივი საჭიროებების გათვალისწინებით, სამსახურმა, საბჭომ და საქართველოს ხელისუფლებამ ერთობლივი თანამშრომლობით უნდა უზრუნველყონ, რომ მოხდეს სამოქალაქო და ადმინისტრაციულ საქმეებზე იურიდიული დახმარების სამსახურის მანდატის შემდგომი გაფართოება.

***6.2.2 ტერიტორიული დაფარვა და დისტანციური მომსახურება***

სამსახურის სტრატეგიული ამოცანაა რეგიონული ცენტრებიდან დაშორებულ ტერიტორიულ ერთეულებში იურიდიული დახმარების ხელმისაწვდომობის გაზრდა. აღნიშნულის მისაღწევად, იურიდიული დახმარების საბჭო და სამსახური ერთობლივად შეიმუშავებენ ერთიან ხედვას. ამ პროცესში მნიშვნელოვანია უფასო იურიდიული დახმარების მიმწოდებელი სხვა ორგანიზაციების ჩართვაც.

სამსახური ეტაპობრივად განახორციელებს ოფისების ინფრასტრუქტურის გამართვას და ადაპტირებას, თანამედროვე ტექნიკით აღჭურვას იმ მიზნით, რომ ნებისმიერი პირისთვის უფასო იურიდიული დახმარების სერვისები იყოს სრულად ხელმისაწვდომი, ხოლო ყველა თანამშრომელს ჰქონდეს სათანადო სამუშაო პირობები თავისი ფუნქციების ჯეროვნად შესრულებისათვის.

იურიდიული დახმარების ხელმისაწვდომობის გაზრდის მიზნით, სამსახური გამოიყენებს თანამედროვე ტექნოლოგიებს და დანერგავს დისტანციურ მომსახურებას. კერძოდ, შემუშავებული კონცეფციის საფუძველზე, მოხდება სატელეფონო და ონლაინ კონსულტაციების ერთიანი, გამართული სისტემის ჩამოყალიბება.

სამსახური, აგრეთვე, აქტიურად ითანამშრომლებს სხვა სახელმწიფო ორგანოებთან და მათი ინფრასტრუქტურის გამოყენებით, იურიდიული კონსულტაციის გაწევა მოხდება იმ დასახლებულ პუნქტებში, სადაც სამსახურს საკუთარი წარმომადგენლობა არ გააჩნია.

***6.2.3 რეფერალური სისტემა და უფასო იურიდიული დახმარების სხვა მიმწოდებლებთან თანამშრომლობა***

2014-2016 წლებში იურიდიული დახმარების ხელმისაწვდომობის უზრუნველყოფის მიზნით, ურთიერთთანამშრომლობის მემორანდუმები გაფორმდა შემდეგ ორგანიზაციებთან: საქართველოს იურიდიული ფირმების ასოციაცია, იუსტიციის სამინისტროს დანაშაულის პრევენციის ცენტრი, “ადამიანით ვაჭრობის (ტრეფიკინგის) მსხვერპლთა, დაზარალებულთა დაცვისა და დახმარების სახელმწიფო ფონდი”, საქართველოს გაეროს ასოციაცია, კონსორციუმი „სამართლებრივი დახმარება საქართველო“. 2017 წლის 24 აპრილს, სსიპ იურიდიული დახმარების სამსახურმა ა(ა)იპ ქალთა საკონსულტაციო ცენტრ „სახლთან“ გააფორმა ურთიერთთანამშრომლობის მემორანდუმი, რომლის მიზანია საქართველოში თავშესაფრის მაძიებელთა, აგრეთვე საერთაშორისო დაცვით მოსარგებლე პირთა შორის გენდერული ძალადობის (მათ შორის ოჯახური, სექსუალური და სხვა) მსხვერპლთა/დაზარალებულთა შესახებ ინფორმაციის გაცვლა, მათი გადამისამართება; ასევე, აღნიშნულ პირთა დაცვა და დახმარება, ფსიქოლოგიური რეაბილიტაცია, გენდერული ძალადობის პრევენცია, ლტოლვილთა თემების ინფორმირება არსებული სერვისების შესახებ და მათი უფასო იურიდიული დახმარებით უზრუნველყოფა კანონმდებლობით გათვალისწინებულ შემთხვევებში.

2017 წლის 14 დეკემბერს, გაიმართა იურიდიული დახმარების მიმწოდებელთა ქსელის პრეზენტაცია, რომლის მიზანია, გაუადვილოს საქართველოს მოსახლეობას უფასო იურიდიული დახმარების მიღება და ხელი შეუწყოს ამ მომსახურების მიმწოდებლებს შორის თანამშრომლობასა და მათი საქმიანობის კოორდინირებას. გარდა ამისა, ქსელის ერთ-ერთი ფუნქციაა მომხმარებლისათვის მოსახერხებელი საძიებო და საინფორმაციო სისტემის - იურიდიული დახმარების ვებ-პორტალის [http://free.mylaw.ge](http://free.mylaw.ge/) მართვა.

იურიდიული დახმარების ქსელს იურიდიული დახმარების სამსახური ხელმძღვანელობს. ქსელი მიმწოდებელი ორგანიზაციების ნებაყოფლობითი გაერთიანებაა, რომლის მიზნებია: ხელმისაწვდომი და ეფექტიანი იურიდიული დახმარების სისტემის შექმნა, მოქალაქეთა გადამისამართების მდგრადი მექანიზმის ჩამოყალიბება და იურიდიული დახმარების მიმწოდებელ ორგანიზაციებს შორის თანამშრომლობისა და კოორდინირების პრაქტიკის დამკვიდრება.

იურიდიული დახმარების ქსელი და ვებ-პორტალი ევროკავშირისა (EU) და გაეროს განვითარების პროგრამის (UNDP) ერთობლივი პროექტის „ხელმისაწვდომი მართლმსაჯულება და ბავშვზე მორგებული მართლმსაჯულების სისტემის განვითარება საქართველოში“ ფარგლებში შეიქმნა.

ქვეყნის მასშტაბით იურიდიული დახმარების საჭიროების მქონე პირთათვის უფასო იურიდიული დახმარების უკეთესი უზრუნველყოფის მიზნით, აუცილებელია ზემოაღნიშნული ქსელის გაფართოება, საჭიროებისამებრ, ვებ-პორტალის სრულყოფა და მასზე განთავსებული ინფორმაციის პერიოდული განახლება, ასევე ქსელის მონაწილეთა პერიოდული შეხვედრების გამართვა პრაქტიკის განზოგადებისა და გამოცდილების გაზიარების კუთხით.

***6.2.4 მოწვეულ საზოგადოებრივ ადვოკატთა ეფექტიანი საქმიანობის უზრუნველყოფა***

მოწვეულ საზოგადოებრივ ადვოკატთა ეფექტური საქმიანობის უზრუნველყოფის მიზნით, რეესტრის ადვოკატთა საქმისწარმოება და ანგარიშგება განხორციელდება ელექტრონული პროგრამის მეშვეობით. ასევე ყოველწლიურად ჩატარდება ტრენინგ საჭიროებათა კვლევა, რომლის საფუძველზე, დონორ ორგანიზაციებთან თანამშრომლობით, დაიგეგმება შესაბამისი სემინარები, ტრენინგები და სამუშაო შეხვედრები. საჭიროებისამებრ, მოხდება მოწვეულ საზოგადოებრივ ადვოკატთა რეესტრის განახლება.

**ამოცანა 6.3. მომსახურების ხარისხის უზრუნველყოფა**

***6.3.1 იურიდიული დახმარების სამსახურის მიერ გაწეული მომსახურების ხარისხის უზრუნველყოფა***

2014 წლის 17 დეკემბერს, სამსახურმა სისხლის სამართლის საქმეებზე მომუშავე საზოგადოებრივი ადვოკატებისთვის საქმიანობის სახელმძღვანელო წესები დაამტკიცა, რაც ხელს შეუწყობს კვალიფიციური და დროული იურიდიული მომსახურების გაწევას სამსახურის ბიუროების და მოწვეულ საზოგადოებრივ ადვოკატთა რეესტრში რეგისტრირებული საზოგადოებრივი ადვოკატების და სამსახურის სტაჟიორების მიერ.

სამსახურის სტრატეგიული ამოცანაა, საზოგადოებრივი ადვოკატების მიერ გაწეული მომსახურების ხარისხის კონტროლი. ამ მიზნით, 2015 წელს იურიდიული დახმარების საბჭომ დაამტკიცა სისხლი სამართლის საქმეებზე „გაწეული იურიდიული დახმარების ხარისხის შეფასების კრიტერიუმები და წესი“, რომლის პილოტირებაც განხორციელდა 2016 წელს. პილოტირების შედეგებზე დაყრდნობით, სამსახური და საბჭო უზრუნველყოფენ სისხლის სამართლის საქმეებზე ხარისხის შეფასების სისტემის სრულყოფას.

სისხლის სამართლის საქმეებზე ხარისხის შეფასების სისტემის პილოტირების შედეგად მიღებული გამოცდილების საფუძველზე, სამსახური ხარისხის შეფასების სისტემის კონცეფციას შეიმუშავებს ასევე სამოქალაქო და ადმინისტრაციულ საქმეებზე.

***6.3.2 იურიდიული დახმარების სამსახურის ადვოკატების სპეციალიზაცია არასრულწლოვანთა საქმეებზე***

2014-2015 წლებში იურიდიული დახმარების ბიუროების ადვოკატებმა და რეესტრში რეგისტრირებულმა ადვოკატებმა წარმატებით გაიარეს სპეციალიზაცია არასრულწლოვანთა მართლმსაჯულების საკითხებში. სპეციალიზაციის ფარგლებში, ადვოკატებმა გაიარეს მოსამზადებელი კურსი, რომელიც მოიცავდა კანონთან კონფლიქტში მყოფ არასრულწლოვანთა დაცვის, ასევე არასრულწლოვან დაზარალებულებსა და მოწმეებთან მოპყრობის საკითხებს. 2015 წლის ბოლოს, სამსახურის დირექტორის ბრძანებით, შეიქმნა არასრულწლოვანთა მართლმსაჯულებაში სპეციალიზებული ადვოკატების მუდმივმოქმედი ჯგუფი.

სამსახური, არასრულწლოვანთა მართლმსაჯულების რეფორმის ფარგლებში, განაგრძობს შესაბამისი მიმართულებებით ადვოკატთა სპეციალიზაციის პროცესს და გაზრდის სპეციალიზებული ადვოკატების, მათ შორის, რეესტრის ადვოკატების რაოდენობას. გარდა ამისა, არანაკლებ წელიწადში ერთხელ, სპეციალიზებული ადვოკატები განაზოგადებენ არასრუწლოვანთა საქმეებზე გამოვლენილ პრაქტიკას და საკუთარ მოსაზრებებს გაუზიარებენ მართლმსაჯულების განხორციელებაში ჩართულ სხვა მხარეებს (პროკურორებს, მოსამართლეებს, სამოქალაქო სექტორს და სხვ.).

არასრულწლოვანთა მართლმსაჯულების კოდექსის მოთხოვნათა შესრულების მიზნით, სამსახური უზრუნველყოფს როგორც ბიუროების, ისე რეესტრის ადვოკატების ჩართულობას არასრულწლოვანთა მართლმსაჯულების პროცესში.

საჭიროებისამებრ, განხორციელდება რეესტრის ადვოკატთა ბაზის გაფართოება და მათი ანაზღაურების ფონდის გაზრდა.

არასრულწლოვანთა საჭიროებებზე მორგებული გარემოს შექმნის მიზნით, სამსახური, სამომავლოდ, ეტაპობრივად უზრუნველყოფს იურიდიული დახმარების ბიუროებში არასრულწლოვანთათვის განკუთვნილი სპეციალიზებული ოთახების მოწყობას.

***6.3.3 მენეჯმენტის სისტემის გამართვა***

მენეჯმენტის სრულყოფის მიზნით, გაგრძელდება სამსახურში დანერგილი ელექტრონული პროგრამების სრულყოფა.

სამსახურში დანერგილია დოკუმენტბრუნვის ერთიანი პროგრამა, ასევე საქმისწარმოების ელექტრონული პროგრამა. სამსახურის მანდატის გაფართოების შესაბამისად, დაინერგა პროგრამის განახლებული ვერსია სამოქალაქო და ადმინისტრაციული საქმეებისათვის. გარდა ამისა, განხორციელდება ცვლილებები, რომელიც საშუალებას მისცემს საზოგადოებრივ ადვოკატებს საქმისწარმოების ელექტრონულ პროგრამასთან წვდომა ჰქონდეთ ვებ–აპლიკაციის საშუალებით.

სამსახურის სტატუსის ცვლილებისა და მანდატის გაფართოების შესაბამისად, საჭიროა, განხორციელდეს სამსახურის სტრუქტურის ოპტიმიზაცია.

2017 წელს, იურიდიული დახმარების სამსახურმა, ევროკავშირისა და გაეროს ერთობლივი პროგრამის ხელშეწყობით, განაგრძო მუშაობა სტრუქტურის რეორგანიზაციის საკითხებზე. წლის განმავლობაში ჩატარდა რამდენიმე სამუშაო შეხვედრა, რომელზეც კომპანია „სინერჯი ჯგუფის“ მიერ შემუშავებული ორგანიზაციული სტრუქტურის მოდელი და სამსახურის ახალი დებულების პროექტი განიხილეს. 2017 წლის სექტემბერში, იურიდიული დახმარების საბჭომ დაამტკიცა იურიდიული დახმარების სამსახურის ახალი დებულება. სტუქტურის რეორგანიზაცია ითვალისწინებს იურიდიული დახმარების სამსახურის ცენტრალური აპარატის მოწყობას მენეჯმენტის სამი მიმართულებით: 1) ადმინისტრაციული და ფინანსური მხარდაჭერა, 2) იურიდიული დახმარების ხარისხის მონიტორინგი და 3) სამსახურის განვითარება. ახალი სტრუქტურის ამოქმედება 2018 წლიდან ეტაპობრივად მოხდება. ახალი სტრუქტურის ამოქმედების მიზნით უნდა შემუშავდეს სამუშაო აღწერილობები და მოხდეს ახალი კადრების რეკრუტირება.

ორგანიზაციული სტრუქტურის შემუშავების პროცესში, სამსახური დანერგავს მართვის თანამედროვე პრინციპებს, ასევე თანამშრომელთა შეფასებისა და წახალისების სისტემას. გარდა ამისა, სამსახური გააგრძელებს იურიდიული კლინიკის პროგრამას, შეიმუშავებს და დანერგავს სტაჟირების წესს.

***6.3.4 თანამშრომელთა მუდმივი პროფესიული გადამზადება***

მომსახურების მაღალი ხარისხის უზრუნველსაყოფად და განგრძობადი იურიდიული განათლების მიზნებისათვის, სამსახურის ამოცანაა საზოგადოებრივ ადვოკატთა მუდმივი პროფესიული გადამზადება საკანონმდებლო სიახლეებისა და ადვოკატთა სასწავლო საჭიროებების გათვალისწინებით. განგრძობადი იურიდიული განათლების ფარგლებში, სამსახური გააგრძელებს თანამშრომლობას საერთაშორისო, სამთავრობო და არასამთავრობო ორგანიზაციებთან, საქართველოს ადვოკატთა ასოციაციის სასწავლო ცენტრთან და სხვა სასწავლო დაწესებულებებთან.

სამსახურის მანდატის გაფართოების გათვალისწინებით, განსაკუთრებული ყურადღება დაეთმობა ადვოკატთა სწავლებას სამოქალაქო და ადმინისტრაციული სამართლის აქტუალური საკითხების მიმართულებით.

თანამშრომელთა საჭიროებების გათვალისწინებით, ყოველწლიურად შედგება განახლებადი სასწავლო გეგმები, განხორციელდება ტრენინგების შედეგების შეფასება და ანალიზი. აღსანიშნავია, რომ 2016 წლიდან სამსახურის ადვოკატებისათვის განხორციელდა ორწლიანი სასწავლო პროგრამა, რომელსაც მხარს უჭერდა ევროკავშირის და გაეროს ერთობლივი ინიციატივა – „ხელმისაწვდომი მართლმსაჯულება და ბავშვზე მორგებული მართლმსაჯულების სისტემის განვითარება საქართველოში“ .

სამსახური შეიმუშავებს სპეციალურ კომპიუტერულ პროგრამას, რომელიც შეიცავს საზოგადოებრივ ადვოკატთა მიერ გავლილი ტრენინგების მონაცემთა ერთიან ბაზას. გარდა ამისა, ახალი თანამშრომლებისთვის ჩატარდება საორიენტაციო ტრეინინგები.

სამსახური ხელს შეუწყობს იურიდიული დახმარების ბიუროებისა და საკონსულტაციო ცენტრების ბიბლიოთეკების განახლებას.

**ამოცანა 6.4. საზოგადოების ინფორმირებულობა**

იურიდული დახმარებით სარგებლობის შესახებ მოსახლეობის ცნობიერების ამაღლების მიზნით, განხორციელდება საზოგადოების მუდმივი ინფორმირება სამსახურის საქმიანობის, მიმდინარე რეფორმებისა და დაგეგმილი ღონისძიებების შესახებ.

ევროკავშირისა და გაეროს ერთობლივი პროგრამის მხარდაჭერით, 2017 წელს დაიწყო მუშაობა იურიდიული დახმარების სამსახურის ვებგვერდის განახლებასა და გაუმჯობესებაზე. ახალი ვებ-გვერდი ხელმისაწვდომი გახდა 2017 წლის ბოლოს. იგი ადაპტირებულია მხედველობის არმქონე და ნაკლებადმხედველი პირებისათვის და მოიცავს სამსახურთან დაკავშირებულ მნიშვნელოვან ინფორმაციას, სამართლებრივ დოკუმენტებს, ანგარიშებს, სტატისტიკას და ა.შ.

სამსახური მომავალშიც განაგრძობს მუშაობას შეზღუდული შესაძლებლობების მქონე პირების უფლებებზე მომუშავე ორგანიზაციებთან, რათა შექმნას თანამედროვე სტანდარტების შესაბამისი ვებ–გვერდი, რომელიც უზრუნველყოფს ინფორმაციის ხელმისაწვდომობას სპეციალური საჭიროებების მქონე პირებისათვის. ვებ-გვერდზე მუდმივად იქნება ხელმისაწვდომი შემდეგი სახის ინფორმაცია: სამსახურის ფინანსური ანგარიშები, სხვადასხვა სახის სტატისტიკური მონაცემები, ინფორმაცია სამსახურში არსებული ყველა პროცედურისა და მიმდინარე პროცესის შესახებ და სხვა.

ევროკავშირისა და გაეროს ერთობლივი ინიციატივის – „ხელმისაწვდომი მართლმსაჯულება და ბავშვზე მორგებული მართლმსაჯულების სისტემის განვითარება საქართველოში“ მხარდაჭერით, შემუშავდება სამსახურის საკომუნიკაციო სტრატეგია, რომლის ფარგლებშიც დაიგეგმება და განხორციელდება საზოგადოების ცნობიერების ამაღლებაზე ორიენტირებული ღონისძიებები.

იურიდიული დახმარების სამსახური განაგრძობს თანამშრომლობას უცხოეთის ქვეყნების იურიდიული დახმარების სისტემებთან. ამ მიზნით, საქართველოში ჩატარდება საერთაშორისო თუ რეგიონალური მნიშვნელობის კონფერენციები, შეხვედრები იურიდიული დახმარების აქტუალურ საკითხებზე, რაც ხელს შეუწყობს სახელმწიფოებს შორის გამოცდილების გაზიარებასა და უფასო იურიდიული დახმარების სისტემების განვითარებას სხვადასხვა ქვეყნებში.

სამსახური ითანამშრომლებს ადგილობრივი თვითმმართველობის ორგანოებთან და მათგან და მოსახლეობისაგან მოწოდებული ინფორმაციის საფუძველზე, ბიუროები და საკონსულტაციო ცენტრები, სხვადასხვა რეგიონში განახორციელებენ თემატურ საინფორმაციო შეხვედრებს. საინფორმაციო შეხვედრები შეიძლება გაიმართოს ისეთ საკითხებზე, როგორებიცაა: ოჯახში ძალადობის მსხვერპლთა უფლებები, კანონთან კონფლიქტში მყოფი ბავშვების უფლებები, საკუთრების რეგისტრაციის საკითხები, პენსიისა და სოციალური დახმარების საკითხები, ტყით სარგებლობის, ასევე ნადირობისა და თევზჭერის წესები და სხვა აქტუალური სამართლებრივი საკითხები. გაძლიერდება თანამშრომლობა სხვა სახელმწიფო და არასამთავრობო ორგანიზაციებთან, აგრეთვე საგანმანათლებლო დაწესებულებებთან. გარდა ამისა, სამსახური თავისი საქმიანობის შესახებ მოსახლეობას მიაწვდის ინფორმაციას ცენტრალური თუ რეგიონული მედიასაშუალებების გამოყენებით.

# თავი 7. სასჯელაღსრულების სისტემის რეფორმის სტრატეგია

**შესავალი**

საქართველოს სასჯელაღსრულებისა და პრობაციის სამინისტრო განსაზღვრავს ქვეყანაში სასჯელაღსრულების სისტემის პოლიტიკას, უზრუნველყოფს სასამართლოს მიერ დაკისრებული სასჯელის აღსრულებასა და სასჯელაღსრულების დაწესებულებების ეფექტიან მართვას. სამინისტროს მისიას წარმოადგენს ადამიანის უფლებების დაცვაზე ორიენტირებული სასჯელაღსრულების სისტემის შექმნა, საზოგადოების უსაფრთხოების უზრუნველყოფა და მსჯავრდებულთა თუ პრობაციონერთა რეაბილიტაცია მათი საზოგადოებაში რესოციალიზაციის ხელშეწყობის მიზნით.

2012 წლის ოქტომბრიდან მრავალი პრობლემა იქნა დაძლეული. პენიტენციური სისტემის ადამიანის უფლებათა საერთაშორისო სტანდარტებთან დაახლოების მიზნით, დროის მოკლე პერიოდში მნიშვნელოვანი ნაბიჯები გადაიდგა. სამართლებრივი ბაზის დახვეწის, მმართველობის სისტემის გაუმჯობესებისა და დაწესებულებების მართვის თანამედროვე პრაქტიკის დასანერგად, სასჯელაღსრულებისა და პრობაციის სამინისტრომ ფართომასშტაბიანი რეფორმები დაიწყო. მიუხედავად იმისა, რომ რეფორმის გატარება ხანგრძლივ დროსა და დიდ ძალისხმევას საჭიროებს, ქართველი და უცხოელი ექსპერტებისა და საერთაშორისო ორგანიზაციების წარმომადგენელთა მიერ არაერთხელ აღინიშნა საქართველოს პენიტენციურ სისტემაში მიღწეული პროგრესის შესახებ. სახეზეა მნიშვნელოვანი წინსვლა შემდეგი მიმართულებებით:

* სხვადასხვა საკანონმდებლო ღონისძიებების, პირობით ვადამდე გათავისუფლების საბჭოების ეფექტური მუშაობისა და სისხლის სამართლის კანონმდებლობის ლიბერალიზაციის შედეგად მსჯავრდებულთა რაოდენობა 24 000-დან 9 500-მდე შემცირდა;
* გაიზარდა ერთ მსჯავრდებულზე/ბრალდებულზე გამოყოფილი მინიმალური ფართი;
* აღმოიფხვრა წამება და არაადამიანური მოპყრობა;
* გარანტირებულია გასაჩივრების მექანიზმის შეუზღუდავი ხელმისაწვდომობა, ისევე როგორც შიდა და გარე მონიტორინგის ინსტრუმენტები ბრალდებულ/მსჯავრდებულთა უფლებების დასაცავად. შიდა მექანიზმი გაძლიერდა ახალი სტრუქტურული დანაყოფის შექმნით, რომელიც პასუხისმგებელია სისტემურ მონიტორინგზე. მონიტორინგის დამტკიცებული წლიური გეგმის შესაბამისად, აღნიშნული ქვედანაყოფი ახორციელებს გეგმურ ვიზიტებს პენიტენციურ დაწესებულებებში. ასევე, პერიოდულად ტარდება არაგეგმური მონიტორინგი. ყველა შემთხვევაში დგება ანგარიში და გაიცემა შესაბამისი რეკომენდაციები. სახალხო დამცველსა და პრევენციის ეროვნული მექანიზმის წარმომადგენლებს, ყველა პენიტენციურ დაწესებულებაზე შეუზღუდავად ხელმისაწვდომობის გარდა, 2016 წლიდან ფოტოგადაღების უფლებაც მიენიჭათ.
* პენიტენციურ დაწესებულებებში უსაფრთხოებისა და სარეჟიმო პირობების დაცვის უზრუნველყოფის, ისევე როგორც დანაშაულის განმეორებით ჩადენის რისკის შემცირების მიზნით, სასჯელაღსრულებისა და პრობაციის მინისტრის 2015 წლის 9 ივლისის N70 ბრძანების შესაბამისად მიმდინარეობს მსჯავრდებულთა საშიშროების რისკების მიხედვით კლასიფიკაცია - **დაბალი, საშუალო, მომეტებული და მაღალი რისკის** კატეგორიებად**.** ეს პროცესი უმნიშვნელოვანესია მსჯავრდებულთა რეაბილიტაცია/რესოციალიზაციისთვის, პენიტენციურ დაწესებულებებში კრიმინალურ სუბკულტურასთან ეფექტიანი ბრძოლისა და პატიმართა შორის ძალადობის მინიმუმამდე დაყვანისათვის. მსჯავრდებულის რისკის შეფასებისას მხედველობაში მიიღება, არამხოლოდ მის მიერ ჩადენილი დანაშაული, არამედ მსჯავრდებულის პიროვნება და გამოვლენილი ქცევა პენიტენციურ დაწესებულებაში. ეს მიდგომა სრულად მიესადაგება საერთაშორისო ნორმებით დადგენილ სტანდარტებს, რომელიც ითვალისწინებს სასჯელის ინდივიდუალურ დაგეგმვას.
* სტამბოლის პროტოკოლით გათვალისწინებული რეკომენდაციების საფუძველზე, შემუშავდა პენიტენციურ დაწესებულებებში შესაძლო წამებისა და სხვა სასტიკი, არაადამიანური ან დამამცირებელი მოპყრობის შედეგად ბრალდებულ/მსჯავრდებულთა დაზიანების აღრიცხვის წესი და ფორმა, რაც ხელს შეუწყობს როგორც შიდა სისტემური მონიტორინგის გაძლიერებასა და გამართულ ფუნქციონირებას, ასევე მსგავსი ფაქტების დროულ და ეფექტიან გამოძიებას. ბრძანება ითვალისწინებს შესაძლო წამებისა და სხვა სასტიკი, არაადამიანური ან დამამცირებელი მოპყრობის შედეგად ბრალდებულ/მსჯავრდებულთა დაზიანების აღრიცხვის, დოკუმენტირებისა და ფოტოგრაფირების წესს.

დაგეგმილია რეფორმების გაგრძელება, მდგრადი შედეგების მიღწევა და საქმიანობის ეფექტურობის უზრუნველყოფა.

**7.1 კანონმდებლობის გაუმჯობესება**

საქართველოს სასჯელაღსრულებისა და პრობაციის სამინისტროს მიერ მომზადდა და 2017 წლის პირველ ივნისს საქართველოს პარლამენტის მიერ მიღებულ იქნა საქართველოს სასჯელაღსრულებისა და პრობაციის სამინისტროს მიერ შემუშავებული საკანონმდებლო ცვლილებათა პაკეტი, რომელიც ითვალისწინებს პატიმრობის კოდექსსა და მის თანმდევ კანონებში ცვლილებებს (სულ 19 კანონის პროექტი).

განხორციელებული ცვლილებები მიზნად ისახავს ბრალდებულთა/მსჯავრდებულთა უფლებრივი მდგომარეობის გაუმჯობესებას, სასჯელის აღსრულების სფეროში საქართველოს კანონმდებლობის საერთაშორისო სტანდარტებთან დაახლოებას, ევროპის წამების საწინააღმდეგო კომიტეტისა და სხვა საერთაშორისო ორგანიზაციების რეკომენდაციების შესრულებას, ბრალდებულთა/მსჯავრდებულთა რეაბილიტაციის პროცესის ხელშეწყობასა და მათ საზოგადოებაში ინტეგრაციას.

2018 წელს იგეგმება არაერთი საკანონმდებლო ცვლილების განხორციელება. ძირითადი რეფორმა გატარდება პენიტენციურ დაწესებულებებში განთავსებულ მსჯავრდებულთა მიერ სხვადასხვა სარეაბილიტაციო აქტივობებში (მათ შორის, დაწესებულების ტერიტორიაზე არსებულ სამუშაოებში) ჩართვის ინტერესის ამაღლების კუთხით, რაც შეამცირებს პენიტენციურ დაწესებულებებში განთავსებულ მსჯავრდებულებზე იმ კრიმინალური სუბკულტურის გავლენას, რომელიც კვლავ ცდილობს პენიტენციურ სისტემაში ქურდული მენტალიტეტის გაძლიერებას.

კანონპროექტით პენიტენციურ სისტემაში დაინერგება კიდევ ერთი ნოვაცია, რაც გულისხმობს მსჯავრდებულთა მიერ პენიტენციური დაწესებულების ტერიტორიაზე ნამუშევარი დღეების გათვალისწინებით თავისუფლების აღკვეთის სახით დანიშნული სასჯელის გარკვეული ოდენობით შემცირებას. წარმოდგენილი ინიციატივის ეფექტურად აღსრულების მიზნით, აუცილებელია ბიზნეს სექტორის წახალისება, რათა მათ გაუჩნდეთ მოტივაცია პენიტენციური დაწესებულების ტერიტორიაზე შექმნან გარკვეული სამუშაო ადგილები. ამისთვის, მათ შესაბამის კანონმდებლობაში ცვლილების შეტანის გზით უნდა დაუწესდეთ გარკვეული სახის საშეღავათო პირობები.

**7.2 სასჯელაღსრულების დაწესებულებების ინფრასტუქტურის გაუმჯობესება; ბრალდებულ/მსჯავრდებულთა ღირსეული საყოფაცხოვრებო პირობებით უზრუნველყოფა**

პენიტენციური რეფორმის ფარგლებში მნიშვნელოვნად გაუმჯობესდა ბრალდებულ/მსჯავრდებულთა საყოფაცხოვრებო პირობები. კერძოდ, გაიზარდა ბრალდებულ/მსჯავრდებულთა საცხოვრებელი ფართის სტანდარტი. მსჯავრდებულთათვის ყველა დაწესებულების საცხოვრებელი ფართი, ევროპული სტანდარტების დაცვით, ერთ პირზე არის 4 მ2-ზე მეტი, ხოლო ბრალდებულთათვის - 3 მ2-ზე მეტი. გაუქმდა „კარანტინი“ და „ფუქსები“ და შეიქმნა თანამედროვე გონივრული მიღებისა და განთავსების განყოფილებები მიმღებ ციხეებში, სადაც ახალმოსული პატიმრები ერთ სივრცეში იღებენ ყველა სერვისს, მათ შორის, რისკების შეფასებას, ფსიქიატრიულ და ნარკოლოგიურ დახმარებას. სასჯელაღსრულებისა და პრობაციის სამინისტრო პერმანენტულად მუშაობს მსჯავრდებულ/ბრალდებულთა უფლებრივი მდგომარეობისა და პატიმრობის პირობების გაუმჯობესების მიმართულებით. გაუმჯობესდა ბრალდებულ/მსჯავრდებულთა კვებითი მომსახურებით უზრუნველყოფა. ბრალდებულ/მსჯავრდებულთათვის ხელმისაწვდომია რბილი ინვენტარი და პირადი ჰიგიენისათვის საჭირო საშუალებები. პენიტენციურ სისტემაში განახლებულია კვების სტანდარტი, რომელიც 12 განსხვავებულ რაციონს მოიცავს სხვადასხვა საჭიროების მქონე პატიმართა ჯგუფებისთვის 3-ჯერადი კვებითი უზრუნველყოფით. ამასთანავე, კერძო კომპანიებთან თანამშრომლობის წარსული გამოცდილებიდან გამომდინარე, ზემოაღნიშნული მომსახურების სრულყოფის მიზნით, იგეგმება სახელმწიფო სამეწარმეო ერთეულის დაფუძნება, რათა გამოირიცხოს მოკლევადიან პერსპექტივაში მხოლოდ მოგებაზე ორიენტირებული კერძო კომპანიების მხრიდან წარმოშობილი სირთულეები და ბრალდებულ/მსჯავრდებულები გარანტირებულად უზრუნველყოფილნი იყვნენ მაღალი ხარისხის, არსებული სტანდარტების შესაბამისი კვებითი მომსახურებით.

პენიტენციური დაწესებულებების ეტაპობრივი რეაბილიტაცია-მოდერნიზაცია სამინისტროს პრიორიტეტია. აუცილებელია გადასვლა დიდი ზომის დაწესებულებებიდან შედარებით მცირე ზომის, თანამედროვე ტიპის დაწესებულებებზე, რომელიც უკეთ უზრუნველყოფს როგორც დაწესებულების სწორად მართვასა და უსაფრთხოების ნორმების დაცვას, ასევე მსჯავრდებულთა განთავსებას ღირსეულ საცხოვრებელ პირობებში.

საქართველოს სასჯელაღსრულებისა და პრობაციის მინისტრის N3107 ბრძანების შესაბამისად, დამტკიცდა 14-დან 21 წლამდე ბრალდებულ-მსჯავრდებულთა სარეაბილიტაციო დაწესებულების ახალი კონცეფციის შემსწავლელი სამუშაო ჯგუფი. აღნიშნული ჯგუფის მუშაობის პროცესში აქტიურად იყო ჩართული UNICEF-ის ექსპერტი. ექსპერტის მიერ შემუშავებული რეკომენდაციების მიხედვით, ახალი დაწესებულების მშენებლობის ნაცვლად, უნდა მოხდეს უკვე არსებული არასრულწლოვანთა სარეაბილიტაციო პენიტენციური დაწესებულების რეკონსტრუქცია. 2018 წელს ჯგუფის მუშაობა გაგრძელდება ექსპერტის რეკომენდაციების შესაბამისად.

გარდა მიმდინარე ინფრასტრუქტურული პროექტებისა, საჭიროებიდან გამომდინარე, ეტაპობრივად ხორციელდება დაწესებულებების განახლება და შესაბამისი ინვენტარით აღჭურვა. გაგრძელდება სხვადასხვა დაწესებულებებში გრძელვადიანი ვიზიტებისათვის განკუთვნილი ინფრასტრუქტურის შექმნა.

**7.3. პენიტენციური ჯანდაცვა**

სამინისტროსათვის განსაკუთრებით მნიშვნელოვანია სამოქალაქო სექტორის ექვივალენტური სამედიცინო სერვისებით მსჯავრდებულთა/ბრალდებულთა უზრუნველყოფა, რათა ჯანმრთელობის მდგომარეობა არ გახდეს დამაბრკოლებელი გარემოება როგორც სასჯელის მოხდისთვის, ისე პენიტენციური დაწესებულების დატოვების შემდეგ საზოგადოებაში ინტეგრაციისთვის.. ამასთან, გადამდებ დაავადებათა პრევენცია და სათანადო მკურნალობა, როგორიც არის აივ/შიდსი, C ჰეპატიტი და ტუბერკულოზი, პრიორიტეტია არა მხოლოდ დაწესებულებებში ჯანსაღი გარემოს უზრუნველსაყოფად, არამედ საზოგადოებრივი ჯანდაცვის მიზნებიდან გამომდინარეც.

სამინისტროსათვის პრიორიტეტად რჩება პენიტენციური ჯანდაცვის სტანდარტის შესრულების უზრუნველყოფა. სისტემაში ეფექტიანად ხორციელდება ჯანმრთელობის დაცვის სახელმწიფო პროგრამები (ტუბერკულოზის, აივ-ინფექცია/შიდსის, დიაბეტის, С ჰეპატიტის მართვის და სხვა). სუიციდის პრევენციის პროგრამა ფუნქციონირებს პენიტენციური სისტემის ყველა დაწესებულებაში. უზრუნველყოფილია სამედიცინო მომსახურების უწყვეტობა და სამედიცინო პერსონალის 24-საათიანი ხელმისაწვდომობა. პენიტენციური სისტემის სპეციფიკის გათვალისწინებით N18 ბრალდებულთა და მსჯავრდებულთა სამკურნალო დაწესებულებაში ფუნქციონირებს 57-ადგილიანი ადაპტირებული საცხოვრებელი შეზღუდული შესაძლებლობების მქონე პირთათვის და 30-ადგილიანი ფსიქიატრიული განყოფილება. პენიტენციური ჯანდაცვის სტანდარტის შენარჩუნება და შემდგომი განვითარება სამინისტროს ერთ-ერთი პრიორიტეტია. აქტიურად მიმდინარეობს ევროპის საბჭოსთან თანამშრომლობა და მუშაობა სხვადასხვა მიმართულებებით: ფსიქიკური ჯანდაცვის სერვისების განვითარება, ინფექციის კონტროლი, სამედიცინო მომსახურების ხარისხის უზრუნველყოფა, სახელმწიფო ჯანდაცვის პროგრამების ეფექტურად განხორციელება, ფარმაცევტული საქმიანობის მონიტორინგი და სამედიცინო პერსონალის გადამზადება გამოვლენილი საჭიროებების გათვალისწინებით.

**7.4 მსჯავრდებულთა რეაბილიტაცია/რესოციალიზაცია; ბრალდებულთა მხარდაჭერა**

2013 წლიდან სოციალური მიმართულება სასჯელაღსრულებისა და პრობაციის სისტემის ერთ-ერთი მთავარი პრიორიტეტია. დარგობრივი სამინისტროებისა და პარტნიორი ორგანიზაციების დახმარებით მიმდინარეობს მრავალფეროვანი სახელობო, პროფესიული და საგანმანათლებლო კურსები სასჯელაღსრულების სხვადასხვა დაწესებულებაში. გაიწერა ფსიქო-სოციალური ყველაზე ხშირად მოთხოვნადი პროგრამები და ეტაპობრივად დაიწყო დაწესებულებებში მათი განხორციელება ადგილობრივი რესურსით. ყოველწლიურად ასობით მსჯავრდებული მონაწილეობს ზემოაღნიშნული პროგრამით.

**პენიტენციურ სისტემაში განთავსებულ ბრალდებულებთან აქტიურად მიმდინარეობს ფსიქო-სოციალური მხარდაჭერითი მუშაობა.**

ქცევაზე დაფუძნებული რისკების შეფასების შესაბამისად, მსჯავრდებულთა გადანაწილების პრაქტიკა და სასჯელის ინდივიდუალური დაგეგმვის მეთოდოლოგიის დანერგვა შესაძლებელს ხდის აღნიშნული მიმართულებით სამინისტროს რესურსების უკეთ მობილიზებას.

მისასალმებელია სასჯელის მოხდის ინდივიდუალური დაგეგმვის დანერგვა ყველა პენიტენციურ დაწესებულებაში, რომელიც უზრუნველყოფს ბენეფიციარის რისკებისა და საჭიროებების გამოკვეთას და შემდგომ, მიზნობრივად, შესაბამის სარეაბილიტაციო პროგრამაში გადამისამართებას, მსჯავრდებულთან შეთანხმებით. მნიშვნელოვანია ზიანის რისკის ინსტრუმენტის დანერგვა პენიტენციურ სისტემაში და, ასევე, რისკისა და საჭიროების შეფასების ინსტრუმენტის განახლება, რათა იგი გახდეს ობიექტური და შესაძლებელი იყოს რეციდივის ალბათობის ქულობრივი გამოთვლა. სარეაბილიტაციო პროგრამების სტანდარტების, შეფასებისა და მიმოხილვის მატრიცების შემუშავება პროგრამების და მასში მონაწილე პირების მიერ მიღწეული შედეგების გაზომვას უზრუნველყოფს. ერთიანი მიდგომების ჩამოყალიბება კი როგორც პენიტენციურ, ისე პრობაციის სისტემასა და დანაშაულის პრევენციის ცენტრში გარდამავალობის პრინციპს იცავს.

სამინისტროს მიზანია მსჯავრდებულთა მაქსიმალურად დიდი რაოდენობის ჩართვა საგანმანათლებლო, სარეაბილიტაციო თუ დასაქმების პროგრამებში. მიმდინარეობს მუშაობა ახალი პროგრამების შემუშავებაზე. ამასთან, აქცენტი კეთდება პროფესიული მომზადების სასერტიფიკატო პროგრამებზე, რომელთაც პროფესიული კოლეჯები უზრუნველყოფენ.

2018 სასწავლო წლიდან მსჯავრდებული ისარგებლებს აკადემიური უმაღლესი განათლების პირველ საფეხურზე (ბაკალავრიატი) განათლების მიღების უფლებით გათავისუფლებისთვის მომზადების თავისუფლების აღკვეთის დაწესებულებაში, დაბალი რისკის თავისუფლების აღკვეთის დაწესებულებასა და არასრულწლოვანთა სარეაბილიტაციო დაწესებულებაში.

დაგეგმილია მსჯავრდებულთა დასაქმების მიზნით მეტი პროგრამების დანერგვა და შეთავაზება. სამინისტროს ინიციატივით, პენიტენციური დაწესებულებების ტერიტორიაზე ხელი შეეწყობა საწარმოების ფუნქციონირებას, სადაც დასაქმდებიან მსჯავრდებულები და მიიღებენ შესაბამის ანაზღაურებას. სამინისტრო, ასევე, ხელს უწყობს პატიმართა ინდივიდუალურ საქმიანობას და ამ საქმიანობის შედეგად წარმოებული პროდუქციის რეალიზაციას. ამ მიზნით, სამინისტრომ უზრუნველყო ონლაინ პლატფორმის შექმნა, რამაც გაამარტივა მსჯავრდებულთა ინდივიდუალური შრომის შედეგად შექმნილი ნაწარმის რეალიზაცია და, ამ გზით, წაახალისა მეტი მსჯავრდებულის ჩართვა ასეთი ტიპის საქმიანობაში.

გათავისუფლებისათვის მომზადების პროცესში, ამისთვის სპეციალურად მომზადებულ პროგრამაში სასურველია, პენიტენციური სისტემის ფასილიტატორების გარდა მონაწილეობდეს პრობაციის სააგენტოს, პრევენციის ცენტრისა და სხვა სამთავრობო თუ არასამთავრობო სექტორის წარმომადგენლები, რომლებიც მუშაობენ კანონთან კონფლიქტში მყოფ პირებთან სერვისების გაცნობისა და გათავისუფლების შემდგომ ბენეფიციართა ეფექტური მხარდაჭერის მიზნით.

მნიშვნელოვანი პროცესია გარდამავალი მენეჯმენტის უზრუნველყოფა სასჯელაღსრულებისა და პრობაციის სისტემებს შორის, როცა პენიტენციურ სისტემაში არსებული შეფასება, დაგეგმვა და მიღწეული პროგრესი გადაეცემა პრობაციის სისტემას არასაპატიმრო სასჯელის გეგმის გაწერისას მხედველობაში მისაღებად. გარდამავალი მენეჯმენტის სისტემა მოითხოვს დინამიკაში დაკვირვებასა და დახვეწა-გაუმჯობესებას.

**7.5 სასჯელაღსრულების სისტემის კვალიფიციური კადრებით უზრუნველყოფა**

სტრუქტურული რეფორმის შედეგად მნიშვნელოვნად გაუმჯობესდა სასჯელაღსრულების მართვის სისტემა და ჩამოყალიბდა ერთიანი, ძლიერი სამსახური, რომელიც მოქნილად და ეფექტიანად უზრუნველყოფს პოლიტიკის განხორციელებას და სრულად დაექვემდებარება პოლიტიკურ და სამოქალაქო კონტროლს.

სისტემის ყველა ახალი თანამშრომელი გაივლის როგორც საბაზისო, ისე მისი პოზიციის შესაბამის სპეციალიზებულ თეორიულ და პრაქტიკულ სასწავლო კურსს (მათ შორის: ადმინისტრირების, მენეჯმენტის, ადამიანის უფლებების, რისკებისა და საჭიროებების შეფასებასა და სხვა საკითხებში) სასჯელაღსრულებისა და პრობაციის სასწავლო ცენტრში.

სასჯელაღსრულებისა და პრობაციის სასწავლო ცენტრი მიზნად ისახავს სამინისტროს სისტემაში მიმდინარე სამართლებრივი რეფორმის ხელშეწყობასა და პენიტენციურ სისტემაში დასაქმებული საჯარო მოხელეების, პერსონალის ან დასაქმების სურვილის მქონე პირთა მომზადება/გადამზადებასა და კვალიფიკაციის ამაღლებას.

სასწავლო კურსები იყოფა საბაზისო და სპეციალურ ტრენინგებად. სპეციალური ტრენინგები მოიცავს ისეთ თემებს, როგორიცაა: წამების პრევენცია, ადამიანის უფლებები, არასრულწლოვანთა მართლმსაჯულება, ჯანდაცვის მხარდაჭერა, პროცედურული უსაფრთხოება, ქალ მსჯავრდებულებთან მოპყრობის წესები, არასაპატიმრო სასჯელის ზომები, შიმშილობის მართვა, პრობაციისა და სასჯელაღსრულების სისტემის მენეჯმენტი. გარდა ამისა, სასწავლო ცენტრი მუდმივად აახლებს სასწავლო მოდულებს, რათა არ ჩამორჩეს პენიტენციურ სისტემაში არსებულ საჭიროებებსა და გამოწვევებს. ცენტრის მიერ გადამზადებული პერსონალის რაოდენობა ყოველწლიურად იზრდება.

# თავი 8. პრობაციის სისტემის რეფორმის სტრატეგია

**შესავალი**

არასაპატიმრო სასჯელთა აღსრულებისა და პრობაციის ეროვნული სააგენტო შექმნილია „არასაპატიმრო სასჯელთა აღსრულების წესისა და პრობაციის შესახებ“ საქართველოს კანონის საფუძველზე და წარმოადგენს საქართველოს სასჯელაღსრულებისა და პრობაციის სამინისტროს მმართველობის სფეროში მოქმედ საჯარო სამართლის იურიდიულ პირს.

პრობაციის ეროვნული სააგენტოს მიზანია: არასაპატიმრო სასჯელებისა და პრობაციის ღონისძიებების აღსრულება, ახალი დანაშაულის თავიდან აცილება, საზოგადოების უსაფრთხოების დაცვა, მსჯავრდებულის რესოციალიზაცია (მისი საზოგადოებაში ინტეგრაცია) და რეაბილიტაცია (მსჯავრდებულის გამოსწორება და საზოგადოებაში ჯანსაღ წევრად დაბრუნება).

**2018- 2022 წლების სტრატეგია და პრიორიტეტები**

პრობაციის ეროვნული სააგენტოს 2018-2022 წლების სტრატეგია მოკლევადიანი პერიოდისთვის მიზნად ისახავს სააგენტოს ფუნქცია-მოვალეობების ეფექტური აღსრულებისათვის საჭირო სტრატეგიული სამოქმედო გეგმის შემუშავებას.

აღნიშნული დოკუმენტი ხელს უწყობს პრობაციის ეროვნული სააგენტოს მიზნების ეფექტურად განხორციელებასა და ზოგადად პრობაციის სისტემის განვითარებას.

**პრიორიტეტები:**

* საერთაშორისო სტანდარტების შესაბამისი პრობაციის სისტემის სრულყოფა და განვითარება
* პრობაციის და არასაპატიმრო სასჯელების ეფექტური აღსრულების მიზნით საკანონმდებლო ბაზის ანალიზი და სრულყოფა;
* ზედამხედველობის სისტემის გაუმჯობესება;
* პრობაციის ეროვნული სააგენტოს სტრუქტურის სრულყოფა/განვითარება;
* პრობაციის ეროვნული სააგენტოს თანამშრომელთა კვალიფიკაციის ამაღლება;
* სარეაბილიტაციო პროგრამების განვითარება;
* უწყებათაშორისი კოორდინაციის უზრუნველყოფა და პრობაციის შესახებ საზოგადოების ინფორმირებულობის გაუმჯობესება;
* პრობაციის ეროვნული სააგენტოს ინფორმაციული ტექნოლოგიების მატერიალურ -ტექნიკური ბაზის გაფართოვება.

**8.1. საკანონმდებლო ბაზის განვითარება**

***8.1.1. პრობაციის და არასაპატიმრო სასჯელების ეფექტური აღსრულების მიზნით საკანონმდებლო ბაზის ანალიზი და სრულყოფა***

პრობაციის ეროვნული სააგენტოს მიზნების ეფექტური განხორციელებისთვის დაგეგმილია პრობაციის სისტემაში მოქმედი სამართლებრივი აქტების ანალიზი და, საჭიროების შემთხვევაში, საკანონმდებლო ცვლილებების ინიცირება. ერთ-ერთ მთავარ ამოცანას წარმოადგენს პრობაციის კოდექსის შემუშავება და თანმდევი საკანონმდებლო პაკეტის მომზადება. 2018-2022 წლებში დაგეგმილია აღნიშნული ცვლილებების სრული იმპლემენტაცია.

***8.1.2 სრულწლოვანთა მიმართ ახალი არასაპატიმრო სახის სასჯელის - შინაპატიმრობის დანერგვა***

2017 წელს განხორციელებული საკანონმდებლო ცვლილებების შედეგად, სრულწლოვანი მსჯავრდებულების მიმართ 2018 წლის 1 იანვრიდან ამოქმედდა ახალი არასაპატიმრო სასჯელის სახე - შინაპატიმრობა.

შინაპატიმრობა შეეფარდებათ ნასამართლობის არმქონე მსჯავრდებულებს, ასევე თავისუფლების აღკვეთის სახით მსჯავრდებულ პირებს. სასჯელის მოუხდელი ნაწილი შესაძლებელია შეეცვალოთ შინაპატიმრობით.

ცვლილებების თანახმად, ადგილობრივ საბჭოს მიენიჭა უფლება, მსჯავრდებულს დარჩენილი სასჯელი შეუცვალოს შინაპატიმრობით მას შემდეგ, რაც მსჯავრდებული მოიხდის:

* ნაკლებად მძიმე დანაშაულისათვის მოსახდელი სასჯელის ვადის არანაკლებ ერთ მესამედს;
* მძიმე დანაშაულისათვის მოსახდელი სასჯელის ვადის არანაკლებ ნახევარს;
* განსაკუთრებით მძიმე დანაშაულისათვის მოსახდელი სასჯელის ვადის არანაკლებ ორ მესამედს.

**8.2. ზედამხედველობის სისტემის გაუმჯობესება**

***8.2.1. პრობაციის ეროვნული სააგენტოს სტრუქტურის სრულყოფა/განვითარება***

პრობაციის ეროვნული სააგენტოს მიერ სააღსრულებო საქმის ზედამხედველობის სისტემის გაუმჯობესების მიზნით დაგეგმილია სტრუქტურული ცვლილებების განხორციელება, რის შედეგადაც გაიზრდება სააგენტოს სტრუქტურული ერთეულებისა და ტერიტორიული ორგანოების (პრობაციის ბიუროები) მუშაობის ეფექტურობა და გაძლიერდება მათზე კონტროლის მექანიზმები. აღნიშნული ცვლილებების განსახორციელებლად შეიქმნება სააგენტოს სტრუქტურული განვითარების მუდმივმოქმედი სამუშაო ჯგუფი, რომლის რეკომენდაციების მიხედვით მოხდება საჭირო ცვლილებების განხორციელება, ხოლო შემდეგ ეტაპზე, ამ ცვლილებების ეფექტურობის გაზომვა.

**8.3. პრობაციის ეროვნული სააგენტოს ადმინისტრაციული რესურსის განვითარება**

***8.3.1. თავისუფლების შეზღუდვის დაწესებულება***

2017 წელს განხორციელებული საკანონმდებლო ცვლილებების შედეგად, სრულწლოვანი მსჯავრდებულების მიმართ ამოქმედდა ახალი არასაპატიმრო სასჯელის სახე-შინაპატიმრობა და გაუქმდება სასჯელის სახე - თავისუფლების შეზღუდვა. შესაბამისად, 2018 წლის 1 იანვრიდან ლიკვიდირებული იქნა სრულწლოვან მსჯავრდებულთა თავისუფლების შეზღუდვის დაწესებულება.

***8.3.2. საკადრო პოლიტიკა; პრობაციის ეროვნული სააგენტოს თანამშრომელთა კვალიფიკაციის ამაღლება***

პრობაციის ეროვნული სააგენტოს ერთ-ერთ პრიორიტეტს წარმოადგენს პერსონალის კვალიფიკაციის ამაღლება. კადრების ცვალებადობიდან გამომდინარე, ყველა ახლადდანიშნული პრობაციის ოფიცერი, სოციალური მუშაკი და ფსიქოლოგი გადის სავალდებულო საბაზისო ტრენინგს სსიპ - სასჯელაღსრულებისა და პრობაციის სასწავლო ცენტრში. არასრულწლოვანთა მართლმსაჯულების კოდექსის ამოქმედებამ სავალდებულო გახადა არასრულწლოვანთან მომუშავე ყველა სპეციალისტის სპეციალიზაცია არასრულწლოვანთა მართლმსაჯულებაში, რის უზრუნველსაყოფადაც შესაბამისი სასწავლო პროგრამით გადამზადდა ყველა ის თანამშრომელი, რომელთაც დღეის მდგომარეობით უწევთ არასრულწლოვნებთან მუშაობა.

2017 წელს, საჭიროებებიდან გამომდინარე, დამატებითი რაოდენობის ოფიცრები და სოციალური მუშაკები გადამზადდნენ არასრულწლოვანთა მართლმსაჯულებასა და არასრულწლოვნებთან ურთიერთობის მეთოდიკაში.

კვალიფიკაციის ამაღლების მიზნით, დაგეგმილია პრობაციის ოფიცრების, ფსიქოლოგების, სოციალური მუშაკების, პრობაციის ბიუროების უფროსების და სააგენტოს მმართველი რგოლის გადამზადება სხვადასხვა სასწავლო პროგრამებით.

**8.4. სარეაბილიტაციო პროგრამების და საზოგადოების ჩართულობის განვითარება**

***8.4.1. რეაბილიტაცია - რესოციალიზაცია***

პირობით მსჯავრდებულთან ინდივიდუალურად გასაუბრების შემდეგ, პრობაციის ოფიცერი გამოავლენს რისკებსა და საჭიროებებს. გამოვლენილი საჭიროებების გათვალისწინებით, პირობით მსჯავრდებული ერთვება ამა თუ იმ სარეაბილიტაციო პროგრამაში, რომელიც მის პიროვნულ განვითარებას შეუწყობს ხელს და შესაძლებლობას მისცემს, მოახდინოს საკუთარი თავის რეალიზება.

პრობაციის ოფიცერთა ერთ-ერთ ძირითად მიზანს წარმოადგენს მაღალი რისკის მქონე მსჯავრდებულების გამოვლენა, მათთვის პრობაციის პერიოდის დაგეგმვა და მისი განხორციელება. პირობით მსჯავრდებულის საჭიროებებიდან და შესაბამისი რესურსებიდან გამომდინარე, პრობაციის ოფიცერი, ფსიქოლოგთან და სოციალურ მუშაკთან ერთად საერთო მუშაობის შედეგად, იღებს გადაწყვეტილებას და პირობით მსჯავრდებულს რთავს სხვადასხვა სარეაბილიტაციო პროგრამაში.

მსჯავრდებულთა მხრიდან განმეორებითი დანაშაულის თავიდან აცილების მიზნით, პრობაციის ეროვნული სააგენტო აქტიურად თანამშრომლობს პენიტენციურ დეპარტამენტთან, საერთაშორისო და ადგილობრივ არასამთავრობო ორგანიზაციებთან და საქართველოს იუსტიციის სამინისტროს დანაშაულის პრევენციის ცენტრთან.

სხვადასხვა სარეაბილიტაციო თუ საგანმანათლებლო პროგრამებში პირობით მსჯავრდებულთა ჩართულობა ამცირებს **განმეორებითი დანაშაულის ჩადენის** რისკებს. აქედან გამომდინარე, დონორი/პარტნიორი ორგანიზაციების ხელშეწყობით პრობაციის ეროვნული სააგენტოს მიერ შემუშავებულია სარეაბილიტაციო-საგანმანათლებლო პროგრამები, რომელიც დღეს წარმატებით ხორციელდება როგორც თბილისში, ასევე რეგიონებში. პრობაციის ეროვნული სააგენტოს ბენეფიციარებისთვის შემუშავებულია 23 სარეაბილიტაციო მოდული. დაგეგმილია სარეაბილიტაციო პროგრამების ოპტიმიზაცია, და მოდულების გაუმჯობესება. სარეაბილიტაციო პროგრამების ეფექტიანობის გასაზომადევროკავშირის პენიტენციური და პრობაციის სისტემების მხარდაჭერის პროექტის ფარგლებში და, ასევე, ამერიკის საელჩოს INL-ის ექსპერტების დახმარებით, მიმდინარეობს არსებული მექანიზმის შექმნა/გაუმჯობესება.

***8.4.2. რისკებისა და საჭიროებების შეფასების და სასჯელის ინდივიდუალური დაგეგმვის მეთოდოლოგია***

პრობაციის ყველა ბიუროში წარმატებით მიმდინარეობს რისკებისა და საჭიროების შეფასებისა და სასჯელის ინდივიდუალური დაგეგმვის მეთოდოლოგიით მუშაობის პროცესი.

სასჯელის მოხდის ინდივიდუალური გეგმა ითვალისწინებს რისკ-ფაქტორების შემცირებისათვის აუცილებელ ღონისძიებებს, სადაც პრიორიტეტების მიხედვით გაწერილია პრობლემური საკითხები და რეაგირების ზომები.

გარდამავალი მენეჯმენტის ფარგლებში, (მოიაზრებიან შემდეგი უწყებები: სასჯელაღსრულებისა და პრობაციის სამინისტროს პენიტენციური დეპარტამენტი, პრობაციის ეროვნული სააგენტო და იუსტიციის სამინისტროს დანაშაულის პრევენციის ცენტრი) დაგეგმილია რისკების და საჭიროებების (RNA) -ის და სასჯელის ინდივიდუალური დაგეგმვის ერთგვაროვანი შეფასების ინსტრუმენტის შექმნა, პილოტირება და დანერგვა.

ასევე, მნიშვნელოვანია პრობაციის ეროვნული სააგენტოს ჩართულობა თავისუფლების აღკვეთით მსჯავრდებულ ქალთა გათავისუფლების პროცესში. კერძოდ, სააგენტოს სარეაბილიტაციო პროგრამების სამმართველო უზრუნველყოფს შესაბამისი პენიტენციური დაწესებულების მომართვის საფუძველზე, პენიტენციური დაწესებულების გარეთ ქალ მსჯავრდებულთა ოჯახისა და სოციალური გარემოს შეფასებას, რაც ხელს უწყობს პირობით ვადამდე გათავისუფლების საკითხთა განმხილველ ადგილობრივ საბჭოს ობიექტური გადაწყვეტილების მიღებაში.

საქართველოს სასჯელაღსრულებისა და პრობაციის მინისტრის ბრძანება №118 -ის თანახმად, 2017 წლის 1 დეკემბრიდან სარეაბილიტაციო პროგრამების სამმართველოს სოციალური მუშაკები პირობით ვადამდე გათავისუფლების კომისიისთვის აფასებენ №16 დაბალი რისკის თავისუფლების აღკვეთის დაწესებულების მსჯავრდებული მამაკაცების ოჯახსა და სოციალურ გარემოს, რაც ეხმარება პირობით ვადამდე გათავისუფლების საკითხთა განმხილველ ადგილობრივ საბჭოს ობიექტური გადაწყვეტილების მიღებაში.

მომავალში დაგეგმილია აღნიშნული მექანიზმის გაფართოება, რაც გულისხმობს მის დანერგვას დამატებით სხვა პენიტენციურ დაწესებულებებში. გეგმის განხორციელებისათვის აუცილებელია დამატებითი მატერიალური და ადამიანური რესურსების მობილიზება, რაზეც უკვე მიმდინარეობს მუშაობა შესაბამის სახელმწიფო უწყებებთან.

***8.4.3. ზრუნვა არასრულწლოვნებზე***

არასრულწლოვანთა მართლმსაჯულების კოდექსის თანახმად, 2016 წლის პირველი მარტიდან პრობაციის ეროვნული სააგენტოს სოციალური მუშაკები უზრუნველყოფენ სასჯელის შეფარდების სტადიაზე სასამართლოსათვის არასრულწლოვნის ინდივიდუალური შეფასების ანგარიშის წარდგენას. აღნიშნული ანგარიშის მომზადებისას სოციალური მუშაკი შეისწავლის არასრულწლოვნის განვითარების დონეს, ცხოვრების, აღზრდისა და განვითარების პირობებს, განათლებას, ჯანმრთელობის მდგომარეობას, ოჯახურ ვითარებას და სხვა გარემოებებს, რომლებიც მისი ხასიათისა და ქცევის თავისებურებების შეფასების და საჭიროებების განსაზღვრის შესაძლებლობას იძლევა.

პრობაციის ეროვნული სააგენტო აქტიურად არის ჩართული არასრულწლოვნის გათავისუფლების პროცესში. კერძოდ, სააგენტოს სარეაბილიტაციო პროგრამების სამმართველო უზრუნველყოფს, შესაბამისი პენიტენციური დაწესებულების მომართვის საფუძველზე, პენიტენციური დაწესებულების გარეთ არასრულწლოვანი მსჯავრდებულის ოჯახისა და სოციალური გარემოს შეფასებას, რაც ხელს უწყობს პირობით ვადამდე გათავისუფლების საკითხთა განმხილველ ადგილობრივ საბჭოს არასრულწლოვნის საუკეთესო ინტერესებზე დაფუძნებული გადაწყვეტილების მიღებაში.

ყველა არასრულწლოვანი მსჯავრდებულისთვის შემუშავებულია რეაბილიტაციის ინდივიდუალური გეგმა სასჯელის მოხდის ინდივიდუალური გეგმის გათვალისწინებით, რომელიც განიხილება მულტიდისციპლინური გუნდის მიერ.

მომავალში დაგეგმილია ინდივიდუალური შეფასების ანგარიშის ფორმის დახვეწა.

მომავალში დონორი ორგანიზაციების დახმარებით დაგეგმილია მართლმსაჯულების სისტემაში არასრულწლოვანი/21 წლამდე პირთათვის რისკებისა და საჭიროების ქულობრივი შეფასების ერთიანი ფორმების შექმნა და დანერგვა.

**8.4.4. პროფესიული გადამზადების პროგრამები**

პრობაციის ეროვნული სააგენტო აქტიურად გააგრძელებს სხვადასხვა არასამთავრობო თუ სამთავრობო ორგანიზაციებთან თანამშრომლობას, პირობით მსჯავრდებულთა პროფესიული გადამზადების მიმართულებით. პრობაციონერები სხვადასხვა პროფესიულ თუ საგანმანათლებლო კურსებზე გადამისამართდებიან სასჯელის ინდივიდუალური დაგეგმვისას გამოვლენილი პიროვნული უნარ-ჩვევებიდან გამომდინარე. სასჯელაღსრულებისა და პრობაციის სამინისტროს და განათლებისა და მეცნიერების სამინისტროს შორის გაფორმებული ურთიერთთანამშრომლობის მემორანდუმის ფარგლებში, მსჯავრდებულთა პროფესიული გადამზადების კუთხით პრობაციის ეროვნული სააგენტო აქტიურად თანამშრომლობს სხვადასხვა პროფესიულ სასწავლებლებთან.

**8.4.5 . პირობით მსჯავრდებულთა დასაქმება**

განმეორებითი დანაშაულის თავიდან აცილების მიზნით მნიშვნელოვანია პირობით მსჯავრდებულთა დასაქმების ხელშეწყობა. პრობაციის ეროვნული სააგენტო აქტიურად გააგრძელებს თანამშრომლობას ადგილობრივ თვითმმართველობებთან, არასამთავრობო და კერძო სექტორთან პირობით მსჯავრდებულთა დასასაქმებელად. ამ საკითხში მნიშვნელოვანი ადგილი უკავია პრობაციის ეროვნული სააგენტოს მიერ დაფუძნებულ შპს ,,პერსპექტივა“-ს, რომელიც მის მიერ შექმნილ სოციალურ საწარმოებში უზრუნველყოფს მსჯავრდებულთა გადამზადებას სპეციალობის მიხედვით და, ამავდროულად, მათ დასაქმებას.

**8.5. უწყებათაშორისი კოორდინაციის უზრუნველყოფა პრობაციის შესახებ საზოგადოების ინფორმირებულობის გაუმჯობესება**

***8.5.1. მონიტორინგი - განმეორებით ჩადენილი დანაშაული***

განმეორებითი დანაშაულის პრევენციის ფარგლებში სააგენტო აწარმოებს მონიტორინგს შესაბამისი სტატისტიკის წარმოების გზით, რომელსაც ახორციელებს პრობაციის ეროვნული სააგენტოს აღსრულების კონტროლის, სტატისტიკისა და ანალიზის სამმართველო.

***8.5.2 უწყებათაშორისი კოორდინაციის უზრუნველყოფა***

პრობაციის ეროვნული სააგენტო განრიდების პროგრამის ფარგლებში აქტიურად თანამშრომლობს პროკურატურასა და დანაშაულის პრევენციის ცენტრთან. ასევე, ევროკავშირის პრობაციისა და პენიტენციური მხარდამჭერი პროექტის ფარგლებში, სამ უწყებასთან ერთად შექმნილია სამუშაო ჯგუფი გარდამავალი მენეჯმენტის მექანიზმის დახვეწა/ გაუმჯობესებისათვის.

***8.5.3 საზოგადოების ინფორმირებულობის გაუმჯობესება***

პრობაციის ეროვნული სააგენტო ყოველწლიურად უზრუნველყოფს სასამართლოს პირობით მსჯავრდებულთათვის გადასაცემი ინფორმაციული ხასიათის ბუკლეტებით.

ასევე პერიოდულად იბეჭდება პოსტერები შინაპატიმრობისა და საზოგადოებისათვის სასარგებლო შრომის შესახებ. პრობაციის ეროვნული სააგენტოს ოფიციალურ ვებ-გვერდზე ([www.probation.moc.gov.ge](http://www.probation.moc.gov.ge)) პერმანენტულად ახლდება ინფორმაცია პრობაციის სისტემაში მიმდინარე სიახლეებსა და სამომავლო გეგმებზე. აღნიშნული აქტივობების გაგრძელებას პრობაციის ეროვნული სააგენტო მომავალშიც გეგმავს.

***8.6******პრობაციის ეროვნული სააგენტოს ინფორმაციული ტექნოლოგიების მატერიალურ -ტექნიკური ბაზის გაფართოვება***

2018-2022 წლებში დაგეგმილია სასერვერო ინფრასტუქტურის მეტად განვითარება, რაც გულისხმობს შესაბამისი სერვერებით და ლიცენზირებული პროგრამებით უზრუნველყოფას და ქსელური სისტემის შემდგომ დახვეწას.

ინფორმაციული ტექნოლოგიების მატერიალურ-ტექნიკური ბაზის გაფართოვების მიზნით ასევე დაგეგმილია ბაზების ფუნქციონალის გაუმჯობესება, ახალი მოდულების დამატება და სასჯელაღსრულებისა და პრობაციის სამინისტროს ცენტრალურ ბაზაში ინტეგრირება.

აღნიშნული მიზნების განხორციელება უზრუნველყოფს საქმისწარმოების პროცესის სრულ ელექტრონულ ხელმისაწვდომობას. შედეგად კი სააგენტოს ინფორმაციულ-ტექნოლოგიური და პროგრამული უზრუნველყოფა სრულად უპასუხებს პრობაციის სისტემის მოთხოვნებს.

# თავი 9. არასრულწლოვანთა მართლმსაჯულების სისტემის რეფორმის სტრატეგია

**შესავალი**

არასრულწლოვნის საუკეთესო ინტერესსა და კეთილდღეობაზე ორიენტირებული მართლმსაჯულების სისტემის შექმნა საქართველოს მთავრობის პრიორიტეტია. საქართველოს მთავრობის მიზანია შექმნას და განამტკიცოს მართლმსაჯულების ისეთი **სისტემა**, რომელიც უზრუნველყოფს სისხლის და ადმინისტრაციულ სამართალწარმოებაში მონაწილე არასრულწლოვანთა უფლებებისა და საუკეთესო ინტერესების დაცვას, მათ კეთილდღეობასა და განვითარებას, დანაშაულის თავიდან აცილებას, კანონთან კონფლიქტში მყოფ არასრულწლოვანთა რეაბილიტაციასა და რესოციალიზაციას.

ბოლო წლებში საქართველოს მთავრობამ მნიშვნელოვან შედეგებს მიაღწია სისხლის სამართლის მართლმსაჯულების სფეროში არასრულწლოვანთა უფლებების დაცვისა და განმტკიცების კუთხით როგორც საკანონმდებლო, ისე ინსტიტუციურ და პრაქტიკულ დონეზე.

მიღწეული პოზიტიური შედეგების გათვალისწინებით, აგრეთვე ამ სფეროში არსებული თანამედროვე საერთაშორისო სტანდარტების მხედველობაში მიღებით, მნიშვნელოვანია რეფორმის ახალ ფაზაზე გადასვლა - არასრულწლოვანთა მართლმსაჯულების რეფორმის ფარგლების გაფართოება და თანამედროვე კონცეფციის - „მართლმსაჯულება ბავშვებისათვის“[[9]](#footnote-9) გათვალისწინება სტრატეგიასა და სამოქმედო გეგმაში, რათა დაცულ იქნეს სისხლის, ადმინისტრაციული, თუ სამოქალაქო სამართალწარმოების მონაწილე ყველა არასრულწლოვნის საუკეთესო ინტერესი და მხედველობაში იქნეს მიღებული მათი საჭიროებები.

წინამდებარე სტრატეგიის მიზნებისათვის „არასრულწლოვანი“ გულისხმობს 18 წელს მიუღწეველ პირს, მათ შორის კანონთან კონფლიქტში მყოფ პირს, სამოქალაქო და ადმინისტრაციული სამართალწარმოების პროცესში მონაწილე, დაზარალებულ ან მოწმე არასრულწლოვანს, აგრეთვე პრევენციული პროგრამების სამიზნე არასრულწლოვანს. დოკუმენტში „ბავშვი“ გამოყენებულია იმავე მნიშვნელობით, როგორც „არასრულწლოვანი“.

2009 წლამდე საქართველოში არ არსებობდა არასრულწლოვანთა მართლმსაჯულების რეფორმის სტრატეგია. 2009 წელს სისხლის სამართლის მართლმსაჯულების სისტემის რეფორმის უწყებათაშორისმა საკოორდინაციო საბჭომ დაამტკიცა არასრულწლოვანთა მართლმსაჯულების სამუშაო ჯგუფის ფარგლებში შემუშავებული სტრატეგია, რომელიც ყოველწლიურად განახლებადი დოკუმენტია მიღწეული შედეგების, არსებული მდგომარეობის, ახალი გამოწვევებისა და სამომავლო გეგმების გათვალისწინებით.

**9.1. სტრატეგიის მოქმედების სფერო, პრინციპები, პასუხისმგებელი უწყებები**

საქართველოს მთავრობამ გამოხატა მზადყოფნა შექმნას მართლმსაჯულების სისტემა, რომელიც შეესაბამება საერთაშორისო სტანდარტებს, მათ შორის გაერთიანებული ერების ორგანიზაციის ბავშვის უფლებათა კონვენციის პრინციპებსა და ნორმებს, არასრულწლოვანთა დელინქვენტობის პრევენციის სახელმძღვანელო პრინციპებს, არასრულწლოვანთა მიმართ მართლმსაჯულების განხორციელების შესახებ მინიმალურ სტანდარტებს, თავისუფლებააღკვეთილ არასრულწლოვანთა დაცვის შესახებ გაეროს წესებს, ასევე ევროსაბჭოს მინისტრთა კომიტეტის სახელმძღვანელო პრინციპებს ბავშვზე ორიენტირებული მართლმსაჯულების შესახებ და სხვა მნიშვნელოვან საერთაშორისო თუ რეგიონულ ინსტრუმენტს.

სტრატეგია ეფუძნება ბავშვთა უფლებების დაცვის საერთაშორისო სტანდარტებით განმტკიცებულ ისეთ მნიშვნელოვან **პრინციპებს**, როგორიცაა ბავშვის საუკეთესო ინტერესი, დისკრიმინაციის დაუშვებლობა, ბავშვის უფლება იყოს მოსმენილი, არასრულწლოვანთა პირადი ცხოვრების ხელშეუხებლობის დაცვა და მათი სტიგმატიზაციის დაუშვებლობა, სამართლიანი სასამართლოს გარანტიების უზრუნველყოფა, პატიმრობა, როგორც უკიდურესი ზომა, მინიმალური ჩარევის პრინციპი, სისხლისსამართლებრივი დევნის ალტერნატიული მექანიზმების გამოყენების მაქსიმალური ხელშეწყობა და სხვ.[[10]](#footnote-10)

შესაბამისად, სტრატეგიის სამიზნე ჯგუფებია:

* კანონთან კონფლიქტში მყოფი არასრულწლოვნები (სისხლის სამართალი; ადმინისტრაციული სამართალდარღვევები);
* დაზარალებული და მოწმე არასრულწლოვნები;
* სამოქალაქო სამართალწარმოების მონაწილე არასრულწლოვნები;
* სისხლისსამართლებრივი პასუხისმგებლობის მინიმალურ ასაკს მიუღწეველი არასრულწლოვნები, როგორც პრევენციული პროგრამების სამიზნე ჯგუფი.

საქართველოს მთავრობა მიიჩნევს, რომ წინამდებარე სტრატეგიის იმპლემენტაცია მოითხოვს სხვადასხვა უწყების ერთობლივ და კოორდინირებულ ხანგრძლივ ძალისხმევას. მნიშვნელოვანია ისეთი უწყებების როლი, როგორიცაა იუსტიციის სამინისტრო, საქართველოს პროკურატურა, შინაგან საქმეთა სამინისტრო, სასჯელაღსრულებისა და პრობაციის სამინისტრო, იურიდიული დახმარების სამსახური, განათლებისა და მეცნიერების სამინისტრო, შრომის, ჯანმრთელობისა და სოციალური დაცვის, კულტურისა და სპორტის სამინისტროები, სასამართლო სისტემა. უმნიშვნელოვანესია ასევე სახალხო დამცველის, სამოქალაქო საზოგადოებისა და საერთაშორისო ორგანიზაციების აქტიური მხარდაჭერა და მათი მონაწილეობა სტრატეგიის განხორციელების პროცესში.

**9.2. პრიორიტეტული მიმართულებები**

სტრატეგიის მიზნის მისაღწევად რეფორმა უნდა მოიცავდეს შემდეგ კომპონენტებს:

1. კანონმდებლობის დახვეწა;
2. დანაშაულის/სამართალდარღვევის პრევენცია;
3. სისხლისსამართლებრივი დევნის ალტერნატიული ზომების განვითარება;
4. პატიმრობის გამოყენება მხოლოდ უკიდურეს შემთხვევაში;
5. კანონთან კონფლიქტში მყოფ არასრულწლოვანთა რეაბილიტაცია და რესოციალიზაცია;
6. პროფესიონალთა შერჩევის კრიტერიუმების ჩამოყალიბება, მათი სპეციალიზაცია და სპეციალიზებულ პირთა კვალიფიკაციის განგრძობადი ამაღლება;
7. სტატისტიკური/საინფორმაციო სისტემის განვითარება;
8. საზოგადოების ცნობიერების ამაღლება;
9. ბავშვზე ორიენტირებული გარემოს შექმნა.

**9.3 კანონმდებლობის დახვეწა**

2009 წლის შემდგომ საქართველოს საკანონმდებლო ბაზა მნიშვნელოვანად შეიცვალა არასრულწლოვანთა სპეციფიკისა და ინტერესების გათვალისწინებით. მიღებულ იქნა ახალი სისხლის სამართლის საპროცესო და პატიმრობის კოდექსები.[[11]](#footnote-11) მნიშვნელოვანი ნაბიჯი იყო არასრულწლოვანთა პასუხისმგებლობის მინიმალური ასაკის კვლავ აწევა 14 წლამდე, პირობით ვადამდე გათავისუფლების მექანიზმის დახვეწა და განრიდების/განრიდებისა და მედიაციის პროგრამის შემოღება და ეფექტიანი იმპლემენტაცია.

აღსანიშნავია, რომ 2014 წელს იუსტიციის სამინისტრომ ქართველი და უცხოელი ექსპერტების, ასევე ევროკავშირისა და გაეროს ბავშვთა ფონდის (UNICEF) რეკომენდაციების საფუძველზე, ევროკავშირის პროექტის მხარდაჭერით შეიმუშავა არასრულწლოვანთა მართლმსაჯულების კოდექსის პროექტი, რომელიც საქართველოს პარლამენტმა 2015 წელს მიიღო და მისი ძირითადი ნაწილი 2016 წლის 1 იანვარს ამოქმედდა. ახალი კოდექსი ერთ საკანონმდებლო აქტში აერთიანებს არასრულწლოვანთა პასუხისმგებლობის, ადმინისტრაციული და სისხლის სამართლის პროცესის, სასჯელაღსრულების და სხვა საკითხების მარეგულირებელ ნორმებს, რაც ხელს უწყობს არასრულწლოვანთა კანონმდებლობის სიმარტივეს და განჭვრეტადობას. კოდექსის მიზანია, მართლმსაჯულების განხორციელებისას არასრულწლოვნის საუკეთესო ინტერესების დაცვა, კანონთან კონფლიქტში მყოფი არასრულწლოვნის რესოციალიზაცია-რეაბილიტაცია, არასრულწლოვანი მოწმისა და არასრულწლოვანი დაზარალებულის უფლებების დაცვა, დაზარალებული არასრულწლოვნის განმეორებითი ან ხელახალი ვიქტიმიზაციის/ხელახალი დანაშაულის ჩადენის თავიდან აცილება და მართლწესრიგის დაცვა.[[12]](#footnote-12)

არასრულწლოვანი მოწმისა და დაზარალებულის უფლებების დაცვის მიზნით, არასრულწლოვანი დაზარალებულის განმეორებითი ან ხელახალი ვიქტიმიზაციის თავიდან აცილების მიზნით **საქართველოს პროკურატურის მიერ** ინიცირებულია საკანონმდებლო ცვლილებები, რომელთა საფუძველზეც მოწმისა და დაზარალებულის კოორდინატორები ჩაერთვებიან იმ სისხლის სამართლის საქმეებზე, რომლებშიც არასრულწლოვანი მოწმე/დაზარალებული მონაწილეობს.

კოდექსის ძირითადი არსი მდგომარეობს გადაწყვეტილების მიღებისას არასრულწლოვნის ***საუკეთესო ინტერესებისა*** და ***ინდივიდუალური მიდგომის*** უპირველეს გათვალისწინებაში, სისხლისსამართლებრივი პასუხისმგებლობის ალტერნატიული ზომებისათვის უპირატესობის მინიჭებაში, არასრულწლოვნის მიმართ გადაწყვეტილების მიღებისას მოსამართლის მიერ ფართო უფლებამოსილების განხორციელებაში, სასამართლო პროცესში არასრულწლოვნის მონაწილეობისას მისი უფლებების დაცვის, მშობლების და სხვა ახლო ნათესავების მონაწილეობის და პატიმრობის გაუმჯობესებული პირობების უზრუნველყოფაში. კოდექსი არასრულწლოვნის განსაკუთრებული ფიზიკური და ფსიქიკური მდგომარეობის გათვალისწინებით აყალიბებს სპეციფიკურ მიდგომას მის მიმართ და ორიენტირებულია არასრულწლოვნის საუკეთესო ინტერესებზე. შესაბამისად, ყველა შესაძლო შემთხვევაში ხაზგასმულია, რომ უპირველეს ყოვლისა, მხედველობაში მიიღება არასრულწლოვნის საუკეთესო ინტერესები.

არასრულწლოვანთა მართლმსაჯულების კოდექსის პროექტის საქართველოს მთავრობის მიერ 2015 წლის 12 მარტს დამტკიცების შემდგომ, პროექტი წარედგინა საქართველოს პარლამენტს განსახილველად, რომელიც მიღებულ იქნა 2015 წლის 12 ივნისს. კოდექსის ძირითადი ნაწილი 2016 წლის პირველ იანვარს, ხოლო მუხლი 27 (4) (ბ), რომელიც ინდივიდუალური შეფასების ანგარიშის მომზადებას და გათვალისწინებას სავალდებულოს ხდის სასჯელის დანიშვნისას, იმავე წლის 1 მარტს ამოქმედდა.

გარდა ზემოაღნიშნულისა, მნიშვნელოვანია, რომ კანონმდებლობის პრაქტიკაში იმპლემენტაციის და დახვეწის პროცესში მხედველობაში მიღებული იქნას შემდეგი საკითხები:

* აქცენტი უნდა გაკეთდეს როგორც კანონთან კონფლიქტში, ისე **სამოქალაქო,** **ადმინისტრაციული** და სისხლის სამართლის პროცესებში მონაწილე არასრულწლოვანთა უფლებების დაცვაზე, სამართალწარმოების პროცესში მათი სტატუსის მიუხედავად.[[13]](#footnote-13)
* უზრუნველყოფილი უნდა იყოს არასრულწლოვნის **ეფექტიანი მონაწილეობა სამართალწარმოების პროცესში.**[[14]](#footnote-14)აღნიშნული მიზნის მისაღწევად კი აუცილებელია, არასრულწლოვნის სრულად, მისთვის გასაგები ფორმით და სპეციფიკის გათვალისწინებით ინფორმირება უფლებებისა და მათი რეალიზაციის შესაძლებლობების შესახებ.[[15]](#footnote-15) ამ მიზნით, აუცილებელია საგამოძიებო მოქმედების ოქმები მორგებული იყოს ბავშვის განვითარებაზე. მნიშვნელოვანია უფასო იურიდიული დახმარება გარანტირებული იყოს სამართალწარმოების ყველა ეტაპზე[[16]](#footnote-16) და არ შემოიფარგლებოდეს მხოლოდ კონსულტაციის გაწევით, თუ სამართლებრივი დოკუმენტაციის მომზადებით.
* ბავშვის სტიგმატიზაციისა და მის შემდგომ განვითარებაზე, სწავლასა თუ პროფესიულ მომავალზე უარყოფითი გავლენის თავიდან აცილების მიზნით, დაცული უნდა იყოს მისი **კონფიდენციალურობა.** საერთაშორისო სტანდარტების შესაბამისად,[[17]](#footnote-17) კონფიდენციალურობა უნდა იყოს დაცული მართლმსაჯულების ნებისმიერ ეტაპზე, სამართალდამცავ ორგანოებთან პირველი კონტაქტიდან, სასამართლოს და სხვა უფლებამოსილი ორგანოების/პირების მიერ არასრულწლოვანთან მუშაობის მთელი პროცესის განმავლობაში. კონფიდენციალურობის დაცვის ვალდებულება უნდა არსებობდეს მართლმსაჯულების პროცესში ჩართული ნებისმიერი პროფესიონალისთვის (მათ შორის პროკურორი, მოსამართლე, ადვოკატი, სოციალური მუშაკი, მედიატორი და სხვ.).[[18]](#footnote-18) ეს პრობლემა განსაკუთრებით მწვავედ დგას მასმედიის სფეროში, როდესაც მართლმსაჯულების სისტემაში მოხვედრილი ბავშვის - არასრულწლოვანი სამართალდამრღვევის, მოწმის, დაზარალებულის ან პროცესის სხვა მონაწილის ვინაობა შესაძლოა საზოგადოებისათვის ცნობილი გახდეს (ვინაობის პირდაპირ გამჟღავნებით ან გამოქვეყნებული ფაქტობრივი გარემოებებით).
* მნიშვნელოვანია გადაისინჯოს არასრულწლოვნებთან მომუშავე პროფესიონალების **ქცევის მარეგულირებელი ნორმები,** ეთიკის ნორმები და სახელმძღვანელო პრინციპები. მნიშვნელოვანია ყველა უწყებაში ისეთი დოკუმენტის შემუშავება, რომელშიც მოცემული იქნება სპეციალიზებულ პროფესიონალთა შერჩევის, შეფასების, წახალისების და დისციპლინური პასუხისმგებლობის დაკისრების კრიტერიუმები.
* ინდივიდუალური შეფასების ანგარიშების გზით არასრულწლოვნის მიმართ გამოსაყენებელი ღონისძიებებისა და სასჯელის ინდივიდუალიზაციის ფართო შესაძლებლობის პრაქტიკაში იმპლემენტაცია.
* მნიშვნელოვანია კანონმდებლობით მკაფიოდ დარეგულირდეს **ბავშვთა ძალადობის** ყველა ფორმის აკრძალვა, რათა არ არსებობდეს კითხვები, გამონაკლისები და არაერთგვაროვანი მიდგომა დისციპლინური, აღმზრდელობითი ან სხვა რაიმე მიზნით ბავშვთა მიმართ ძალადობის გამოყენების დაუშვებლობასთან დაკავშირებით.[[19]](#footnote-19)
* მნიშვნელოვანია კოდექსის ნორმათა ერთიან განმარტებებზე შეჯერება, რასაც ხელს შეუწყობს შესაბამისი კომენტარების შემუშავება.

**9.4. დანაშაულის/სამართალდარღვევის და ძალადობის პრევენცია**

არასრულწლოვანთა დანაშაულის/სამართალდარღვევის პრევენცია ერთ-ერთი პრიორიტეტული ამოცანაა. განსაკუთრებით მაშინ, როდესაც საქართველომ გეზი ლიბერალური პოლიტიკისაკენ აიღო და გადავიდა მართლმსაჯულების ახალ ეტაპზე, რომელშიც განმსაზღვრელი როლი პრევენციასა და ინდივიდუალურ მიდგომას ენიჭება.

ეფექტიანი პრევენციული პოლიტიკის იმპლემენტაცია საჭიროებს სამთავრობო, არასამთავრობო და კერძო სექტორის, აგრეთვე საერთაშორისო ორგანიზაციების ერთობლივ ძალისხმევას. 2011 წელს საბჭომ შეიმუშავა **არასრულწლოვანთა დანაშაულის პრევენციის პირველი სტრატეგია** შემუშავდა სისხლის სამართლის რეფორმის უწყებათაშორისი საბჭოს მიერ და დამტკიცდა პრეზიდენტის ბრძანებულებით 2011 წელს. მიღწეული შედეგებისა და ახალი გამოწვევების გათვალისწინებით სტრატეგია 2015 წლის დასაწყისში განახლდა. შემდეგი განახლება კი 2018 წელს მოხდება.

არასრულწლოვანთა დანაშაულის პრევენციის სტრატეგია ქმნის არასრულწლოვანთა დანაშაულის პრევენციის ეროვნულ ჩარჩოს და ასახავს გაერთიანებული ერების ორგანიზაციის ბავშვის უფლებათა კონვენციის პრინციპებსა და ნორმებს, არასრულწლოვანთა დანაშაულის პრევენციის სტანდარტებს, მათ შორის, გაეროს სახელმძღვანელო პრინციპებს არასრულწლოვანთა დელინქვენტური ქცევის პრევენციის შესახებ, გაეროს მინიმალურ სტანდარტულ წესებს არასრულწლოვანთა მიმართ მართლმსაჯულების განხორციელების შესახებ და სხვა სტანდარტებს.

სტრატეგიაში ჩამოყალიბებულია არასრულწლოვანთა დანაშაულის პრევენციის ძირითადი პრინციპები და მიდგომები, ასევე პრევენციის დონეების მიხედვით მოცემულია ძირითადი მიზნები და რეკომენდაციები. კერძოდ, არასრულწლოვანთა დანაშაულის პრევენციის სტრატეგიის თანახმად, პრევენციული პროგრამები უნდა იყოს დაყოფილი სამიზნე ჯგუფისა და პრობლემის განვითარების სტადიის მიხედვით: (ა) პირველი დონის პრევენცია პრევენცია, რომელიც მიმართულია ყველა არასრულწლოვანზე; (ბ) **მეორე დონის პრევენცია** ორიენტირებულია დანაშაულის გამომწვევი ფაქტორების შემცირებაზე დანაშაულის ჩადენის რისკის ქვეშ მყოფ და პასუხისმგებლობის მინიმალურ ასაკს მიუღწეველ კანონთან კონფლიქტში მყოფ არასრულწლოვნებში; და (გ) **მესამე დონის პრევენცია,** რომელიც განმეორებითი დანაშაულის თავიდან აცილებას, კანონთან კონფლიქტში მყოფ არასრულწლოვანთა გამოსწორებას, მსჯავრდებულთა რესოციალიზაციასა და რეაბილიტაციას ისახავს მიზნად.

არასრულწლოვანთა დანაშაულის პრევენციის სტრატეგიის განხორციელების სამოქმედო გეგმა, რომელიც დამტკიცდება 2018 წელს, დეტალურად გაწერს, თუ რა პროგრამები და ღონისძიებები უნდა განხორციელდეს სტრატეგიის მიზნების მისაღწევად.

აღსანიშნავია, რომ სხვადასხვა სახელმწიფო უწყებაში დანერგილია მთელი რიგი პრევენციული პროგრამები. ამ მხრივ აღსანიშნავია, იუსტიციის სამინისტროს, საქართველოს მთავარი პროკურატურის და სსიპ დანაშაულის პრევენციის ცენტრის მიერ შემუშავებული პროექტები. პრევენციული პროგრამების დანერგვის კუთხით აქტიურ როლს ასრულებს ასევე შინაგან საქმეთა სამინისტრო, საყურადღებოა განათლებისა და მეცნიერების სამინისტროს უსაფრთხო სკოლის პროგრამა, ასევე მანდატურის სამსახურის რეფორმა. მნიშვნელოვანია სასჯელაღსრულებისა და პრობაციის სამინისტროსა და სსიპ იურიდიული დახმარების სამსახურის მიერ მიღწეული შედეგები არასრულწლოვანთა მიერ დანაშაულის განმეორებით ჩადენის პრევენციის მიმართულებით. ცალკე უნდა აღინიშნოს ასევე შრომის, ჯანმრთელობისა და სოციალური დაცვის სამინისტროს მიერ შემუშავებული „სოციალური რეაბილიტაციისა და ბავშვზე ზრუნვის პროგრამა“. კულტურისა და სპორტის და განათლებისა და მეცნიერების სამინისტროები და მათი ქვეუწყებები აგრეთვე ახორციელებენ სხვადასხვა პრევენციულ პროგრამებს. არასრულწლოვანთა დანაშაულის ეფექტიანი პრევენციისათვის მნიშვნელოვანია არსებობდეს **პრევენციული პროგრამების მრავალფეროვნება,** ხოლო მათი იმპლემენტაცია უნდა იყოს თანმიმდევრული. ამასთანავე, პრევენციული პროგრამების დაგეგმვისას საჭიროა არსებული შეზღუდული რესურსის სწორად და შედეგიანად გამოყენება და ისეთი პროგრამების წამოწყება, რომელთა წარმატებაც დადასტურებული და გარანტირებულია შესაბამისი კვლევებითა და საერთაშორისო გამოცდილებით. აუცილებელი და მნიშვნელოვანია ბავშვების ჩართულობა და მათი მოსაზრებების გათვალისწინება პრევენციული ღონისძიებების დაგეგმვისა და განხორციელების პროცესში, რაც გაზრდის პრევენციული ღონისძიებების ეფექტიანობის ხარისხს.

პრევენციული ღონისძიებების დაგეგმვის პროცესში მნიშვნელოვანია არა მხოლოდ სახელმწიფო უწყებებს შორის კოორდინაცია, არამედ კოორდინაცია არასამთავრობო ორგანიზაციებთან და ყველა იმ დაწესებულებასთან, სადაც ყველაზე ხშირია არასრულწლოვანთა მიერ დანაშაულის ჩადენა. ასეთი დაწესებულებების პრევენციის პროცესში ჩართვა დადებით გავლენას მოახდენს დანაშაულის პრევენციაზე.

ამ კონტექსტში ხაზი უნდა გაესვას არსებული პრევენციული პროგრამების **შეფასების სისტემის** საჭიროებას, რაც განმსაზღვრელია პრევენციული პოლიტიკის ეფექტიანი და თანმიმდევრული განვითარებისათვის. ამასთანავე, შეფასების მექანიზმი უზრუნველყოფს შეზღუდული რესურსის დაზოგვასა და მის გამოყენებას მხოლოდ ეფექტიან პრევენციულ პროგრამებში.

2014 წელს დანაშაულის პრევენციის ცენტრში შეიქმნა ცალკე სამმართველო, რომელიც პასუხისმგებელია დანაშაულის ჩადენის რისკის ქვეშ მყოფი არასრულწლოვნებისთვის სპეციალიზებული პრევენციული პროგრამების შემუშავებასა და განხორციელებაზე.

მნიშვნელოვანია განათლებისა და მეცნიერების სამინისტროს მიმდინარე რეფორმა, რომელმაც პრევენციისა და სკოლებში უსაფრთხოების უზრუნველყოფის თვალსაზრისით მანდატურის სამსახურის როლი უფრო ეფექტური უნდა გახადოს. დამუშავების პროცესშია ასევე სამტრედიის N15 სკოლის კონცეფცია, რასაც მნიშვნელოვანი როლი ექნება მეორე და მესამე დონის პრევენციაში.

პრიორიტეტულია ბავშვთა მიმართ **ძალადობის** პრევენციის საკითხი. აუცილებელია არა მხოლოდ საკანონმდებლო ცვლილებების შემუშავება ბავშვებზე ძალადობის აღმოფხვრის მიზნით, არამედ ცნობიერების ზოგადი დონის ამაღლება ძალადობის პოტენციური და არაპირდაპირი მსხვერპლი ბავშვების მხარდაჭერისათვის. ასევე, მნიშვნელოვანია არსებული რეფერალური მექანიზმის დახვეწა, უწყებათაშორისი თანამშრომლობის გაძლიერება, შიდა რეგულაციებისა და ინსტრუქციების შემუშავება/დახვეწა, ძალადობის ფაქტებზე ადეკვატური რეაგირების უზრუნველყოფა და შესაბამის პროფესიონალთა კვალიფიკაციის ამაღლება.[[20]](#footnote-20) პრევენციის დაგეგმვისას, გასათვალისწინებელია ე.წ. ,,ქუჩაში მცხოვრები ბავშვების“ მიმართულება, ვინაიდან ამ კატეგორიის ბავშვებში ძალადობისა და მათ მიერ დანაშაულის ჩადენის პრევენცია ხასიათდება გარკვეული თავისებურებით. მკაფიოდ არის გასაწერი ყველა უწყების პასუხისმგებლობა აღნიშნული მიმართულებით. ასევე, მნიშვნელოვანია უწყებებს შორის კოორდინაციის გაზრდა ამ საკითხზე.

დამატებით, გასათვალისწინებელია იმ ბავშვთა სტატუსი, რომლებიც პოლიციის ინტერვენციის შედეგად სცილდებიან ძალადობის წყაროს (ტოვებენ სახლს), მაგრამ გადადიან არა თავშესაფარში, არამედ ხდება მათი განთავსება ადგილობრივ საზოგადოებაში (მეზობელთან, ნათესავთან და ა.შ.). მნიშვნელოვანია ეს ბავშვები არ დარჩნენ სისტემის გარეთ და ჰქონდეთ საშუალება ეფექტურად გამოიყენონ ძალადობის პრევენციის მიზნით შემუშავებული მექანიზმები.

**9.5. სისხლისსამართლებრივი დევნის ალტერნატიული მექანიზმებისა და აღდგენითი მართლმსაჯულების განვითარება**

სისხლისსამართლებრივი დევნის ალტერნატიული მექანიზმები მიზნად ისახავს არასრულწლოვნებზე ფორმალური მართლმსაჯულების სისტემის არასასურველი ზეგავლენის თავიდან აცილებას და ეხმიანება ბავშვთა მართლმსაჯულების პრინციპებს, როგორიცაა მინიმალური ჩარევისა და პატიმრობის, როგორც უკიდურესი ზომის გამოყენების პრინციპები.[[21]](#footnote-21) ალტერნატიული ზომები უნდა იყოს ფოკუსირებული სოციალურ და საგანმანათლებლო ღონისძიებებზე და მიზნად უნდა ისახავდეს არასრულწლოვანთა რეაბილიტაციას, მათი პიროვნების, ნიჭისა და შესაძლებლობების განვითარებას.[[22]](#footnote-22)

საყურადღებოა, რომ არასრულწლოვანთა მართლმსაჯულების კოდექსი განამტკიცებს სამართალწარმოების პროცესში გადაწყვეტილების მიღებისას ყველაზე მსუბუქი საშუალებისა და ალტერნატიული ზომების პრიორიტეტულობის პრინციპს. აღნიშნული, მათ შორის, მოიცავს არასრულწლოვნის მიმართ პირველ რიგში მისი სისხლისსამართლებრივი პასუხისმგებლობისგან განრიდების ან აღდგენითი მართლმსაჯულების ღონისძიების შესაძლებლობის განხილვასა და შეფასებას უკეთ მოემსახურება თუ არა განრიდება ან ასეთი ღონისძიება არასრულწლოვნის რესოციალიზაცია-რეაბილიტაციისა და ახალი დანაშაულის თავიდან აცილების მიზნებს, ვიდრე სისხლისსამართლებრივი პასუხისმგებლობის დაკისრება და სასჯელის გამოყენება.

არასრულწლოვანთა მართლმსაჯულების კოდექსი გამოიყენება კანონთან კონფლიქტში მყოფი არასრულწლოვნის, არასრულწლოვანი დაზარალებულისა და არასრულწლოვანი მოწმის სამართალწარმოების პროცესში მონაწილეობისას. ეს კოდექსი გამოიყენება აგრეთვე 18-დან 21 წლამდე ასაკის პირის მიმართ ამ კოდექსის მე-15 მუხლის პირველი ნაწილით გათვალისწინებულ შემთხვევაში, თუ ეს პირი ბრალდებულია. ამ კოდექსის 38-ე–48-ე მუხლებით დადგენილი ნორმები ვრცელდება აგრეთვე 18-დან 21 წლამდე ასაკის პირზე, თუ არსებობს დასაბუთებული ვარაუდი, რომ მან ჩაიდინა საქართველოს სისხლის სამართლის კოდექსით გათვალისწინებული ნაკლებად მძიმე ან მძიმე დანაშაული.

არასრულწლოვანთა მართლმსაჯულების კოდექსის თანახმად, განრიდება შეიძლება გამოყენებულ იქნეს აგრეთვე საქმის სასამართლოში წარმართვის შემდეგ. სასამართლო უფლებამოსილია, განრიდების გამოსაყენებლად საკუთარი ინიციატივით ან მხარის დასაბუთებული შუამდგომლობის საფუძველზე საქმე დაუბრუნოს პროკურორს, რომელიც არასრულწლოვან ბრალდებულს განრიდებას შესთავაზებს და, მისი თანხმობის შემთხვევაში, მიიღებს გადაწყვეტილებას განრიდების შესახებ. ამ გადაწყვეტილების მიღებამდე სასამართლო მეორე მხარის პოზიციასაც ისმენს.

ალტერნატიული მექანიზმების შემუშავებისა და დანერგვის მიმართულებით საქართველოს მთავრობის ძალისხმევის შედეგი უკვე სახეზეა: 2010 წელს ამოქმედდა და 2013 წლის მდგომარეობით მთელი ქვეყნის მასშტაბით მოქმედებს არასრულწლოვანთა განრიდებისა და მედიაციის პროგრამა. 2012 წლის ბოლოდან პროგრამის მენეჯმენტი ხორციელდება იუსტიციის სამინისტროს მმართველობის სფეროში მოქმედი სსიპ დანაშაულის პრევენციის ცენტრის მიერ, რომელიც აქტიურად ზრუნავს პროგრამის განვითარებასა და გაფართოებაზე. 2013 წლის აგვისტოდან პროგრამამ უკვე მთელი საქართველო მოიცვა. 2014 წელს განხორციელდა პროგრამის მნიშვნელოვანი რეფორმა, კერძოდ, ნაკლებად მძიმე დანაშაულთან ერთად განრიდება და მედიაცია გავრცელდა მძიმე დანაშაულებზეც, გაიზარდა მედიატორის როლი და პროგრამა კიდევ უფრო დაუახლოვდა აღდგენითი მართლმსაჯულების პრინციპებს. მნიშვნელოვნად შეიცვალა განრიდებისა და მედიაციის პროგრამის პროცედურები და დაიხვეწა ჩართული პროფესიონალების სამოქმედო ვადები. 2016 წელს არასრულწლოვანთა მართლმსაჯულების კოდექსის ამოქმედებით, ბევრ სხვა ნოვაციასთან ერთად, კიდევ უფრო დაიხვეწა და გაუმჯობესდა განრიდების მექანიზმი. კოდექსის მიხედვით, განრიდება გახდა პრიორიტეტული და კრიტერიუმების არსებობის შემთხვევაში, პროკურორი ვალდებულია პირველ რიგში, განიხილოს განრიდების შესაძლებლობა და ფასდება, სისხლისსამართლებრივი პასუხისმგებლობის დაკისრებასა და სასჯელის გამოყენებაზე უკეთ უზრუნველყოფს თუ არა განრიდება ან ღონისძიება არასრულწლოვნის რესოციალიზაცია-რეაბილიტაციას და ახალი დანაშაულის თავიდან აცილებას. განრიდება გავრცელდა როგორც, 14-18 ასაკამდე არასრულწლოვნებზე, ასევე 18-დან 21 წლამდე პირებზეც. განრიდების უფლებამოსილება აგრეთვე მიენიჭა სასამართლოსაც. კერძოდ, 2016 წლის 1-ლი იანვრიდან მოსამართლე უფლებამოსილია მხარის შუამდგომლობით, ან/და საკუთარი ინიციატივით საქმე დაუბრუნოს პროკურორს განრიდების მიზნით. კოდექსის მიხედვით, პროკურორისა და სოციალური მუშაკის დასწრება მედიაციის კონფერენციაზე სავალდებულო აღარაა.

2018 წლის 1 იანვრის მდგომარეობით, პროგრამაში მონაწილეობა 2733-მა 21 წელს მიუღწეველმა პირმა მიიღო. კოდექსის ამოქმედების შემდეგ, 2016 წლის განმავლობაში განრიდებულ იქნა 784 პირი, აქედან 462 არასრულწლოვანი (14-დან 18 წლამდე) და 322 სრულწლოვანი (18-დან 21 წლამდე). რაც შეეხება 2017 წელს, 910 პირი ჩაერთო პროგრამაში (475 არასრულწლოვანი (14-დან 18 წლამდე) და 435 სრულწლოვანი (18-დან 21 ლამდე), ამასთან 334 პირის მიმართ გამოყენებულ იქნა მედიაცია და შედგა 267 მედიაციის საერთო შეხვედრა.

განრიდებისა და მედიაციის პროგრამის ოთხწლიანი მოქმედების შემდეგ განხორციელდა პროგრამის პროცედურებისა და გადაწყვეტილების მიღების პროცესის კვლევა გაეროს ბავშვთა ფონდის მიერ. ამასთან, სამომავლო განვითარების მიზნით, განსაკუთრებით მნიშვნელოვანია რეგულარულად შეფასდეს პროგრამის ეფექტიანობა და მომზადდეს შესაბამისი რეკომენდაციები. ასევე მნიშვნელოვანია ჩამოყალიბდეს პროგრამის ხარისხის მართვისა და შეფასების, უწყებათაშორისი და შიდაუწყებრივი მონიტორინგის ინსტრუმენტები, რომელზეც საერთაშორისო დონორების დახმარებით 2018 წელს დაიწყება მუშაობა. **საქართველოს პროკურატურაში** შემუშავებულია განრიდების პროგრამის მონიტორინგის მექანიზმი, რომელიც განრიდების პროცესის მუდმივ ზედამხედველობას გულისხმობს ცენტრალურ დონეზე, რაც განრიდების პროცესში გამოვლენილ ხარვეზებზე დროული რეაგირების შესაძლებლობას იძლევა. საქართველოს პროკურატურის მიერ განრიდების საქმეებზე მონიტორინგის განხორცილებას უწყებათშორისი ხასიათი აქვს. მონიტორინგი დანაშაულის პრევენციის ცენტრთან კოორდინირებული საქმიანობის საფუძველზე განხორციელდება.

განრიდების მექანიზმის კუთხით, რათა განრიდებულმა პირებმა უკეთ გააცნობიერონ ჩადენილი ქმედება, მისი შედგები და თავიდან ავიცილოთ განმეორებითი დანაშაული, განსაკუთრებული ყურადღება უნდა დაეთმოს ინდივიდუალური შეფასების ანგარიშის მომზადების და პროგრამაში ჩართულ პირთათვის ინდივიდუალური სერვისებისა და ვალდებულებების შერჩევის პროცესს. 2016-2017 წლებში ჩატარებულმა რეგიონულმა შეხვედრებმა ცხადყო, რომ განსაკუთრებულ ყურადღებას საჭიროებს სერვისებისა და ვალდებულებების მიმართულება. ამ მიზნით **საქართველოს პროკურატურა** ახორციელებს განრიდებული პირებისათვის შეთავაზებული და გამოყენებული სერვისების აღრიცხვას, ასევე სასჯელაღსრულებისა და პრობაციის სამინისტროსთან ერთად განახორციელებს არსებული სერვისების შესწავლას.

განრიდებისა და მედიაციის პროგრამის ეფექტიანი და კოორდინირებული იმპლემენტაციის მიზნით, მიზანშეწონილია დაინერგოს შესაბამისი საქმისწარმოების ელექტრონული სისტემა, რომელიც უზრუნველყოფს პროგრამაში ჩართული ყველა უწყების გაერთიანებას და პროგრამის სწრაფ და ეფექტიან მუშაობას. უნდა გაგრძელდეს პროფესიონალთა პერიოდული საკოორდინაციო შეხვედრები, გამოცდილების გაზიარება და რეგულარული ტრეინინგი. მნიშვნელოვანია განრიდების პროცესში მონაწილე პრობაციის ეროვნული სააგენტოს სოციალური მუშაკების შესაძლებლობების გაძლიერება, რაც გულისხმობს პერმანენტულ საჭიროებებზე მორგებულ თემატურ ტრენინგებს.

**საქართველოს პროკურატურის** ინიციატივით, არასრულწლოვანთა მართლმსაჯულების სფეროში ჩართულ პირებს შორის კოორდინაციის ამაღლებისა და მათ შორის ინფორმაციის გაცვლის მყარი მექანიზმის შექმნის მიზნით, ასევე განრიდებისა და მედიაციის სრულყოფისათვის, რეგიონულ დონეზე შეიქმნა სამუშაო ჯგუფები და დაკომპლექტდა არასრულწლოვანთა მართლმსაჯულების სფეროში ჩართული პროფესიონალებისგან (მოსამართლე, პროკურორი, გამომძიებელი, ადვოკატი, სოციალური მუშაკი, მეურვეობისა და მზრუნველობის ორგანოს წარმომადგენელი, მედიატორი, ბავშვთა უფლებების დაცვაზე მომუშვე ორგანიზაციების წარმომადგენლები). მათი მონაწილეობით წელიწადში ორჯერ გაიმართება სამუშაო შეხვედრები და მომზადდება შესაბამისი ანგარიშები. ანგარიშების ცენტრალურ დონეზე განხილვის შედეგად დაიგეგმება შესაბამისი ღონისძიებები. ამგვარი შეხვედრების მიზანი იქნება პროფესიონალებს შორის ინფორმაციის გაცვლა, ერთგვაროვანი პრაქტიკის ჩამოყალიბება და ადგილობრივ დონეზე არსებული პრობლემების დროული გადაჭრა.

მნიშვნელოვანია **მედიაციის,** როგორც **აღდგენითი მართლმსაჯულების განხორციელების** მექანიზმის განვითარება და მისი გამოყენების გაფართოება სამართალწარმოების სხვა ეტაპებზე.[[23]](#footnote-23) აქტიურად მიმდინარეობს მუშაობა მედიაციის გამოყენებაზე განრიდებისგან დამოუკიდებლად, მათ შორის იმ არასრულწლოვნებისათვის, რომელთა მიმართ გამოტანილ იქნა გამამტყუნებელი განაჩენი. ამასთანავე, ახლო მომავალში საპილოტე რეჟიმში იგეგმება მედიაციის, როგორც აღდგენითი მართლმსაჯულების განხორციელების მექანიზმის ხელმისაწვდომობის უზრუნველყოფა არა მხოლოდ განრიდებული არასრულწლოვნებისათვის, არამედ კანონთან კონფლიქტში მყოფი სხვა არასრულწლოვნისთვის ჩადენილი დანაშაულის სიმძიმისა და სასჯელის მიუხედავად.

დანაშაულის პრევენციის ცენტრი აქტიურად მუშაობს მედიაციის განვითარებაზე საქართველოში. ცენტრის ბაზაზე 2014 წელს გაიხსნა მედიაციის სახლი. გატარებული რეფორმების შედეგად, 2015 წელს წინა წელთან შედარებით, წარმატებული მედიაციის მაჩვენებელი განრიდების იმ საქმეებში, სადაც დაზარალებული არსებობდა, 3-ჯერ გაიზარდა, ხოლო წარმატებული მედიაციის კონფერენციის მაჩვენებელი გაოთხმაგდა. 2014 წელს შედგა 28 მედიაციის კონფერენცია, 2015 წელს - 114, 2016 წელს - 222, ხოლო 2017 წელს - 267.

**9.6. პატიმრობა, როგორც უკიდურესი ზომა**

აღიარებული საერთაშორისო სტანდარტის თანახმად, მათ შორის ბავშვის უფლებების კონვენციის მიხედვით, თავისუფლების აღკვეთა ნებისმიერი ფორმით, მათ შორის დაკავება და დაპატიმრება, უნდა იქნეს გამოყენებული როგორც უკიდურესი ზომა, მაქსიმალურად მცირე პერიოდის განმავლობაში, მხოლოდ მაშინ როდესაც ალტერნატიული უფრო მსუბუქი საშუალებების გამოყენება ვერ უზრუნველყოფს კანონით განსაზღვრული კონკრეტული მიზნის მიღწევას.[[24]](#footnote-24)

გამონაკლის შემთხვევებში, როდესაც აღკვეთის ღონისძიების სახით წინასწარი პატიმრობის ან სასჯელის სახით თავისუფლების აღკვეთის გამოყენება გარდაუვალია, ბავშვის საუკეთესო ინტერესებიდან გამომდინარე, მისი საქმე შეძლებისდაგვარად სწრაფად უნდა იქნეს განხილული სასამართლოს მიერ, ხოლო პატიმრობა უნდა შეეფარდოს მინიმალური ვადით, რათა ბავშვი მცირე დროის განმავლობაში იყოს საზოგადოებისაგან იზოლირებული. ამასთანავე, წინასწარ პატიმრობაში მყოფი არასრულწლოვნისთვის ისევე როგორც თავისუფლების აღკვეთის შემთხვევებში, მისი მდგომარეობისა და ასაკის გათვალისწინებით, უნდა იქნეს უზრუნველყოფილი ყველა საჭირო პირობა და შესაძლებლობა, რაც მოიცავს როგორც საგანმანათლებლო, ისე სხვადასხვა ტიპის აქტივობებს, რომლებიც ხელს შეუწყობს ბავშვის განვითარებასა და მისი პასუხისმგებლობის გრძნობის გაზრდას. ამ ღონისძიებათა შორის განსაკუთრებული ყურადღება უნდა დაეთმოს ზოგადი განათლების ხელმისაწვდომობას, რომელიც არ უნდა შეწყდეს პატიმრობაში ყოფნის დროსაც კი. აუცილებელი მოთხოვნაა, რომ არასრულწლოვნები სასჯელაღსრულების დაწესებულებაში მოთავსდნენ სრულწლოვნებისგან სრული განცალკევებით.[[25]](#footnote-25) ეს ეხება როგორც წინასწარ პატიმრობაში მყოფებს, ისე მსჯავრდებულ არასრულწლოვნებს. ამასთანავე, არასრულწლოვან პატიმართა საყოფაცხოვრებო პირობების გაუმჯობესებაზე მუშაობა კვლავ უნდა გაგრძელდეს.

პატიმრობის, როგორც აღკვეთის ღონისძიების გამოყენების მაჩვენებელმა საქართველოში წინა წლებთან შედარებით დაიკლო: 2009 წლის ოფიციალური სტატისტიკის თანახმად, ეს მაჩვენებელი 272 შეადგენდა, 2010 წელს - 296, 2011 წელს - 112, 2012 წელს - 105, 2013 წელს - 72, 2014 წელს - 62, ხოლო 2015 წელს - 48, 2016 წელს - 25.

ასევე შემცირდა სასჯელის სახით თავისუფლების აღკვეთის გამოყენების მაჩვენებელი: 2009 წელს თავისუფლების აღკვეთა შეეფარდა 272 არასრულწლოვანს, 2010 წელს - 296 არასრულწლოვანს, 2011 წელს - 190 არასრულწლოვანს, 2012 წელს - 129 არასრულწლოვანს, 2013 წელს - 117 არასრულწლოვანს, 2014 წელს - 104 არასრულწლოვანს, ხოლო 2015 წელს ამ მაჩვენებელმა 87 შეადგინა.

პენიტენციურ დაწესებულებებში 2013 წლის 31 დეკემბრის მდგომარეობით 75 არასრულწლოვანი ბრალდებულ/მსჯავრდებული იყო, 2014 წლის 31 დეკემბრის მონაცემებით - 83 არასრულწლოვანი ბრალდებულ/მსჯავრდებული, 2015 წლის 31 დეკემბრის მდგომარეობით - 35 არასრულწლოვანი ბრალდებულ/მსჯავრდებული, 2016 წლის 31 დეკემბრის მდგომარეობით - 16, ხოლო 2017 წლის 31 დეკემბრის მდგომარეობით - 32 ბრალდებულ/მსჯავრდებული.

საყურადღებოა, რომ არასრულწლოვანთა მართლმსაჯულების კოდექსი პირდაპირ ითვალისწინებს პატიმრობის, როგორც უკიდურესი ღონისძიების გამოყენების პრინციპს. კერძოდ, კოდექსის შესაბამისად დაუშვებელია არასრულწლოვნის თავისუფლების შეზღუდვა, თუ კანონით განსაზღვრული მიზნის მიღწევა შესაძლებელია უფრო მსუბუქი ზომის გამოყენებით, ხოლო არასრულწლოვნის დაკავება, დაპატიმრება, თავისუფლების შეზღუდვა და თავისუფლების აღკვეთა დასაშვებია მხოლოდ როგორც უკიდურესი ღონისძიება, გამოყენებული რაც შეიძლება მცირე ვადით და რეგულარული გადასინჯვის პირობით.

უნდა გააქტიურდეს და დაიხვეწოს პატიმრობის ალტერნატიული ზომების გამოყენების პრაქტიკა.[[26]](#footnote-26) არასრულწლოვანთათვის პატიმრობის ალტერნატიული ღონისძიების - შინაპატიმრობის - აღსრულებას უზრუნველყოფს სსიპ „პრობაციის ეროვნული სააგენტო“ ელექტრონული მონიტორინგის საშუალებით. ამასთანავე, მნიშვნელოვანია განვითარდეს ალტერნატიული სანქციები და გააქტიურდეს მათი პრაქტიკაში გამოყენება. პატიმრობის, როგორც უკიდურესი ზომის, მინიმალური ჩარევისა და ინდივიდუალიზაციის პრინციპები უნდა იყოს გამოყენებული სასჯელის შეფარდების დროს. განსაკუთრებით მნიშვნელოვანია სასამართლოს მიერ არასრულწლოვნის მიმართ შესაბამისი ღონისძიებისა თუ სასჯელის განსაზღვრისას არასრულწლოვნის სრულფასოვანი შეფასებისა და შესაბამისი რეკომენდაციების გამოყენების უზრუნველყოფა.[[27]](#footnote-27) პიროვნების შეფასება აუცილებელია არასრულწლოვნის მიმართ ინდივიდუალური მიდგომის გამოსაყენებლად მართლმსაჯულების განხორციელების ყველა ეტაპზე.

**9.7. არასრულწლოვან ბრალდებულ/მსჯავრდებულთა ეფექტური რეაბილიტაცია/რესოციალიზაცია სასჯელაღსრულების სისტემაში**

არასრულწლოვან ბრალდებულ/მსჯავრდებულთა რეაბილიტაცია და რესოციალიზაცია განმსაზღვრელია განმეორებითი დანაშაულის თავიდან ასაცილებლად და ბავშვის სწორი განვითარების უზრუნველსაყოფად. მართლმსაჯულების სისტემაში მოხვედრილი არასრულწლოვნის მიმართ ინდივიდუალური მიდგომა ყველა ეტაპზე უნდა იყოს უზრუნველყოფილი, პირველი კონტაქტიდან სისტემის დატოვების შემდგომ ზრუნვის ჩათვლით.

არასრულწლოვან მსჯავრდებულებთან მიმართებით მნიშვნელოვანი ნაბიჯები გადაიდგა ამ მხრივ. სასჯელაღსრულებისა და პრობაციის სისტემაში დაინერგა და წარმატებით გამოიყენება არასაპატიმრო თუ საპატიმრო სასჯელის ინდივიდუალური დაგეგმვისას ინდივიდუალური შეფასების ანგარიშის მომზადების მეთოდოლოგია. სასჯელის ინდივიდუალური დაგეგმვა უზრუნველყოფს არასრულწლოვანთა ინდივიდუალური მოთხოვნებისა და საჭიროებების გათვალისწინებას და სასჯელის გეგმის შედგენას, რაც ემსახურება განმეორებითი დანაშაულის შემცირების, არასრულწლოვნის რესოციალიზაციისა და რეაბილიტაციის მიზანს. სასჯელის ინდივიდუალურ გეგმებში გათვალისწინებულია საგანმანათლებლო და სპორტული აქტივობები, პროფესიული უნარების განვითარების პროგრამები; პროცესში ჩართულია სხვადასხვა სპეციალისტი, მათ შორის ფსიქოლოგი, სოციალური მუშაკი და სხვა პროფესიონალი, რომლებიც განსაზღვრავენ არასრულწლოვანთა საჭიროებებს და მჭიდროდ მუშაობენ მათთან.

სასჯელის დაგეგმვის მეთოდოლოგია საჭიროებს თანმიმდევრულ იმპლემენტაციას, როგორც სასჯელაღსრულების, ისე პრობაციის სისტემაში. მნიშნელოვანია, რომ რეაბილიტაცია/რესოციალიზაცია იყოს ერთიანი და განგრძობადი პროცესი, რომელიც გაგრძელდება დაწესებულების დატოვების შემდეგ, როგორც პრობაციის ეროვნულ სააგენტოში, ისე დანაშაულის პრევენციის ცენტრში გადასვლის შემთხვევაში. სისტემის დატოვების შემდეგ არსებულ პერიოდში ყურადღება უნდა მიექცეს არასრულწლოვანზე ზრუნვის საკითხებს.

ამ მხრივ ინდივიდუალური მიდგომის კონცეფციის ფარგლებში მნიშვნელოვანია:

* ინდივიდუალური მიდგომები არასრულწლოვან ბრალდებულთა მიმართ, რაც მათი ინდივიდუალური საჭიროებებისა და დამცავი ფაქტორების შესწავლასა და შედეგად, ბრალდებულის მხარდასაჭერად და გასაძლიერებლად, 2 კვირიან გეგმას მოიაზრებს;
* არასრულწლოვან მსჯავრდებულთა რისკების და საჭიროებების შეფასების, ასევე სასჯელის მოხდის ინდივიდუალური გეგმის შემუშავების მექანიზმის დახვეწა/განახლებაზე მუდმივი მუშაობა.

მისასალმებელია არასრულწლოვანთა რისკისა და საჭიროების შეფასების ინსტრუმენტის განახლებაზე მუშაობის დაწყება, რათა იგი გახდეს ობიექტური და მოგვეცეს რეციდივის ალბათობის ქულობრივი გამოთვლის საშუალება. მნიშვნელოვანი პროცესია გარდამავალი მენეჯმენტის უზრუნველყოფა სასჯელაღსრულებისა და პრობაციის სისტემებსა და დანაშაულის პრევენციის ცენტრს შორის, მაშინ როცა პენიტენციურ სისტემაში არსებული შეფასება, დაგეგმვა, მიღწეული პროგრესი და რეკომენდაციები არასაპატიმრო სასჯელის გეგმის გაწერისას გასათვალისწინებლად გადაეცემა პრობაციის სისტემას გაწერისას, ასევე დანაშაულის პრევენციის ცენტრს სურვილისამებრ ან პირიქით. გარდამავალი მენეჯმენტის სისტემა მოითხოვს დინამიკაში დაკვირვებასა და დახვეწა-გაუმჯობესებას. დამატებით, მნიშვნელოვანია ჩამოყალიბდეს ერთიანი მიდგომები და შემუშავდეს სარეაბილიტაციო პროგრამების სტანდარტები, შეფასებისა და მიმოხილვის მატრიცები როგორც სასჯელაღსრულების, ისე პრობაციის სისტემასა და დანაშაულის პრევენციის ცენტრში. ეს უზრუნველყოფს პროგრამების და მასში მონაწილე პირების მიერ მიღწეული შედეგების გაზომვას. გათავისუფლებისათვის მომზადების პროცესში, ამისთვის სპეციალურად მომზადებულ პროგრამაში სასურველია მონაწილეობდეს პენიტენციური სისტემის ფასილიტატორების გარდა ყველა აქტორი, სამთავრობო თუ არასამთავრობო სექტორიდან, რომლებიც მუშაობენ კანონთან კონფლიქტში მყოფ არასრულწლოვნებთან, ეფექტური სერვისების გაცნობისა და შემდგომში მხარდაჭერის მიზნით.

ინდივიდუალურ მიდგომის პრინციპის განმტკიცებას ხელს უწყობს არასრულწლოვანთა მართლმსაჯულების კოდექსი, რომელიც საერთაშორისო სტანდარტების გათვალისწინებით მოითხოვს არასრულწლოვანთა მართლმსაჯულების პროცესში უპირველეს ყოვლისა არასრულწლოვნის საუკეთესო ინტერესების მხედველობაში მიღებასა და არასრულწლოვანთა სამართალწარმოების დროს მასთან დაკავშირებით ნებისმიერი გადაწყვეტილების მიღებისას არასრულწლოვნის ინდივიდუალური მახასიათებლების გათვალისწინებას.

ამასთანავე, არასრულწლოვან მსჯავრდებულთა რესოციალიზაციისა და რეაბილიტაციის კუთხით მნიშვნელოვანია მოხდეს არასრულწლოვანთა სარეაბილიტაციო დაწესებულების მიერ საგანმანათლებლო-სარეაბილიტაციო პროცესის უფრო ეფექტიანად ორგანიზება, მათ შორის რეაბილიტაციის პროცესის წახალისების მექანიზმის შემუშავება. ყურადღებას საჭიროებს ასევე არასრულწლოვანი ბრალდებულის/მსჯავრდებულის დისციპლინური პასუხისმგებლობის პროცედურების საკითხის დახვეწა.

მნიშვნელოვანია, არასრულწლოვანი პირობით მსჯავრდებულებისათვის სარეაბილიტაციო პროცესის ეფექტურად განხორციელება, რაც გულისხმობს ინდივიდუალურ საჭიროებებზე მორგებულ სარეაბილიტაციო პროგრამებით უზრუნველყოფას.

წარმატებით ფუნქციონირებს პრობაციის ეროვნული სააგენტოს პირობითი **მსჯავრის გაუქმების საკითხთა განმხილველი მუდმივმოქმედი კომისია.** აღნიშნულის კომისია განიხილავს პრობაციის ბიუროდან შემოსულ შუამდგომლობებს და რისკების შეფასების საფუძველზე იღებს გადაწყვეტილებას პრობაციონერისათვის პირობითი მსჯავრის გაუქმებისა და ნასამართლობის მოხსნის შესახებ.

სასჯელაღსრულებისა და პრობაციის სამინისტროს, ასევე განათლებისა და მეცნიერების სამინისტროს ეფექტიანი მუშაობის და საერთაშორისო ორგანიზაციების აქტიური დახმარების შედეგად, პენიტენციური დაწესებულებებში მნიშვნელოვნად გაუმჯობესდა თავისუფლებააღკვეთილ არასრულწლოვანთა სასჯელის მოხდის პირობები. დღეს თითოეული არასრულწლოვანი ბრალდებულისა და მსჯავრდებულისათვის ხელმისაწვდომია ზოგადი და პროფესიული განათლება, სპორტული აქტივობები, სოციალური და პროფესიული უნარების განვითარების შესაძლებლობები. ინფრასტრუქტურული პროექტების განხორციელებისა და სარეაბილიტაციო პროგრამების პარალელურად, მნიშნელოვანია ამ მიმართულებით მუშაობის გაუმჯობესება. რაც მთავარია, უნდა იყოს უზრუნველყოფილი წინასწარ პატიმრობაში მყოფ არასრულწლოვანთა განცალკევება სრულწლოვანი პატიმრებისგან.[[28]](#footnote-28)

ამასთანავე, სპორტული და საგანმანათლებლო აქტივობების, ასევე პროფესიული სწავლებისა და სოციალური პროგრამების განვითარება და მათი მრავალფეროვნების უზრუნველყოფაზე აქტიური მუშაობა კვლავ უნდა გაგრძელდეს სასჯელაღსრულებისა და პრობაციის სამინისტროსა და დანაშაულის პრევენციის ცენტრის თანამშრომლობით.[[29]](#footnote-29) აღსანიშნავია დანაშაულის პრევენციის ცენტრის როლი **რეაბილიტაცია-რესოციალიზაციის** კუთხით. მომსახურების მრავალფეროვნების უზრუნველყოფის მიზნით უნდა გაგრძელდესიუსტიციის სამინისტროს მიერგრანტების გაცემის პოზიტიური პრაქტიკა.

ამასთან, აქცენტი კეთდება პროფესიული მომზადების სასერტიფიკატო პროგრამებზე, რომელთაც პროფესიული კოლეჯები უზრუნველყოფენ.

დაგეგმილია მსჯავრდებულთა დასაქმების მიზნით მეტი პროგრამების დანერგვა და შეთავაზება. 2018 წლიდან მსჯავრდებული ისარგებლებს აკადემიური უმაღლესი განათლების პირველ საფეხურზე (ბაკალავრიატი) განათლების მიღების უფლებით - გათავისუფლებისთვის მომზადების თავისუფლების აღკვეთის დაწესებულებაში, დაბალი რისკის თავისუფლების აღკვეთის დაწესებულებასა და არასრულწლოვანთა სარეაბილიტაციო დაწესებულებაში.

პატიმართა რესოციალიზაციის ერთ-ერთი მნიშვნელოვანი კომპონენტია მათი ეფექტიანი სარეაბილიტაციო პროგრამებით უზრუნველყოფა, მათ შორის, განათლების, პროფესიული სწავლებისა და დასაქმების მეშვეობით. სამინისტროს ინიციატივით, პენიტენციური დაწესებულებების ტერიტორიაზე ხელიშეეწყობა საწარმოების ფუნქციონირებას, სადაც დასაქმდებიან მსჯავრდებულები და მიიღებენ შესაბამის ანაზღაურებას. სამინისტრო ასევე ხელს უწყობს ბრალდებულ/მსჯავრდებულთა ინდივიდუალურ საქმიანობას და ამ საქმიანობის შედეგად წარმოებული პროდუქციის რეალიზაციას. ამ მიზნით, სამინისტრომ უზრუნველყო ონლაინ პლატფორმის შექმნა, რამაც გაამარტივა მსჯავრდებულთა ინდივიდუალური შრომის შედეგად შექმნილი ნაწარმის რეალიზაცია და ამ გზით წაახალა მეტი მსჯავრდებულის ჩართვა ასეთი ტიპის საქმიანობაში.

საქართველოს სასჯელაღსრულებისა და პრობაციის მინისტრის N3107 ბრძანების შესაბამისად, დამტკიცდა  14-დან - 21 წლამდე ბრალდებულთა/მსჯავრდებულთა სარეაბილიტაციო დაწესებულების ახალი კონცეფციის შემსწავლელი სამუშაო ჯგუფი. აღნიშნული ჯგუფის მუშაობის პროცესში აქტიურად  იყო  ჩართული UNICEF-ის ექსპერტი. ექსპერტის მიერ შემუშავებული რეკომენდაციების მიხედვით, ახალი დაწესებულების მშენებლობის ნაცვლად, უნდა მოხდეს უკვე არსებული არასრულწლოვანთა  სარეაბილიტაციო დაწესებულების რეკონსტრუქცია.

2018 წელს ჯგუფის მუშაობა გაგრძელდება ექსპერტის რეკომენდაციების შესაბამისად.

**9.8. პროფესიონალების სპეციალიზაცია არასრულწლოვანთა საკითხებში**

არასრულწლოვანთა მართლმსაჯულების სფეროში დიდი მნიშვნელობა ენიჭება პროფესიონალთა სათანადო კვალიფიკაციისა და უნარ-ჩვევების განვითარებას. მნიშნველოვანია, რომ არასრულწლოვანთან შეხების მქონე ნებისმიერ პროფესიონალს ჰქონდეს სათანადო კვალიფიკაცია და უნარ-ჩვევები და ამ მიზნით გავლილი ჰქონდეს სპეციალური მომზადება ბავშვთა უფლებების, ამ სფეროში არსებული საერთაშორისო სტანდარტების, ბავშვთან მუშაობის სპეციფიკის, ბავშვის განვითარების ფსიქოლოგიური და ფიზიკურ ასპექტების შესახებ.[[30]](#footnote-30) ამ მიზნით მომზადება და გადამზადება უნდა ატარებდეს სისტემატურ და უწყვეტ ხასიათს, ზემოაღნიშნულ თემატიკაზე ტრენინგები გათვალისწინებული უნდა იყოს შესაბამისი სასწავლო ცენტრების სასწავლო გეგმებში. ტრენინგ-მოდულების შემუშავებასა და ტრენინგების ჩატარებაში მნიშნველოვანია გაეროს ბავშვთა ფონდის, ევროკავშირისა და სხვა პარტნიორი ორგანიზაციების როლი.

პროფესიონალთა სათანადო გადამზადება განსაკუთრებულ მნიშვნელობას იძენს არასრულწლოვანთა მართლმსაჯულების კოდექსით გათვალისწინებული მთელი რიგი ახალი რეგულაციებისა და გარანტიების პრაქტიკაში იმპლემენტაციის პროცესში. არასრულწლოვნების მართლმსაჯულების შესახებ მოდელური კანონისა და ბავშვის უფლებათა კომიტეტის ზოგადი კომენტარის შესაბამისად, არასრულწლოვანთა მართლმსაჯულების კოდექსის თანახმად არასრულწლოვანთა მართლმსაჯულების პროცესს ახორციელებენ მხოლოდ არასრულწლოვანთა მართლმსაჯულებაში სპეციალიზებული პირები, რომელთაც უნდა ჰქონდეთ გავლილი სპეციალური სწავლება კანონთან კონფლიქტში მყოფ არასრულწლოვანთან, ასევე არასრულწლოვან დაზარალებულსა და მოწმესთან ურთიერთობის მეთოდიკასა და სხვა დაკავშირებულ საკითხებში.

2015 წლის 20 იანვარს სისხლის სამართლის სისტემის რეფორმის უწყებათაშორისი საკოორდინაციოს საბჭოს რიგით მე-14 სხდომაზე მიღებული გადაწყვეტილებით შეიქმნა სამუშაო ჯგუფი, რომლიც მართლმსაჯულების კოდექსის ამოქმედებასთან დაკავშირებით მიზნად ისახავს კოორდინაცია გაუწიოს შესაბამისი უწყებების სასწავლო ცენტრების მიერ ამ უწყებების პროფესიონალთა სპეციალიზაციას არასრულწლოვანთა მართლმსაჯულების საკითხებზე . აღნიშნული სამუშაო ჯგუფის შემადგენლობაში შედიან სისხლის სამართლის სისტემის რეფორმაში ჩართული უწყებების სასწავლო ცენტრებისა და დონორი ორგანიზაციების წარმომადგენლები. სამუშაო ჯგუფის შექმნის მიზანია შესაბამისი უწყებების პროფესიონალთა გადამზადების პროცესი წარიმართოს სისტემურად, კოორდინირებულად და გონივრულად გაწერილ ვადებში. 2015 წელს არასრულწლოვანთა მართლმსაჯულებაში სპეციალიზებული პირების გადამზადების მიმართულებით მნიშვნელოვანი ნაბიჯები გადაიდგა, კერძოდ შემუშავდა ტრენინგ კურუკულუმი, მომზადდნენ ტრენერები და გადამზადების პროცესი პასუხისმგებელ უწყებათა შესაბამისმა წარმომადგენლებმა გაიარეს.

სამუშაო ჯგუფის ფარგლებში შესაბამისი უწყებების მიერ განისაზღვრა ექსპერტები, რომლებმაც გაიარეს ტრენერთა ტრენინგი (ToT), ხოლო გადამზადებული ექსპერტები/ტრენერების მიერ იქნა უზრუნველყოფილი უწყებების შიგნით პროფესიონალთა გადამზადება. ტრენერთა გადამზადების პროგრამის კონცეფცია შემუშავდა იუსტიციის სასწავლო ცენტრის მიერ და ტრენინგების პირველი ეტაპი 2015 წლის ივლისში იუსტიციის სასწავლო ცენტრის ფარგლებში ჩატარდა. ტრენერთა ტრენინგი 6 მოდულისგან შედგება:

* არასრულწლოვანთა მართლმსაჯულების კოდექსი;
* საერთაშორისო სტანდარტები და ნორმები;
* ანტისოციალური ქცევის ფსიქოლოგიური ასპექტები;
* ძალადობა ბავშვზე და მისი გავლენა ბავშვის განვითარებაზე;
* დაზარალებული და მოწმე ბავშვის დაკითხვა/გამოკითხვა (პროტოკოლი);
* ტრენერთა ტრენინგი, ტრენინგის ჩატარების მეთოდოლოგია.

2016 წელს, წარმატებით განხორციელდა შესაბამის უწყებათა თანამშრომლების სპეციალიზაციის პროცესი. გადამზადდა არასრულწლოვანთა მართლმსაჯულების პროცესში ჩართული პასუხისმგებელი უწყებების თანამშრომლები და ეს პროცესი მუდმივ რეჟიმში მიმდინარეობს.

მნიშვნელოვანია, რომ პროფესიონალთა სპეციალიზაციის პოზიტიური პრაქტიკა შენარჩუნებულ იქნეს, გაფართოვდეს და მიიღოს სისტემატური და უწყვეტი ხასიათი, აგრეთვე მოიცვას არასრულწლოვნებთან მომუშავე ყველა საჭირო სუბიექტი.[[31]](#footnote-31) მნიშვნელოვანია არსებობდეს სპეცილიზაციის კანდიდატთა შერჩევის კრიტერიუმები, მათი სამოქმედო ინსტრუქციები, აგრეთვე სამუშაო აღწერილობები ახლდებოდეს საჭიროების მიხედვით და მათ ჰქონდეთ უწყვეტი პროფესიული განვითარების შესაძლებლობა ტრენინგების, სასწავლო კურსებისა თუ სხვა საშუალებებით.

ვინაიდან არასრულწლოვანთა მართლმსაჯულების კოდექსი წარმოადგენს ახალ ნორმატიულ აქტს, პრაქტიკაში ხშირია კოდექსის ნორმების სხვადასხვაგვარად განმარტების/გაგების შემთხვევები. არასრულწლოვანთა მართლმსაჯულების კოდექსით დადგენილი მაღალი სტანდარტები და კოდექსის ნორმების არაერთგვაროვანი გაგება წარმოშობს ამ პროცესში ჩართული სპეციალიზებული პროფესიონალების მუდმივი გადამზადების საჭიროებას. მნიშვნელოვანია სპეციალიზებული პირების გადამზადება სხვა სპეციფიკური მიმართულებებით: შეზღუდული შესაძლებლობების მქონე არასრულწლოვნებთან კომუნიკაციის სტანდარტებში, ძალადობის მსხვერპლებთან კომუნიკაციის სტანდარტებში. საჭიროა ასევე პროფესიონალთა კვალიფიკაციის ამაღლება საერთაშორისო სტანდარტების მიმართულებით.

**საქართველოს პროკურატურა** სრულად აცნობიერებს რა ზემოაღნიშნული საჭიროებების მნიშვნელობას, უზრუნველყოფს არასრულწლოვანთა მართლმსაჯულების სფეროში სპეციალიზებულ პროკურორთა იმგვარ გადამზადებას, რომელიც სრულად უზრუნველყოფს არასრულწლოვნის ჭეშმარიტი ინტერესების პრიორიტეტულობას ყველა კონკრეტულ შემთხვევაში.

პრაქტიკაში გამოვლენილი საჭიროებების მიხედვით, პერიოდულად გადამზადდებიან სპეციალიზებული პროკურორები. გადამზადება მოიცავს პროცესის შშმ არასრულწლოვან მონაწილეებთან კომუნიკაციის სტანდარტებსაც.

ყოველწლიურად ან/და საკადრო ცვლილებების პარალელურად, გაანალიზდება სპეციალიზებულ პროკურორთა რაოდენობის შესაბამისობა კონკრეტულ რეგიონში არსებულ მოწმე, დაზარალებულ და ბრალდებულ არასრულწლოვანთა რაოდენობასთან. ანალიზის საფუძველზე გადაიხედება კონკრეტულ რეგიონში არსებული სპეციალიზებული პროკურორების რაოდენობა და შეუსაბამობის შემთხვევაში მოხდება დამატებითი პროკურორების გამოყოფა/გადამზადება. აღნიშნული მიზნით პერიოდულად მოხდება არასრულწლოვანთა საქმეებზე მომუშავე სპეციალიზებულ პროკურორთა დატვირთვის შესწავლა. შშმ პირებთან ეფექტური კომუნიკაციის თემაზე პროკურორებთან ერთად გადამზადებას გაივლიან საშუალო რგოლის მენეჯერები.

გარდა ამისა, არასრულწლოვანთა საქმეებზე სპეციალიზაცია მნიშვნელოვანია არა მხოლოდ სისხლის სამართლის და ადმინისტრაციულ სამართალდარღვევათა, არამედ სამოქალაქო და ადმინისტრაციული სამართალდარღვევათა სამართლის სფეროებში, რაც კანონმდებლებით უნდა განისაზღვროს.

ცალკე უნდა გამოიყოს არასრულწლოვანთა მართლმსაჯულების სისტემაში **სოციალური მუშაკის** როლის გაძლიერების და ამ სფეროში რესურსების გაზრდის აუცილებლობა, რაც გადამწყვეტია არასრულწლოვანთა საჭიროებების შეფასების პროცესში. მნიშვნელოვანია ასევე პროფესიონალთა კვალიფიკაციის საკითხი **პრევენციული პროგრამების** დაგეგმვისა და განხორციელების დროს. განსაკუთრებულ ყურადღებას საჭიროებს სასჯელაღსრულების დაწესებულებებში მომუშავე პროფესიონალების, მათ შორის მასწავლებლების სათანადო მომზადება/გადამზადება.

არასრულწლოვანთა მართლმსაჯულების პროცესში მნიშვნელოვანია ფსიქოლოგის ჩართულობა და მათი სპეციალიზაცია, ვინაიდან რიგ შემთხვევებში, არასრულწლოვანი ჩადენილი დანაშაულის შედეგად იმყოფება ძლიერი სტრესის ქვეშ და ფსიქოლოგის დახმარების გარეშე პროცესის მწარმოებელ პირს უჭირს არასრულწლოვანთა ურთიერთობა. აღნიშნული საკითხი უნდა დარეგულირდეს კანონმდებლობით და შემდგომ უნდა გადაიდგას ნაბიჯები მათი პროფესიული განვითარებისთვის. მნიშვნელოვანია ასევე შეიქმნას ფსიქოლოგთა ბაზა და აეწყოს არასრულწლოვანთა ფსიქოლოგებთან კომუნიკაციის მექანიზმი. მიზანშეწონილია სპეციალური თემატური ტრენინგი **დაზარალებულ და მოწმე** ბავშვებთან მუშაობაში არასრუწლოვანთა შორის დანაშაულის რისკების შემცირებისა და განმეორებითი დანაშაულის ჩადენის პრევენციის მიზნით, მნიშვნელოვანია ბავშვთა დაცვის **მიმართვიანობის** **(რეფერირების)** პროცედურებში ჩართულ პერსონალთა სათანადო მომზადება და ამ გზით რეფერირებისას ერთიანი მიდგომის ჩამოყალიბებას. ასევე აუცილებელია პასუხისმგებელმა უწყებებმა (განსაკუთრებით, საქართველოს შინაგან საქმეთა, საქართველოს განათლებისა და მეცნიერების, საქართველოს შრომის, ჯანმრთელობისა და სოციალური დაცვის სამინისტროებმა) ერთობლივი ძალისხმევით **დამატებით განავითარონ, გაავრცელონ და აამაღლონ ცნობიერება** საკუთარი პერსონალისათვის კონკრეტულ შიდა პროცედურებთან დაკავშირებით, რათა მოხდეს საგანმანათლებლო და სოციალური სფეროს პროფესიონალებს შორის თანამშრომლობის ხელშეწყობა და გაძლიერება. სსიპ საგანმანათლებლო დაწესებულების მანდატურის სამსახურის ფსიქოლოგიური მომსახურების (სამმართველო) ცენტრის მიერ განხორციელდა პროგრამა „ბავშვთა მიმართ ძალადობა - გადამისამართების პროცედურები ბავშვის დაცვის საჭიროების შემთხვევებში.“ სამიზნე ჯგუფს წარმოადგენდნენ მანდატურები მთელი საქართველოს მასშტაბით, ხოლო ისეთ სკოლებში, სადაც არ ჰყავთ მანდატურები, სკოლიდან თითო წარმომადგენელი (დირექტორი/დირექტორის მოადგილე). პროექტის მიზანი იყო მანდატურების, საჯარო სკოლების წარმომადგენლების გადამზადება, რათა მათ შეძლონ ბავშვზე ძალადობის პრევენცია, ძალადობის  შემთხვევების ამოცნობა და მათზე რეაგირება. ტრენინგის მონაწილეთა გადამზადება მიმდინარეობდა ეტაპობრივად. სატრენინგო კურსი მოიცავდა თეორიულ მასალას ბავშვთა მიმართ ძალადობის საკითხებზე, ჯგუფთან მუშაობის პრინციპებს, თემატურად დაკავშირებულ ღონისძიებებს და აქტივიზატორებს. პროექტი დაიწყო 2015 წელს და დასრულდა 2017 წლის მაისში. საერთო ჯამში პროექტის ფარგლებში გადამზადებულია საგანმანათლებლო დაწესებულების ყველა მანდატური (1300) და საჯარო სკოლების 1576 წარმომადგენელი.

**სოციალური მომსახურების სააგენტოს** თანამშრომლების უფლებამოსილების განსაზღვრა და კვალიფიკაციის ამაღლება განსაკუთრებით მნიშვნელოვანია სამოქალაქო პროცესის მიმდინარეობისას ბავშვთა მიმართ მეგობრული გარემოს შექმნის თვალსაზრისით.

არასრულწლოვანთა მართლმსაჯულების კოდექსის ამოქმედებამ გაზარდა არასრულწლოვანთა მართლმსაჯულების პროცესში ჩართულ პირთა რაოდენობა, რომლებსაც სჭირდებათ ერთმანეთთან კოორდინირებულად მუშაობის უნარები და პრაქტიკა. ერთგვაროვანი პრაქტიკის ჩამოყალიბების მიზნით, ყურადღება უნდა დაეთმოს პროფესიონალთა შორის **საკოორდინაციო მექანიზმის** **განვითარებასა და თანამშრომლობის** გაძლიერებას ცენტრალურ და ადგილობრივ დონეზე.[[32]](#footnote-32) აგრეთვე ერთგვაროვანი პრაქტიკის დამკვირდების და კოდექსის წარმატებით იმპლემენტაციისათვის მნიშვნელოვანია, პერიოდულად მიმდინარეობდეს ადგილობრივ დონეზე არსებული გამოწვევებისა და სირთულეების იდენტიფიცირება, პრაქტიკოს პროფესიონალთა მიერ წამოჭრილი საკითხების განხილვა და შესაბამისი რეკომენდაციების მომზადება.

საქართველოს პროკურატურაში მოქმედებს მოწმისა და დაზარალებულის კოორდინატორის სამსახური. არასრულწლოვანისა და მისი კანონიერი წარმომადგენლისთვის სამართალწარმოების პროცესში მონაწილეობის გამარტივების მიზნით, მნიშვნელოვანია მათი ჩართულობა სამართალწარმოების პროცესში. ასევე, მნიშვნელოვანია აღნიშნული ინსტიტუტის დანერგვა შინაგან საქმეთა სამინისტროს სისტემაში, ვინაიდან არასრულწლოვანს სამართალწარმოების პირველ სტადიაზე შეხება აქვს სწორედ შინაგან საქმეთა სამინისტროს გამომძიებელთან. შესაბამისად, ძალიან მნიშვნელოვანია არასრულწლოვანს სამართალდამცავ ორგანოში დახვდეს მისთვის მეგობრული გარემო და ადამიანი, რომელიც იქნება სპეციალიზებული არასრულწლოვანთა მართლმსაჯულებაში.

არასრულწლოვანთა მართლმსაჯულების სფეროში ჩართულ პირებს შორის კოორდინაციის ამაღლებისა და მათ შორის ინფორმაციის გაცვლის მყარი მექანიზმის შექმნის მიზნით, ასევე განრიდებისა და მედიაციის პროგრამის სრულყოფისათვის, რეგიონულ დონეზე შეიქმნა სამუშაო ჯგუფები, რომლიც დაკომპლექტდა არასრულწლოვანთა მართლმსაჯულების სფეროში ჩართული პროფესიონალებისგან (მოსამართლე, პროკურორი, გამომძიებელი, ადვოკატი, სოციალური მუშაკი, მეურვეობისა და მზრუნველობის ორგანოს წარმომადგენელი, მედიატორი, ბავშვთა უფლებების დაცვაზე მომუშავე ორგანიზაციების წარმომადგენელი) და მათი მონაწილეობით წელიწადში მინიმუმ ერთხელ იმართება სამუშაო შეხვედრები. ამგვარი შეხვედრების მიზანია პროფესიონალებს შორის ინფორმაციის გაცვლა, ერთგვაროვანი პრაქტიკის ჩამოყალიბება და ადგილობრივ დონეზე არსებული პრობლემების დროული გადაჭრა“.

არასრულწლოვანთა მართლმსაჯულების პროცესში ძალიან მნიშვნელოვანი რგოლია ფსიქოლოგი, ვინაიდან, რიგ შემთხვევებში, არასრულწლოვანი ჩადენილი დანაშაულის შედეგად იმყოფება ძლიერი სტრესის ქვეშ და ფსიქოლოგის დახმარების გარეშე პროცესის მწარმოებელ პირს უჭირს არასრულწლოვანთა ურთიერთობა. პირველ რიგში საჭიროა შეიქმნას ფსიქოლოგთა ბაზა, რომელიც გააერთიანებს საქართველოს მასშტაბით ყველა ფსიქოლოგს, ხოლო შემდგომ განხორციელდეს მათი სპეციალიზაცია.

**9.9. მართლმსაჯულების სისტემაში ბავშვებთან დაკავშირებული მონაცემთა შეგროვების და ანალიზის სისტემის განვითარება**

საინფორმაციო სისტემა კვლავ საჭიროებს დახვეწასა და გამდიდრებას. მნიშვნელოვანია კოორდინირებული და ურთიერთშეთანხმებული მუშაობა სტატისტიკური სისტემის კიდევ უფრო დახვეწისა და გამრავალფეროვნების მიზნით, დამატებითი ცვლადებისა და ინდიკატორების განსაზღვრა და სისტემაში ინტეგრირება. მნიშვნელოვანია აგრეთვე სასჯელაღსრულების დაწესებულებაში ელექტრონული პროგრამის და სტატისტიკურ მოდულში არასრულწლოვნების კომპონენტის განვითარება.

საბოლოო ჯამში უნდა გაერთიანდეს სხვადასხვა სექტორის საინფორმაციო სისტემები, რათა უზრუნველყოფილი იყოს კანონთან კონფლიქტში მყოფ არასრულწლოვნებზე ამომწურავი მონაცემების არსებობა. მონაცემთა შეგროვება არასრულწლოვანთა უფლებების, მათ შორის კონფიდენციალურობის დაცვის ვალდებულების გათვალისწინებით უნდა ხორციელდებოდეს. ასევე, ყურადღება უნდა დაეთმოს სპეციალისტების შესაძლებლობებისა და ცოდნის განმტკიცებას ინფორმაციის შეგროვებისა და ანალიზის, ამომწურავი მონაცემების შეგროვების სისტემის ადმინისტრირების საკითხში.

სხვადასხვა უწყებებში გროვდება სტატისტიკური მონაცემები არასრულწლოვანი მოწმის, არასრულწლოვანი დაზარალებულისა და კანონთან კონფლიქტში მყოფი არასრულწლოვნების შესახებ, თუმცა, ამ მიმართულებით საჭიროა დამატებითი ნაბიჯების გადადგმა. გაეროს ბავშვთა ფონდის ორგანიზებით და აქტიური ჩართულობით მომზადდა დოკუმენტის სამუშაო ვერსია, რომელშიც გაწერილია არასრულწლოვან პირებზე შესაგროვებელი მონაცემები. მნიშვნელოვანია არსებობდეს ამ მონაცემთა შეგროვების მეთოდოლოგია, გამოქვეყნების პერიოდულობა და წესი. დღეის მდგომარეობით, რიგ შემთხვევებში ერთი და იმავე მონაცემების შეგროვება ხდება სხვადასხვა სტრუქტურული ერთეულის მიერ. მაგალითად, განრიდებული არასრულწლოვნების შესახებ მონაცემებს აგროვებს ორი უწყება. გარდა ამისა, არსებობს მონაცემები, რომლებიც არ იწარმოება არც ერთი უწყების მიერ (მაგ.: მონაცემები 14 წლამდე ასაკის იმ ბავშვების შესახებ, რომლებმაც ჩაიდინეს საქართველოს სისხლის სამართლის კოდექსით გათვალისწინებული ქმედება).

**საქართველოს პროკურატურა** ჩართულია სტატისტიკური მონაცემების სრულყოფასთან დაკავშირებულ სამუშაო ჯგუფების მუშაობაში, ამასთან ის არასრულწლოვანთა მიერ და მათ მიმართ ჩადენილ დანაშაულებზე სრულყოფილი სტატისტიკური ინფორმაციის წარმოების მიზნით გეგმავს შესაბამისი ცვლილებების განხორციელებას სისხლის სამართალწარმოების ელექტრონულ პროგრამაში, რაც საშუალებას მოგვცემს არასრულწლოვანთა მიმართ სტატისტიკური ინფორმაცია დამუშავდეს ასაკობრივ, გენდერულ, გეოგრაფიულ ჭრილში.

**9.10. საზოგადოებრივი ცნობიერების ამაღლება და განათლება**

საზოგადოებრივი ცნობიერების ამაღლება არასრულწლოვანთა დანაშაულის პრევენციისა და ეფექტიანი რეფორმის განხორციელების ერთ-ერთი წინაპირობაა. სწორად დაგეგმილი ცნობიერების ამაღლების კამპანია უნდა ეფუძნებოდეს საზოგადოების დამოკიდებულებების და განწყობების კვლევას.[[33]](#footnote-33) განსაკუთრებით მნიშვნელოვანია ამ სფეროში განხორციელებული და დაგეგმილი რეფორმების სწორი კომუნიკაცია საზოგადოებასთან და კონკრეტულად ბავშვებთან, მათ შორის ახალ არასრულწლოვანთა მართლმსაჯულების კოდექსის რეგულაციებისა და გარანტიების შესახებ ცნობიერების ამაღლება, იმ მიზნით, რომ ახალი პოლიტიკა სწორად იყოს აღქმული და ახალი პოლიტიკის შესაძლო არასწორმა ინტერპრეტაციამ არ წაახალისოს დანაშაული და სამართალდარღვევა და არ შეასუსტოს საზოგადოების წინაშე არასრულწლოვანთა პასუხისმგებლობის განცდა.

ცნობიერების ამაღლების მიზნით, საჭიროა მუშაობა სხვადასხვა სამიზნე ჯგუფებთან, მათ შორის არასრულწლოვნებთან, მათ მშობლებთან და მასმედიის წარმომადგენლებთან. აქტივობებს შორის შეიძლება იყოს სემინარებისა და თემატური შეხვედრების გამართვა, სატელევიზიო გადაცემების უზრუნველყოფა, საინფორმაციო მასალის გავრცელება და სხვ.

მნიშვნელოვანია, არასრულწლოვანთა მართლმსაჯულების შესახებ საუნივერსიტეტო მოდულის შემუშავება და დანერგვა, რაც თავის მხრივ, ხელს შეუწყობს პროფესიონალი კადრების მომზადებას.

**9.11. ბავშვზე ორიენტირებული გარემოს შექმნა**

მართლმსაჯულების სისტემაში ბავშვისთვის სპეციალურად ადაპტირებული გარემოს შექმნა საერთაშორისო სტანდარტების კიდევ ერთი მოთხოვნაა.[[34]](#footnote-34) ბავშვზე ორიენტირებული გარემოს არსებობა მნიშვნელოვანია მთელი სისტემის მასშტაბით, მათ შორის დაკითხვის ოთახებსა და სასამართლო დარბაზებში. ამგვარი გარემოს შექმნა არ არის დაკავშირებულ დიდ რესურსთან და შესაძლებელია გადაწყდეს არსებული ინფრასტრუქტურის ადაპტირების გზით. ეს მიმართულება გულისხმობს არა მხოლოდ ფიზიკურ გარემოს, არამედ შესაბამისი სერვისების, პროცედურების(მაგ. დაკითხვისა და კომუნიკაციის წესები, ფორმა, საშუალება და სხვა) და მოპყრობის (მაგ. სპეციალისტთა ქცევის სტანდარტები, ეთიკის ნორმები და სხვა) არსებობასაც.

დღეისათვის არასრულწლოვანთა მართლმსაჯულების მთავარ პრიორიტეტს წარმოადგენს არასრულწლოვნის საუკეთესო ინტერესის გათვალისწინება და ბავშვის ინტერესებსა და კეთილდღეობაზე მორგებული სისტემის შემქნა, რაშიც დიდი როლი უჭირავს ბავშვზე ორიენტირებულ გარემოს. აქედან გამომდინარე, საქართველოს მთავრობა, საერთაშორისო ორგანიზაციების მხარდაჭერით აუცილებლად მიიჩნევს მართლმსაჯულებაში ბავშვზე ორიენტირებული გარემოს შექმნაზე მუშაობის დაწყებას, რაც პირველ ეტაპზე მოიაზრებს საერთო კონცეფციის შემუშავებას და შემდეგ ეტაპზე შესაბამის უწყებებში ბავშვზე მორგებული გარემოს შემქნას. აღნიშნული შეეხება, როგორც სამართალდამცავ უწყებებში და სასამართლო სისტემაში შესაბამისი გარემოს არსებობას, ასევე სხვა უწყებებში, რომლებიც ჩართული არინ არასრულწლოვანთა მართლმსაჯულებაში და შემხებლობაში არიან მართლმსაჯულების სისტემაში მოხვედრილ ბავშვებთან.

**საქართველოს პროკურატურამ** ფსიქოლოგებისა და ექსპერტების მონაწილეობით შეიმუშავა არასრულწლოვანთა ინტერესებზე ორიენტირებული გარემოს სტანდარტი. შერჩეულია სტრუქტურილი ერთეული (რუსთავის რაიონული პროკურატურა), სადაც 2018 წლის ბოლომდე შეიქმნება ბავშვზე მორგებული გარემო. 2019 წლიდან კი ეტაპობრივად მოხდება ბავშვზე მორგებული გარემოს დანერგვა სხვა სტრუქტურულ ერთეულებში.

# თავი 10. იურიდიული განათლების რეფორმის სტრატეგია

**10.1. იურიდიული განათლება და სამართლის მიმართულების უმაღლესი საგანმანათლებლო პროგრამების შეფასება**

იურიდიული განათლების რეფორმა ითვალისწინებს გამჭვირვალე იურიდიულ განათლების სისტემის შექმნას, რომელიც უზრუნველყოფს იურიდიული პროფესიის ხელმისაწვდომობას, მის განვითარებას, განათლების ხარისხის ამაღლებასა და უწყვეტი განათლების მიღების სისტემის დანერგვას.

2017 წლის განმავლობაში, საქართველოს განათლებისა და მეცნიერების მინისტრის 2011 წლის 4 მაისის №65/ნ ბრძანებით დამტკიცებული „საგანმანათლებლო დაწესებულებების საგანმანათლებლო პროგრამების აკრედიტაციის დებულებისა და საფასურის შესახებ“ შესაბამისად განხორციელდა სამართლის 2 სამაგისტრო საგანმანათლებლო პროგრამის აკრედიტაცია. შესაბამისად, საქართველოში მოქმედი სამართლის ყველა (სულ - 86) საგანმანათლებლო პროგრამა (ბაკალავრიატი, მაგისტრატურა, დოქტორანტურა) ხორციელდება აკრედიტებულ რეჟიმში. სამართლის მიმართულების პროგრამებს ახორციელებს საქართველოში მოქმედი 35 უმაღლესი საგანმანათლებლო დაწესებულება. 2018-2022 წლებში კანონმდებლობით დადგენილი წესის შესაბამისად იგეგმება სამართლის მიმართულებით აკრედიტებული უმაღლესი საგანმანათლებლო პროგრამების განმეორებითი აკრედიტაცია.

იურიდიული განათლების რეფორმირებისას უნდა გავითვალისწინოთ შემდეგ გარემოებები:

* იურიდიული განათლება წარმოადგენს მთელი სიცოცხლის მანძილზე განათლების მიღების უწყვეტ პროცესს;
* ერთის მხრივ სახელმწიფოს ინტერესი დაარეგულიროს იურიდიული პროფესია, ხოლო მეორეს მხრივ, უმაღლესი საგანმანათლებლო დაწესებულების აკადემიური თავისუფლების პრინციპი უნდა იყოს დაბალანსებული;
* იურიდიულ სფეროს დამსაქმებლებსა და უმაღლეს საგანმანათლებლო დაწესებულებებს შორის კავშირის გაღრმავება ;
* იურიდიული განათლება არის იურისტის პროფესიული საქმიანობის საფუძველი.

რეფორმის ძირითადი მიზნები და მიმართულებებია:

* იურიდიული განათლების ხელმისაწვდომობის უზრუნველყოფა;
* იურიდიული განათლების რეფორმირება;
* უმაღლესი საგანმანათლებლო პროგრამების აკრედიტაციის პროცესის განვითარება ;
* იურიდიულ სფეროში მოქმედ დამსაქმებლებსა და უმაღლეს საგანმანათლებლო დაწესებულებებს შორის მჭიდრო და ეფექტური კავშირის დამყარება;
* იურისტის საქმიანობის პროცესში პერიოდულად პროფესიული განვითარების შესაძლებლობის უზრუნველყოფა;

**10.2. იურიდიული განათლების ხელმისაწვდომობა**

,,უმაღლესი განათლების შესახებ“ საქართველოს კანონი განსაზღვრავს უმაღლეს საგანმანათლებლო დაწესებულებებში სტუდენტების მიღების წესსა და პირობებს. აღნიშნული სტანდარტები ვრცელდება იურიდიულ განათლებაზეც. იურიდიულ ფაკულტეტებსა და სასწავლებლებში მიღება წარმოებს კანონით დადგენილი ერთიანი ეროვნული გამოცდების ჩაბარების გზით. არსებული სისტემა გამჭვირვალე და ობიექტური გამოცდების ჩატარების გზით უზრუნველყოფს სტუდენტთათვის სახელმწიფო დაფინანსების მოპოვების თანაბარ შესაძლებლობას.

,,უმაღლესი განათლების შესახებ“ საქართველოს კანონში 2015 წლის 27 ნოემბერს შესული ცვლილებების შესაბამისად, სამართლისსამაგისტრო საგანმანათლებლო პროგრამაზე სავალდებულო მიღების წინაპირობად უმაღლესი განათლების სამართლის მიმართულების წინა საფეხურის (ბაკალავრიატის) შესაბამისი კვალიფიკაციის ფლობის აუცილებლობა განისაზღვრა.

,,უმაღლესი განათლების შესახებ“ საქართველოს კანონში 2017 წლის 1 ივნისს განხორციელებული ცვლილებების თანახმად, უმაღლესი განათლების მიზნების მისაღწევად სახელმწიფო უზრუნველყოფს უმაღლესი განათლების ხელმისაწვდომობასა და ღიაობას, მათ შორის, მსჯავრდებულისთვის, საქართველოს კანონმდებლობით დადგენილ ფარგლებში. სწავლის, სწავლებისა და სამეცნიერო კვლევის აკადემიურ თავისუფლებას, მათ შორის, მსჯავრდებულისთვის, საქართველოს კანონმდებლობით დადგენილ ფარგლებში. აღნიშნული ცვლილებების თანახმად, საქართველოს განათლებისა და მეცნიერების სამინისტრო საქართველოს სასჯელაღსრულებისა და პრობაციის სამინისტროსთან ერთად განსაზღვრავს მსჯავრდებულის მიერ ბაკალავრიატის საგანმანათლებლო პროგრამაზე განათლების მიღების წესსა და პირობებს.

**10.3. იურიდიული განათლების ორგანიზაცია**

იურიდიული განათლება მოიცავს ბაკალავრიატის, მაგისტრატურისა და დოქტორანტურის საფეხურებს. უმაღლესი განათლების შესახებ კანონით განსაზღვრულია თითოეული საფეხურის წარმატებით დასრულებისათვის სავალდებულო კრედიტების რაოდენობა.

სამართლის დარგობრივი მახასიათებელი დამტკიცებულია სსიპ - განათლების ხარისხის განვითარების ეროვნული ცენტრის დირექტორის 2011 წლის 1 ივნისის №224-ე ბრძანებით, რომლითაც განსაზღვრულია ბაკალავრიატისა და მაგისტრატურის საფეხურზე მინიმალური სწავლის შედეგები, რასაც უნდა ითვალისწინებდეს სამართლის მიმართულების თითოეული საფეხურის საგანმანათლებლო პროგრამა. ასევე, საქართველოს განათლებისა და მეცნიერების მინისტრის 2010 წლის 10 დეკემბრის №120/ნ ბრძანებით დამტკიცებული „ეროვნული საკვალიფიკაციო ჩარჩოს“ მე-3 დანართის მე-4 მუხლის მე-5 პუნქტის თანახმად, სამართლის საგანმანათლებლო პროგრამის არანაკლებ 75% უნდა ეთმობოდეს იურისტის პროფესიისათვის აუცილებელი კომპეტენციების გამომუშავებას.

**10.4. თეორიული და პრაქტიკული განათლება**

სამართლის დარგობრივი მახასიათებლის თანახმად, იურიდიული განათლება უნდა მოიცავდეს, როგორც თეორიულ, ასევე პრაქტიკულ სწავლებას. ამის შედეგად სტუდენტს თეორიულ ცოდნასთან ერთად უნდა შეეძლოს მიღებული ცოდნის პრაქტიკაში გამოყენება.

შესაბამისად, პრაქტიკული უნარების შეძენა მჭიდრო კავშირშია, სასწავლებლებსა და პრაქტიკის ობიექტებს შორის ურთიერთთანამშრომლობაზე. იურიდიული განათლების განვითარების ერთ-ერთი მთავარი მიზანია, უმაღლესმა საგანმანათლებლო დაწესებულებებმა, სტუდენტებისთვის სამართლის ყველა დარგში (კერძო, საჯარო, სისხლი, საერთაშორისო სამართლის) პრაქტიკის უზრუნველსაყოფად გააძლიერონ მუშაობა როგორც საჯარო, ისე კერძო სექტორთან. ასევე, მნიშვნელოვანია სამართლის პროგრამების შემუშავებისა და განვითარების პროცესებში დამსაქმებელთა მეტი ჩართულობის უზრუნველყოფა და დასაქმების ბაზრის მოთხოვნების გათვალისწინება.

**10.5. სწავლების მეთოდიკა**

სწავლისა და სწავლების მეთოდების შერჩევას ახორციელებენ თავად სასწავლო კურსის განმახორციელებელი პერსონალი, თუმცა გასათვალისწინებელია სწავლისა და სწავლების თანამედროვე მეთოდების დანერგვის აუცილებლობა.

**10.6. საგანმანათლებლო პროგრამების აკრედიტაციის პროცესი**

***10.6.1 აკრედიტაციის ორგანო***

საგანმანათლებლო პროგრამების აკრედიტაციის პროცესის ადმინისტრირებას უზრუნველყოფს საქართველოს განათლებისა და მეცნიერების სამინისტროს სისტემაში შემავალი სსიპ - განათლების ხარისხის განვითარების ეროვნული ცენტრი. აღნიშნული ცენტრის საქმიანობის პრინციპები და მიზანი განისაზღვრება საქართველოს კანონმდებლობით.

საგანმანათლებლო პროგრამების აკრედიტაციის თაობაზე გადაწყვეტილების მისაღებად იქმნება საგანმანათლებლო პროგრამების აკრედიტაციის საბჭო, რომლის წევრებსაც საქართველოს განათლებისა და მეცნიერების სამინისტროს წარდგინებით ნიშნავს და ათავისუფლებს საქართველოს პრემიერ-მინისტრი. აკრედიტაციის საბჭოს უფლებამოსილება, საქმიანობის წესი და პრინციპები განისაზღვრება აკრედიტაციის დებულებით, რომლითაც გარანტირებულია მისი ფუნქციური დამოუკიდებლობა საგანმანათლებლო დაწესებულებებისა და სახელმწიფო ორგანოებისაგან. საგანმანათლებლო პროგრამების აკრედიტაციის თაობაზე გადაწყვეტილებას აკრედიტაციის ექსპერტთა ჯგუფის დასკვნის, აკრედიტაციის ექსპერტთა ჯგუფის დასკვნაზე აკრედიტაციის მაძიებლის მიერ წარმოდგენილი არგუმენტირებული პოზიციის და ზეპირი მოსმენის საფუძველზე იღებს საგანმანათლებლო პროგრამების აკრედიტაციის საბჭო, საქართველოს კანონმდებლობით დადგენილი წესით.

***10.6.2 აკრედიტაციის სტანდარტები***

2017 წლის განმავლობაში ყველა დაინტერესებული მხარის, საერთაშორისო და ადგილობრივი ექსპერტების ჩართულობით შემუშავდა უმაღლესი საგანმანათლებლო პროგრამების აკრედიტაციის განახლებული სტანდარტების პროექტი. შემუშავებული დოკუმენტით განისაზღვრა უმაღლესი საგანმანათლებლო პროგრამების აკრედიტაციის სტანდარტების შეფასების კრიტერიუმები და ინდიკატორები. აკრედიტაციის განახლებული სტანდარტები დამტკიცდა 2018 წლის იანვრის თვეში.

ასევე, საქართველოს განათლებისა და მეცნიერების სამინისტროს პროექტის - „ისწავლე საქართველოში“ (STUDY IN GEORGIA) ფარგლებში, აკრედიტაციის სტანდარტების განახლებული სტანდარტების შესაბამისად განხორციელდა სამართლის მიმართულებით 8 (3 საბაკალავრო, 3 სამაგისტრო და 2 სადოქტორო) საგანმანათლებლო პროგრამის განმავითარებელი შეფასება, რომელშიც პირველად აკრედიტაციის ადგილობრივ ექსპერტებთან ერთად, ასევე მონაწილეობა მიიღეს საერთაშორისო ექსპერტებმა, სტუდენტებმა და დამსაქმებლებმა. ექსპერტთა ჯგუფებმა წარმოადგინეს შესაბამისი დასკვნები, სადაც ასახულია მათი რეკომენდაციები და რჩევები, რომელიც ხელს შეუწყობს, როგორც საქართველოში მოქმედი სამართლის საგანმანათლებლო პროგრამების დახვეწას, ასევე სამართლის მიმართულების დარგობრივი მახასიათებლების განვითარებას.

საგულისხმოა, რომ აკრედიტაციის განახლებული სტანდარტები და პროცედურები სრულ შესაბამისობაშია ევროპული უმაღლესი განათლების სივრცის ხარისხის უზრუნველყოფის სტანდარტებსა და სახელმძღვანელო პრინციპებთან (ESG - 2015), რაც თავის მხრივ უზრუნველყოფს საქართველო-ევროკავშირის ასოცირების შესახებ გაფორმებული შეთანხმებით გათვალისწინებული რეკომენდაციების შესრულებას.

ასევე, საქართველოში იურიდიული განათლების რეფორმირების ხელშეწყობის მიზნით, განათლების ხარისხის განვითარების ეროვნულ ცენტრსა და ევროპის იურიდიული ფაკულტეტების ასოციაციას (ELFA) შორის დაგეგმილია ურთიერთთანამშრომლობის მემორანდუმის გაფორმება, რომლის ფარგლებშიც მოხდება ერთობლივი ღონისძიებების განხორციელება.

***10.6.3 აკრედიტაციის პროცედურა***

საანგარიშო პერიოდში ასევე დაინტერესებული მხარეების ჩართულობით დაიხვეწა და აკრედიტაციის პროცედურები. ცვლილებების თანახმად, აკრედიტაციის პროცესს დაემატა ახალი პროცედურები, რომლებიც უზრუნველყოფს საგანმანათლებლო პროგრამების შინაარსის, შედეგების, ადამიანური და მატერიალური რესურსების ყოველმხრივ, სრულფასოვან და სიღრმისეულ შეფასებას.

მნიშვნელოვანია, რომ ზემოაღნიშნული ცვლილებები დაეყრდნო ევროპის უმაღლესი განათლების ხარისხის უზრუნველყოფის სტანდარტებსა და სახელმძღვანელო პრინციპებს (ESG - 2015). შესაბამისად, აკრედიტაციის დებულების პროცედურულ ნაწილში განხორციელებული ცვლილებები თვისებრივად ცვლის ხარისხის უზრუნველყოფის მექანიზმებს, ის ხდება განათლების ხარისხის განვითარებაზე ორიენტირებული და იძლევა საშუალებას სრულყოფილად და ობიექტურად შეფასდეს საგანმანათლებლო პროგრამები.

***10.6.4* . *აკრედიტაციის ექსპერტთა შემადგენლობის გადახალისება***

დამტკიცდა ავტორიზაციისა და აკრედიტაციის ექსპერტთა ახალი ეთიკის კოდექსი და ასევე ავტორიზაციისა და აკრედიტაციის ექსპერტთა შერჩევის, საქმიანობისა და ექსპერტთა კორპუსის წევრობის შეწყვეტის წესი. აღნიშნულმა დოკუმენტებმა დამატებითი საკვალიფიკაციო მოთხოვნები დაუწესეს აკრედიტაციის ექსპერტებს.

ახალი საკვალიფიკაციო მოთხოვნების შესაბამისად, 2017 წლის განმავლობაში გამოცხადდა კონკურსი უმაღლესი საგანმანათლებლო პროგრამების აკრედიტაციის ექსპერტთა შერჩევის მიზნით. გამოცხადებული კონკურსის საფუძველზე, საანგარიშო პერიოდში შეიქმნა აკრედიტაციის ექსპერტთა ახალი კორპუსი. აღსანიშნავია, რომ აკრედიტაციის განახლებული პროცედურების შესაბამისად, აკრედიტაციის ექსპერტთა კორპუსში პირველად შევიდნენ სტუდენტები და დამსაქმებლები.

ასევე, განახლდა უმაღლესი საგანმანათლებლო პროგრამების აკრედიტაციის საერთაშორისო ექსპერტთა შემადგენლობა. დღეის მდგომარეობით ცენტრის ექსპერტთა კორპუსის შემადგენლობაში კონკრეტული დარგებისა და სპეციალობების მითითებით შეყვანილია 220 (მათ შორის სამართლის მიმართულებით - 30 ექსპერტი) აკრედიტაციის საერთაშორისო ექსპერტი. იგეგმება ექსპერტთა კორპუსის მუდმივი შევსება, მათი საქმიანობის პერიოდული შეფასება და შესაბამისი ღონისძიებების დაგეგმვა.

***10.6.5 სამართლის საგანმანათლებლო პროგრამის დარგობრივი მახასიათებლის განახლება***

საანგარიშო პერიოდში დაიწყო და ამჟამად მიმდინარეობს სამართლის საგანმანათლებლო პროგრამის დარგობრივი მახასიათებლის განახლების პროცესი. ამ მიზნით, სსიპ - განათლების ხარისხის განვითარების ეროვნული ცენტრის დირექტორის ბრძანებით დამტკიცდა სამართლის მიმართულების დარგობრივი საბჭო, რომელშიც შედიან უმაღლესი საგანმანათლებლო დაწესებულებების სამართლის მიმართულებით არჩეული აკადემიური/სამეცნიერო პერსონალი, რომლებსაც გააჩნიათ, როგორც თეორიული, ისე პრაქტიკული გამოცდილება, ასევე - საქართველოს აღმასრულებელი ხელისუფლებისა და სასამართლო ხელისუფლების წარმომადგენლები.

სამართლის განახლებული დარგობრივი მახასიათებლის ძირითადი მიზნები იქნება: ა) განსაზღვროს მინიმალური ცოდნა, უნარები ან/და კომპეტენციები, რომლებიც უნდა ჰქონდეს შესაბამისი კვალიფიკაციის (ბაკალავრი, მაგისტრი, დოქტორი) მფლობელს; ბ) განსაზღვროს აუცილებელი ცოდნა, უნარები ან/და კომპეტენციები, რომლებიც უნდა ჰქონდეს შესაბამისი რეგულირებადი პროფესიის მქონე პირს; გ) ხელი შეუწყოს სტუდენტების ადგილობრივ ან/და საერთაშორისო მობილობასა და ერთობლივი/გაცვლითი საგანმანათლებლო პროგრამების განხორციელებას; დ) ხელი შეუწყოს პროგრამის მოქნილობასა და მრავალფეროვნებას, ასევე, წაახალისოს სასწავლო პროცესში ინოვაციური სწავლა/სწავლების მეთოდების, შეფასების მეთოდებისა და კრიტერიუმების გამოყენება; ე) დანერგოს და ასახოს აკადემიურ საზოგადოებასთან შეთანხმებული ერთიანი ხედვა დარგის ძირითადი მახასიათებლებისა და სტანდარტების შესახებ.

***10.6.6 დაინტერესებული პირებისთვის დაგეგმილი მხარდამჭერი ღონისძიებები***

უმაღლესი საგანმანათლებლო დაწესებულებებისთვის, ავტორიზაციისა და აკრედიტაციის ექსპერტებისთვის, ავტორიზაციისა და აკრედიტაციის, ასევე სააპელაციო საბჭოს წევრებისთვის სამართლის მიმართულების პროგრამების ხარისხის გაუმჯობესების საკითხებთან დაკავშირებით იგეგმება მხარდამჭერი ღონისძიებების (ტრენინგების, სამუშაო შეხვედრების, კონფერენციის ჩატარება, შესაბამისი სახელმძღვანელოების და დამხმარე მასალების მომზადება და სხვა) ჩატარება.

# თავი 11. სახალხო დამცველის აპარატის სტრატეგია

**შესავალი**

საქართველოს სახალხო დამცველის ფუნქციას საქართველოს ტერიტორიისა და მისი იურისდიქციის ფარგლებში ადამიანის უფლებათა და თავისუფლებათა დაცვის ზედამხედველობა წარმოადგენს.

საქართველოს სახალხო დამცველის აპარატში მოიაზრება დამოუკიდებელი, მიუკერძოებელი და ყველასათვის ხელმისაწვდომი ორგანო, რომელიც უფლებამოსილია განახორციელოს მასზე დაკისრებული ფუნქციები კანონმდებლობით გათვალისწინებული სხვადასხვა მექანიზმების საშუალებით.

საანგარიშო პერიოდში აპარატის საქმიანობის არსებითად შემაფერხებელ გარემოებად რჩებოდა და მიმდინარე მომენტისათვის კვლავ პრობლემაა თბილისში სახალხო დამცველის აპარატის შენობის მდგომარეობა. სსიპ - ლევან სამხარაულის სახელობის სასამართლო ექსპერტიზის ეროვნული ბიუროს 2013 წლის საინჟინრო ექსპერტიზის დასკვნის თანახმად, სახალხო დამცველის აპარატის შენობის ტექნიკური კვლევისას აღმოჩენილი დეფორმაციების, ბზარების მოხაზულობისა და მათი გავრცელების ხასიათიდან გამომდინარე, ხანგრძლივი ექსპლუატაციისას (დასკვნა 5 წლის წინ არის შედგენილი და მას შემდეგ ვიზუალური დათვალიერებითაც თვალსაჩინოა მნიშვნელოვნად გაუარესებული მდგომარეობა) მოსალოდნელია მზიდი კონსტრუქციების მნიშვნელოვანი და სახიფათო დაზიანებების წარმოშობა. შენობის აღნიშნული მდგომარეობა და ფართობის სიმწირე სერიოზულად აფერხებს სახალხო დამცველის ეფექტურ საქმიანობას, საფრთხეს უქმნის და არასათანადო სამუშაო პირობებში ამყოფებს აპარატში დასაქმებულ თანამშრომლებს.

**11.1. საკანონმდებლო გარანტიები**

2010-2017 წლების განმავლობაში “საქართველოს სახალხო დამცველის შესახებ” საქართველოს ორგანულ კანონში შეტანილ იქნა მთელი რიგი ცვლილებები, რომელთა მიზანს წარმოადგენდა სახალხო დამცველის აპარატის როლისა და დამოუკიდებლობის ხარისხის გაძლიერება. თუმცა, მომავალშიც მნიშვნელოვანია სახალხო დამცველის მანდატის შემდგომი გაძლიერებისთვის რიგი საკანონმდებლო ცვლილებების გატარება და ასევე, განხორციელებული ცვლილებების ანალიზი. გამოწვევად რჩება, სახალხო დამცველის მანდატისა და მისი უფლებამოსილების შესახებ საზოგადოების ინფორმირებულობა. აუცილებელია ამ მიზნით შესაბამისი ცნობიერების ამაღლების ღონისძიებების გატარება.

**11.2. საკანონმდებლო ორგანოსთან ურთიერთობა**

საკანონმდებლო სფეროში ადამიანის უფლებების საკითხებზე მიმდინარე პროცესების შესახებ საქართველოს სახალხო დამცველის აპარატის დროული ჩართულობის მიზნით, საპარლამენტო მდივანი უზრუნველყოფს საქართველოს პარლამენტსა და საქართველოს სახალხო დამცველს შორის ეფექტურ კომუნიკაციას, კანონშემოქმედებით პროცესში სახალხო დამცველის ჩართულობის მიზნით; ასევე, ახორციელებს სახალხო დამცველის აპარატში შემოსული კანონის პროექტების პერიოდულ მიმოხილვასა და ანალიზს, ამზადებს სამართლებრივ დასკვნებს. ადამიანის უფლებებისა და თავისუფლებების მდგომარეობის გაუმჯობესებისა და სახალხო დამცველის რეკომენდაციების კანონმდებლობაში ასახვის მიზნით, სახალხო დამცველის აპარატის სხვადასხვა თემატურ დეპარტამენტებთან ერთად იგი შეიმუშავებს საკანონმდებლო წინადადებებისა და ცვლილებების პროექტებს.

**11.3. საქართველოს სახალხო დამცველის აპარატის ეფექტური ფუნქციონირების უზრუნველყოფა**

***11.3.1. საქმეთა მართვის სისტემის გაუმჯობესება***

*სახალხო დამცველის აპარატის საქმიანობის ეფექტურობის გაზრდა და მოქალაქეთა ხელმისაწვდომობის გაუმჯობესების მიზნით ხორციელდება ელექტრონული სისტემისა და ცხელი ხაზის მუშაობის, ასევე აპარატის საქმიანობაზე მათი გავლენის შეფასება.*

აპარატის საქმისწარმოების ელექტრონულ სისტემაში ჩართულია აპარატის როგორც ცენტრალური, ისე რეგიონალური ოფისები. აპარატის შიდა ელექტრონული დოკუმენტ ბრუნვის ნაწილი დღეისათვის მიმდინარეობს ელექტრონული ფორმით. ოფისის ყოველდღიურ საქმიანობაში სისტემის ეფექტური დანერგვის მიზნით, თანამშრომლები პერიოდულად გადიან ტრენინგების კურსს. მომავალში დაგეგმილია ელექტრონულ სისტემის სრული ინტეგრირება და, ასევე, მისი ფუნქციური და ტექნიკური შესაძლებლობების გაუმჯობესება.

ასევე, სახალხო დამცველის აპარატში მუშაობს ცხელი ხაზი სატელეფონო ნომრით – 1481. ცხელი ხაზი ოცდაოთხსაათიან რეჟიმში, დასვენების და უქმე დღეების ჩათვლით, მოქალაქეებისგან იღებს ინფორმაციას სახელმწიფო (საჯარო) დაწესებულებების მხრიდან ადამიანის უფლებათა და თავისუფლებათა სავარაუდო დარღვევებზე.

***11.3.2. საქართველოს სახალხო დამცველის თანამშრომელთა პროფესიული განვითარება***

ადამიანის უფლებათა დაცვის ხარისხის გაუმჯობესების მიზნით მნიშვნელოვანია სახალხო დამცველის აპარატის თანამშრომელთა პროფესიული მომზადება-გადამზადება. მნიშვნელოვანია სხვადასხვა საერთაშორისო კონფერენციებსა თუ სემინარებში თანამშრომელთა მონაწილეობის უზრუნველყოფა, რაც მათ საშუალებას მისცემს გაეცნონ სხვა ქვეყნებში არსებულ პრობლემებსა და მიღწევებს, მიიღონ ინფორმაცია ადამიანის უფლებების სფეროში არსებულ გამოწვევებზე და მათი გადაჭრის საუკეთესო გზებზე.

საჭიროებების გათვალისწინებით, თანამშრომელთათვის ყოველწლიურად მუშავდება შესაბამისი პროგრამები და იგეგმება მინიმუმ 4 ტრენინგი.

***11.3.3. რეგიონული ოფისები/ადგილობრივი წარმომადგენლები***

სახალხო დამცველის აპარატის საქმიანობის ეფექტურობის გაზრდისა და მოქალაქეთა ხელმისაწვდომობის გაუმჯობესებისათვის და ასევე იმისათვის, რომ შეიქმნას ადამიანის უფლებების დარღვევის ფაქტებზე მყისიერი რეაგირების მექანიზმი, აუცილებელია რეგიონული ოფისების ან ადგილობრივი წარმომადგენლების რაოდენობის გაზრდა საქართველოს მასშტაბით. აღნიშნული ასევე მოიცავს თანამშრომელთა რაოდენობის გაზრდას მოქმედ რეგიონულ ოფისებში (საქართველოს სახალხო დამცველის რეგიონული ოფისები ფუნქციონირებენ შემდეგ ქალაქებში: ქუთაისი, ზუგდიდი, ბათუმი, მარნეული, ახალქალაქი, გორი, თელავი, ოზურგეთი, მესტია).

**11.4. პრევენციის ეროვნული მექანიზმის ეფექტური ფუნქციონირება**

საქართველოს სახალხო დამცველის აპარატისთვის ერთ-ერთ პრიორიტეტად რჩება წამებისა და სხვა სასტიკი, არაადამიანური ან დამამცირებელი მოპყრობის ან სასჯელის წინააღმდეგ გაეროს კონვენციის ფაკულტატიური ოქმით გათვალისწინებული პრევენციის ეროვნული მექანიზმის ეფექტური ფუნქციონირების უზრუნველყოფა.

პრევენციის ეროვნული მექანიზმის ძირითად ფუნქციას დახურული ტიპის ინსტიტუციებში მონიტორინგის განხორციელება და შესაბამისი ანგარიშების მომზადება წარმოადგენს. პრევენციის ეროვნული მექანიზმი ამზადებს და გამოსცემს ყოველწლიურ ანგარიშს, რომელიც იგზავნება გაეროს წამების პრევენციის ქვეკომიტეტში და ქვეყნდება საჯაროდ. ასევე, მზადდება და ქვეყნდება დახურული დაწესებულებების მონიტორინგის შემდგომი ანგარიშები, მათ შორის საქართველოს სახალხო დამცველის ოფიციალურ ვებ-გვერდზე.

**11.5. სისხლის სამართლის მართლმსაჯულების დეპარტამენტის ეფექტური ფუნქციონირება**

სისხლის სამართლის მართლმსაჯულების დეპარტამენტის ძირითად მიზანს საქართველოს სახალხო დამცველის აპარატში დახურული ინსტიტუციებიდან ან/და სისხლის სამართლის მიმართულებით შემოსული ადამიანის უფლებებისა და ძირითადი თავისუფლებების დარღვევასთან დაკავშირებული ინდივიდუალური განცხადება/საჩივრების შესწავლა, შესაბამისი რეკომენდაციებისა და წინადადებების მომზადება, ასევე ინდივიდუალური განაცხადება/საჩივრების საფუძველზე, სასჯელაღსრულების დაწესებულებებში ბრალდებულების/მსჯავრდებულების მონახულება წარმოადგენს. დეპარტამენტი ასევე ახორციელებს სისხლის სამართლის საქმეებზე სასამართლო განხილვის პროცესში საქართველოს კანონმდებლობით მინიჭებული უფლებების დარღვევის ფაქტების შესწავლას.

**11.6. სამოქალაქო, პოლიტიკური, ეკონომიკური, სოციალური და კულტურული უფლებების დაცვის დეპარტამენტის ეფექტური ფუნქციონირება**

სამოქალაქო, პოლიტიკური, ეკონომიკური, სოციალური და კულტურული უფლებების დაცვის დეპარტამენტის ძირითადი საქმიანობა ინდივიდუალური განცხადებებისა და საჩივრების შესწავლას მოიცავს, ასევე, სისტემური დარღვევის გამოვლენის შემთხვევაში სპეციალური ანგარიშების მომზადებას.

**11.7. თანასწორობის დეპარტამენტის ეფექტური ფუნქციონირება**

„დისკრიმინაციის ყველა ფორმის აღმოფხვრის შესახებ“ საქართველოს კანონის მე-6 (1) მუხლის თანახმად, დისკრიმინაციის აღმოფხვრისა და თანასწორობის უზრუნველყოფაზე ზედამხედველობას საქართველოს სახალხო დამცველი ახორციელებს. ანტიდისკრიმინაციული კანონმდებლობის ეფექტური იმპლემენტაციისათვის, სახალხო დამცველის აპარატმა შეიმუშავა საკანონმდებლო ცვლილებათა პაკეტი, რომელიც წარედგინა საქართველოს პარლამენტს და განხილვის ეტაპზეა. სახალხო დამცველის აპარატის თანასწორობის დეპარტამენტი, დისკრიმინაციის ფაქტების გამოვლენის, შესწავლისა და ამ საკითხებზე საზოგადოების ცნობიერების ამაღლებაზე მუშაობასთან ერთად, აქტიურად აგრძელებს მუშაობას ქვეყანაში ეფექტური ანტიდისკრიმინაციული მექანიზმის შექმნისათვის.

თანასწორობის დეპარტამენტი, კანონის შესაბამისად, ყოველწლიურად ამზადებს და აქვეყნებს ანგარიშს. დეპარტამენტი აქტიურად თანამშრომლობს არასამთავრობო ორგანიზაციებთან, რომლებიც მუშაობენ თანასწორობის საკითხებზე.

**11.8. შეზღუდული შესაძლებლობის მქონე პირთა უფლებათა დაცვის დეპარტამენტის ეფექტური ფუნქციონირება**

საქართველოში მცხოვრები შეზღუდული შესაძლებლობის მქონე პირთა ცხოვრების ხარისხის ამაღლებისა და თანასწორუფლებიანი, ინკლუზიური სამოქალაქო საზოგადოების ჩამოყალიბების ხელშეწყობის მიზნით, საქართველოს სახალხო დამცველის აპარატში ფუნქციონირებს შშმ პირთა უფლებების დაცვის დეპარტამენტი, რომელის მიზანიც არის შეზღუდული შესაძლებლობის მქონე პირთა საყოველთაოდ აღიარებული უფლებების დაცვა და მონიტორინგი; შეზღუდული შესაძლებლობის მქონე პირების უფლებების დარღვევასთან დაკავშირებული განცხადება/საჩივრების შესწავლა და შესაბამისი დასკვნების/რეკომენდაციების/წინადადებების პროექტების მომზადება; დახურული დაწესებულებების, სახელმწიფო პროგრამების სერვისების მონიტორინგი; კვლევების წარმოება; ხანდაზმულთა უფლებრივი მდგომარეობის მონიტორინგი, მათ მიმართ ეფექტური სახელმწიფო პოლიტიკის ჩამოყალიბების ხელშეწყობა.

**11.9. საქართველოს სახალხო დამცველის აპარატის გენდერული თანასწორობის დეპარტამენტის ეფექტური ფუნქციონირება**

გენდერული თანასწორობის კუთხით, ადამიანის უფლებათა და თავისუფლებათა დაცვის ზედამხედველობა, საქართველოს სახალხო დამცველის რეგულარულ უფლებადაცვით საქმიანობაში გენდერული თანასწორობის საკითხების ინტეგრირების ხელშეწყობა და საზოგადოებრივი ცნობიერების ამაღლება საქართველოში გენდერული თანასწორობის გაძლიერების მიზნით საქართველოს სახალხო დამცველის პრიორიტეტს წარმოადგენს. აღნიშნული საქმიანობის ეფექტური განხორციელებისთვის, საქართველოს სახალხო დამცველის აპარატში ფუნქციონირებს გენდერული თანასწორობის დეპარტამენტი.

**11.10. ანალიტიკური დეპარტამენტის ეფექტური ფუნქციონირება**

საქართველოს სახალხო დამცველის აპარატის ეფექტური ფუნქციონირების ხელშეწყობის მიზნით სახალხო დამცველის აპარატის ანალიტიკური დეპარტამენტი ახორციელებს მონაცემთა შეგროვება-სისტემატიზაციას, სასამართლო გადაწყვეტილებების ანალიზს (ეროვნული და საერთაშორისო) აპარატის წარმოებაში არსებულ საქმეებზე (განცხადებებზე) ერთგვაროვანი პრაქტიკის ჩამოსაყალიბებლად, ასევე სახალხო დამცველის აპარატის მიერ გაცემული რეკომენდაციების, წინადადებების, შუამდგომლობების ელექტრონული მონაცემთა ბაზის შემუშავებასა და მათი შესრულების ანალიზს.

**11.11. თავდაცვის სფეროში ადამიანის უფლებათა დაცვის დეპარტამენტის ეფექტური ფუნქციონირება**

საქართველოს სახალხო დამცველის აპარატის თავდაცვის სფეროში ადამიანის უფლებათა დაცვის დეპარტამენტის ძირითად მიზანს თავდაცვის სფეროში ადამიანის უფლებათა და თავისუფლებათა დაცვაზე ზედამხედველობის განხორციელების მიზნით საქართველოს სახალხო დამცველის საქმიანობის ხელშეწყობა წარმოადგენს. დეპარტამენტის ვალდებულებაა სამხედრო მოსამსახურეთა, წვევამდელთა, სამხედრო სარეზერვო მოსამსახურეთა და ომისა და სამხედრო ძალების ვეტერანთა უფლებების დაცვაზე ზედამხედველობის განხორციელების მიზნით საქართველოს სახალხო დამცველის ხელშეწყობა; ასევე, სახალხო დამცველის აპარატში შემოსული თავდაცვის სფეროში არსებულ ადამიანის უფლებათა დარღვევასთან დაკავშირებული განცხადება/საჩივრების შესწავლა და შესაბამისი დასკვნების/რეკომენდაციების/წინადადებების პროექტების მომზადება, თავდაცვის სამინისტროს სისტემაში შემავალ დაწესებულებებში მონიტორინგის განხორციელება ადამიანის უფლებათა და თავისუფლებათა დაცვის ზედამხედველობის მიზნით, თავდაცვის სფეროში ადამიანის უფლებათა და თავისუფლებათა დაცვისათვის საგანმანათლებლო საქმიანობის კუთხით ღონისძიებების დაგეგმვა და განხორციელება, მის კომპეტენციაში შემავალი სფეროების მიხედვით კანონმდებლობის და კანონპროექტების ანალიზი და შესაბამისი რეკომენდაციების/წინადადებების პროექტების მომზადება.

**11.12. ბავშვის უფლებების დაცვის ცენტრის ეფექტური ფუნქციონირება**

საქართველოს კონსტიტუციითა და საერთაშორისო ხელშეკრულებებით აღიარებული ბავშვთა უფლებების დაცვის უზრუნველყოფა, ბავშვთა უფლებებისა და თავისუფლებების განხორციელების ხელშეწყობა და მათი პოპულარიზაცია საქართველოს სახალხო დამცველის ერთ-ერთ პრიორიტეტს წარმოადგენს.

სახალხო დამცველის აპარატის ბავშვის უფლებების დაცვისა და მონიტორინგის საკონსულტაციო საბჭო ბავშვის უფლებების დაცვის ცენტრს ხელს უწყობს ბავშვის საყოველთაოდ აღიარებული უფლებებისა და თავისუფლებების დაცვის უზრუნველყოფაზე ზედამხედველობის, ბავშვთა საკეთილდღეოდ კანონებსა და პროცედურულ საკითხებში ცვლილებების სტიმულირებისა და ბავშვის უფლებების მიმართ საზოგადოებრივი ცნობიერების ამაღლების კუთხით.

**11.13. საერთაშორისო ურთიერთობების, პროექტების მართვისა და სამოქალაქო განათლების დეპარტამენტი ეფექტური ფუნქციონირება**

საერთაშორისო ურთიერთობებისა და კომუნიკაციების დეპარტამენტის მიზანია სახალხო დამცველის/სახალხო დამცველის აპარატის ურთიერთობის გაღრმავება ადამიანის უფლებათა დაცვის საერთაშორისო, ადგილობრივ ორგანიზაციებთან, უცხოურ ინსტიტუტებთან და დიპლომატიურ წარმომადგენლობებთან; ასევე, დეპარტამენტის მიზანს წარმოადგენს პროექტების მართვის ხელშეწყობა, საქართველოს სახალხო დამცველის აპარატის და მოქალაქეთა საინფორმაციო-საგანმანათლებლო ბაზით უზრუნველყოფა.

**11.14. ტოლერანტობის ცენტრის ეფექტური ფუნქციონირება**

ეთნიკურ და რელიგიურ უმცირესობათა უფლებების ეფექტური დაცვა, დისკრიმინაციისა და ქსენოფობიის გამოვლინებების წინააღმდეგ ბრძოლა, ტოლერანტული კულტურის განმტკიცება და სამოქალაქო ინტეგრაციის პროცესის ხელშეწყობა საქართველოს სახალხო დამცველის საქმიანობის პრიორიტეტულ მიმართულებას წარმოადგენს.

**ეთნიკური უმცირესობების საბჭო -** უმცირესობათა საკითხებზე მომუშავე 100-მდე ორგანიზაციას აერთიანებს. საბჭოს ძირითადი ამოცანებია: ეთნიკურ უმცირესობებსა და ხელისუფლებას შორის კონსულტაციებისა და დიალოგის წახალისება, უმცირესობებთან დაკავშირებული პოლიტიკისა და პროგრამების შემუშავების პროცესში რეკომენდაციებისა და შენიშვნების შეთავაზება, უმცირესობათა უფლებების დარღვევისა და კონფლიქტური სიტუაციების წარმოქმნისას დროული რეაგირება.

**რელიგიათა საბჭო** - წარმოადგენს საქართველოში მოქმედი რელიგიური გაერთიანებების ფორუმს და მასში წარმოდგენილია 32 რელიგიური გაერთიანება. საბჭოს ძირითადი მიზანია საქართველოში რელიგიურ გაერთიანებებს შორის ჰარმონიული ურთიერთობების ჩამოყალიბება და მათ შორის დიალოგის ხელშეწყობა, ადამიანის უფლებებისა და თავისუფლებების, თანასწორუფლებიანობის დაცვა; ასევე, საბჭოს მიზანია სამოქალაქო ინტეგრაციისა და ტოლერანტული გარემოს გაფართოების მხარდაჭერა, სოციალურ-ჰუმანიტარული ხასიათის საქმიანობის ერთობლივად და კოორდინირებულად წარმართვა.

**11.15 კონფლიქტებით დაზარალებულ რეგიონებში ადამიანის უფლებათა საკითხებში სახალხო დამცველის მთავარი მრჩეველის საქმიანობის ხელშეწყობა**

სახალხო დამცველს უფროსი მრჩეველი კონფლიქტით დაზარალებულ რეგიონებში ადამიანის უფლებათა საკითხებში ხელმძღვანელობს კონფლიქტით დაზარალებული მოსახლეობის უფლებების დაცვის მიმართულებას.

აფხაზეთისა და სამხრეთ ოსეთის ტერიტორიაზე ადამიანის უფლებების მდგომარეობის შესახებ ინფორმაციის მოსაპოვებლად და ადგილობრივ მოსახლეობასთან მეტი კონტაქტის დასამყარებლად, სახალხო დამცველის აპარატს ამ რეგიონებში თავისი საკონტაქტო პირები ჰყავს, რაც ომბუდსმენის ინსტიტუტს სანდო და გადამოწმებული ინფორმაციის პირველწყაროდან მიღების საშუალებას აძლევს.

გარდა ამისა, სახალხო დამცველის აპარატი განიხილავს კონფლიქტით დაზარალებულ რეგიონებში მცხოვრებ პირთა განცხადებებს, უწევს მათ კონსულტაციას, ადგილზე ეცნობა მდგომარეობას გამყოფი ხაზის მიმდებარე სოფლებში, ამზადებს რეკომენდაციებს, წინადადებებსა და სპეციალურ ანგარიშებს.

სახალხო დამცველის ინიციატივით, ომბუდსმენის აპარატი აქტიურადაა ჩართული ნდობის აღდგენის პროცესში და თავადაც უწევს ორგანიზებას დიალოგსა და საგანმანათლებლო პროექტებს, რომლებშიც მონაწილეობენ ქართული, აფხაზური და ოსური უფლებადაცვითი ორგანიზაციები და სამოქალაქო საზოგადოების წარმომადგენლები.

**11.16. საგანმანათლებლო საქმიანობა**

ომბუდსმენის საქმიანობისა და ადამიანის უფლებების შესახებ საზოგადოების ინფორმირებულობის ხარისხის გაზრდა აპარატის ერთ-ერთ პრიორიტეტულ მიმართულებას წარმოადგენს. ადამიანის უფლებებისა და თავისუფლებების შესახებ საზოგადოების ცნობიერების ამაღლების ხელშეწყობის მიზნით სახალხო დამცველის აპარატში ფუნქციონირებს ადამიანის უფლებათა აკადემია, რომელიც ორგანიზებას უწევს სხვადასხვა საგანმანათლებლო ხასიათის ღონისძიებებს. აკადემიის სტრატეგიის მიხედვით იგეგმება ფორმალურ სექტორში ადამიანის უფლებათა სწავლების მხარდაჭერა; სკოლამდელი განათლების სტანდარტების ანალიზი ადამიანის უფლებების ჭრილში, მონაწილეობა სკოლამდელი აზრდის დაწესებულებების ადმინისტრაციისა და აღმზრდელ-მასწავლებელთა კვალიფიკაციის ამაღლების საქმეში; ზოგადი განათლების საფეხურზე ადამიანის უფლებათა სწავლებისა და სასწავლო გარემოს ანალიზი, ხარვეზების გამოვლენა, შესაბამისი რეკომენდაციების შემუშავება; კომენტარების მომზადება სასწავლო სტანდარტებისა და სასწავლო გეგმების დოკუმენტებზე; ასევე, სამოქალაქო განათლების სახელმძღვანელოების ანალიზი ადამიანის უფლებების სწავლების კუთხით; ასევე, უმაღლესი განათლების საფეხურზე ადამიანის უფლებათა სწავლების ხელშეწყობა - საჯარო ლექციები სტუდენტებთან, იურიდიული კლინიკების ინიცირება, მონაწილეობა სამოქალაქო განათლების ლექტორების გადამზადებაში.

# თავი 12. სისხლის სამართლის სისტემაში რესოციალიზაცია-რეაბილიტაციის სტრატეგია

**შესავალი**

საქართველოში სასჯელთა აღსრულების სისტემა ათეულობით წლების მანძილზე გამოირჩეოდა მკაცრი სადამსჯელო ბუნებით, ქვეყანაში არ არსებობს სასჯელის მოხდისას სარეაბილიტაციო და რესოციალიზაციის მიდგომების ტრადიცია და გამოცდილება. განსაკუთრებით მძიმე პრაქტიკა არსებობდა საპატიმრო სასჯელთა აღსრულების სისტემაში. 2012 წლიდან ექსპერტებისა და საერთაშორისო ორგანიზაციების მხრიდან გაკეთებული შეფასებების საფუძველზე, საქართველოს პენიტენციურ სისტემაში განხორციელებული რეფორმების შედეგად არა მხოლოდ კონკრეტული პრობლემები აღმოიფხვრა, არამედ სისტემაში დაინერგა თანამედროვე სტანდარტები, რომელიც ორიენტირებულია თავისუფლებააღკვეთილ პირთა რეაბილიტაცია/რესოციალიზაციაზე და მათთვის საგანმანათლებლო/პროფესიული და დასაქმების პროგრამების უზრუნველყოფაზე, რათა გათავისუფლების შემდგომ საზოგადოებაში მათი ინტეგრაცია გამარტივდეს და შემდგომში დანაშაულის ხელახალი ჩადენის რისკი შემცირდეს.

საქართველო აღიარებს ადამიანის უფლებების დაცვის და სისხლის სამართლის სფეროში სარეაბილიტაციო მიდგომების დამკვიდრებასთან და გაძლიერებასთან დაკავშირებით საერთაშორისო და ევროპულ სტანდარტებს. საქართველო, როგორც გაეროსა და ევროპის საბჭოს წევრის ქვეყანა, ისწრაფვის სრულად გაითვალისწინოს ამ საერთაშორისო ორგანიზაციების წევრი ქვეყნების მიერ აღიარებული პრინციპები და რეკომენდაციები[[35]](#footnote-35) პატიმრობის აღსრულების, პრობაციის, ამ სფეროში დასაქმებული პერსონალის მომზადების და დაცვის შესახებ.

სისხლის სამართლის მართლმსაჯულების სისტემის რეფორმის სტრატეგიაზე დაყრდნობით, ზემოთ აღნიშნული გამოწვევების გათვალისწინებით და საერთაშორისო და ევროპული სტანდარტების დამკვიდრების მიზნით მნიშვნელოვანია, რომ რეაბილიტაცია და რესოციალიზაცია გახდა საქართველოს სისხლის სამართლის მართლმსაჯულების სისტემის განუყოფელი ნაწილი.

**სისხლის სამართლის სისტემაში რესოციალიზაცია-რეაბილიტაციის**  **სტრატეგიის მიზანია:**

მსჯავრდებულთა და ყოფილ მსჯავრდებულთა რეაბილიტაცია, მათი პოტენციალის რეალიზებასა და სრულუფლებიან მოქალაქეებად ჩამოყალიბებაში ხელშეწყობა, რათა ერთი მხრივ დაცული იყოს ადამიანის უფლებების მაღალი სტანდარტი და მეორე მხრივ დანაშაულის განმეორებით ჩადენის შემცირებით უზრუნველყოფილი იყოს საზოგადოებრივი უსაფრთხოება.

**სტრატეგია ემყარება შემდეგ პრინციპებს:**

* რეაბილიტაციისა და რესოციალიზაციის პროცესში შესაბამისი სახელმწიფო და საზოგადოებრივი ორგანიზაციები მოქმედებენ კოორდინირებულად, რესურსების მაქსიმალური მობილიზებით და მჭიდრო თანამშრომლობით;
* განსაკუთრებული ყურადღება ეთმობა მოზარდებისა და ახალგაზრდების საჭიროებისადმი მგრძნობიარე სამუშაო მიდგომების გაძლიერებას;
* სამიზნე ჯგუფის წარმომადგენლებთან მუშაობა ეფუძნება მათი უფლებების დაცვას, პატივისცემასა და არა განსჯით მიდგომას;
* სამიზნე ჯგუფის წარმომადგენლებთან მუშაობა მიმდინარეობს ინდივიდუალურ შეფასებაზე დაყრდნობით, დანაშაულის გამომწვევი ფაქტორებისა და მათთვის შეფარდებული მსჯავრის/დანიშნული სასჯელის გათვალისწინებით;

სამიზნე ჯგუფის წარმომადგენლებთან აქტივობები იგეგმება ინდივიდუალურ ძლიერ მხარეებზე დაყრდნობით რეაბილიტაციის ხელშემშლელი სტრუქტურული/სისტემური ბარიერების დაძლევისათვის;

* ყოფილი პატიმრების საჭიროებების მაქსიმალურად გათვალისწინება მათთან მუშაობისას;
* მომსახურების მიწოდება ხდება შესაბამისი სტანდარტისა და სამუშაო მეთოდოლოგიის გათვალისწინებით საუკეთესო ადგილობრივ და საერთაშორისო გამოცდილებაზე დაყრდნობით;
* მაღალ დონეზე პერსონალის განვითარებისა და სწავლების მხარდაჭერა.

**რეაბილიტაცია-რესოციალიზაციის პოლიტიკის სტრატეგიული მიზნებია:**

I - მტკიცებულებებზე, საუკეთესო ადგილობრივ და საერთაშორისო გამოცდილებაზე დაყრდნობით საჭიროებებზე მორგებული სარეაბილიტაციო პროგრამების განვითარება; ელექტრონული მონაცემთა ბაზების შემუშავება და განვითარება;

II - სარეაბილიტაციო პროცესში ჩართული უწყებებისა და ორგანიზაციების ინსტიტუციური გაძლიერება, პერსონალის მომზადება და განვითარება მაღალხარისხიანი სარეაბილიტაციო მომსახურების მიწოდებისთვის;

III - სარეაბილიტაციო პროცესში მონაწილე უწყებათა და ორგანიზაციათა კოორდინირებული მუშაობის უზრუნველყოფა, მედიასთან და საზოგადოებასთან კომუნიკაცია რეაბილიტაციის პროცესის მხარდასაჭერად;

**აღნიშნული მიზნების ფარგლებში, იგეგმება რეაბილიტაცია-რესოციალიზაციის პოლიტიკის შემდეგი ამოცანების განხორციელება:**

1. რისკებისა და საჭიროებების შეფასების მეთოდოლოგიის შემუშავება/განახლება;
2. ბენეფიციართა მონაცემთა ბაზების შემუშავება;
3. ბენეფიციარების მომსახურების ბაზის შემუშავება;
4. სარეაბილიტაციო პროგრამების შემუშავება / დახვეწა;
5. კვლევების განხორციელება სარეაბილიტაციო პროგრამების ეფექტურობის შეფასების მიზნით;
6. სარეაბილიტაციო პროცესში ჩართული პერსონალის სამუშაო აღწერილობების შემუშავება და მუდმივი პროფესიული გადამზადების უზრუნველყოფა;
7. სისხლის სამართლის მართლმსაჯულების სფეროში მიმდინარე პროცესების შესახებ საზოგადოების რეგულარული ინფორმირება.

**სამიზნე ჯგუფი:**

აღნიშნული სტრატეგიისა და სამოქმედო გეგმის განხორციელების პროცესში სამიზნე ჯგუფს წარმოადგენს სისხლის სამართლის მართლმსაჯულების სისტემაში ჩართული შემდეგი პირები - ბრალდებული, მსჯავრდებული, განრიდებული, პირობით მსჯავრდებული და ყოფილი პატიმარი.

**პასუხისმგებელი პირები:**

აღნიშნული სტრატეგიისა და სამოქმედო გეგმის განხორციელების პროცესში პასუხისმგებელი სახელმწიფო უწყებებია:

* სასჯელაღსრულებისა და პრობაციის სამინისტრო, პენიტენციური დეპარტამენტი;
* სასჯელაღსრულებისა და პრობაციის სამინისტროს სსიპ პრობაციის ეროვნული სააგენტო;
* იუსტიციის სამინისტრო;
* სსიპ დანაშაულის პრევენციის ცენტრი;
* შრომის, ჯანმრთელობისა და სოციალური დაცვის სამინისტრო;
* განათლებისა და მეცნიერების სამინისტრო;
* ადგილობრივი თვითმმართველობის ორგანოები.

# თავი 13. არასრულწლოვანთა დანაშაულის პრევენცია

**შესავალი**

არასრულწლოვანთა დანაშაულის პრევენცია სახელმწიფოს სისხლის სამართლის პოლიტიკის მნიშვნელოვანი ნაწილია. არასრულწლოვანთა დანაშაულის პრევენციის ერთიანი პოლიტიკის, სტრატეგიისა და დანაშაულის პრევენციის კოორდინაციას ახორციელებს იუსტიციის სამინისტროს მმართველობის სფეროში შემავალი სსიპ „დანაშაულის პრევენციის ცენტრი“ (შემდგომში, დანაშაულის პრევენციის ცენტრი). ერთიანი მიდგომის ჩამოყალიბების აუცილებლობა, სხვადასხვა უწყებაში მოქმედი ცალკეული პრევენციული პროგრამების განვითარებისა და დახვეწის საჭიროება დაედო საფუძვლად წინამდებარე სტრატეგიის შემუშავებას.

**სტრატეგიის მიზანია ერთიანი ეროვნული პრევენციული პოლიტიკის ჩამოყალიბება, ეფექტიანი პრევენციული ღონისძიებების გატარების გზით არასრულწლოვანთა დანაშაულის შემცირება ქვეყანაში, აგრეთვე კანონთან კონფლიქტში მყოფ არასრულწლოვანთა რეაბილიტაცია და საზოგადოებაში რეინტეგრაცია.**

ეს სტრატეგია ქმნის არასრულწლოვანთა დანაშაულის პრევენციის ეროვნულ ჩარჩოს და ასახავს გაერთიანებული ერების ორგანიზაციის ბავშვის უფლებათა კონვენციის პრინციპებსა და ნორმებს, არასრულწლოვანთა დანაშაულის პრევენციის სტანდარტებს, მათ შორის, გაეროს სახელმძღვანელო პრინციპებს არასრულწლოვანთა დელინქვენტური ქცევის პრევენციის შესახებ, გაეროს მინიმალურ სტანდარტულ წესებს არასრულწლოვანთა მიმართ მართლმსაჯულების განხორციელების შესახებ და სხვა სტანდარტებს. ამასთან, სტრატეგია ითვალისწინებს სხვადასხვა ქვეყნის საუკეთესო გამოცდილებასა და პრაქტიკას.

არასრულწლოვანთა დანაშაული რთული ფენომენია, მას მრავალი გამომწვევი მიზეზი აქვს. შესაბამისად, არასრულწლოვანთა დანაშაულის წინააღმდეგ ბრძოლა საჭიროებს კომპლექსურ მიდგომას, სამთავრობო, არასამთავრობო და კერძო სექტორის, აგრეთვე საერთაშორისო ორგანიზაციების ერთიან ძალისხმევას.

სტრატეგიაში არასრულწლოვანთა დანაშაულის პრევენციის ღონისძიებები დაყოფილია მიზნობრივი ჯგუფისა და პრობლემის განვითარების სტადიის მიხედვით: ა) პირველი დონის პრევენცია მიმართულია ყველა არასრულწლოვანზე მთელი ქვეყნის მასშტაბით; ბ) მეორე დონის პრევენცია ორიენტირებულია პასუხისმგებლობის ასაკს მიუღწეველ კანონთან კონფლიქტში მყოფ არასრულწლოვნებზე და დანაშაულის ჩადენის რისკის ქვეშ მყოფ არასრულწლოვნებზე –დანაშაულის გამომწვევი ფაქტორების შემცირებაზე; გ) მესამე დონის პრევენცია გამიზნულია განმეორებითი დანაშაულის თავიდან აცილებაზე, კანონთან კონფლიქტში მყოფ არასრულწლოვანთა რესოციალიზაციასა და რეაბილიტაციაზე.

სტრატეგიის პირველ ნაწილში ჩამოყალიბებულია არასრულწლოვანთა დანაშაულის პრევენციის პრინციპები და მიდგომები, მომდევნო ნაწილებში პრევენციის დონეების მიხედვით მოცემულია ძირითადი მიზნები და რეკომენდაციები.

**შენიშვნა:** ამ სტრატეგიის მიზნებისათვის, არასრულწლოვნად ითვლება ის, ვისაც დანაშაულის/სისხლის სამართლის კოდექსით გათვალისწინებული ქმედების/ადმინისტრაციული სამართალდარღვევის ჩადენამდე არ შესრულებია თვრამეტი წელი.

**სტრატეგიის ძირითადი პრინციპები**

**არასრულწლოვანთა საუკეთესო ინტერესზე დაფუძნებული მიდგომა**

მოზარდის განვითარებასა და ქცევაზე სხვადასხვა გარემოების ერთობლიობა ახდენს გავლენას, მათ შორის, ინდივიდუალური ფაქტორები, მშობლები, საზოგადოება, გარემო და სხვა. ამიტომ მნიშვნელოვანია, პრევენციული ღონისძიებები მიმართული იყოს, როგორც თავად არასრულწლოვანზე, ისე მის სოციალურ გარემოზე. დანაშაულის ჩადენის მიზეზების შემცირება გულისხმობს ისეთ სოციალურ ფაქტორებზე მუშაობას, როგორებიცაა სიღარიბე, უმუშევრობა, საცხოვრებელი ადგილის არქონა, განათლების დაბალი დონე, სოციალური იზოლაცია და სხვა. შესაბამისად, ამ სტრატეგიის მიზანია კომპლექსური, მრავალმხრივი მიდგომის ჩამოყალიბება საქართველოში არასრულწლოვანთა დანაშაულის ეფექტიანი პრევენციის მიზნით.

საგულისხმოა, რომ მოზარდთა დიდი ნაწილისათვის ანტისოციალური ქცევისადმი მიდრეკილება დროებითი ფენომენია. გაეროს სახელმძღვანელო პრინციპები არასრულწლოვანთა დელინქვენტური ქცევის პრევენციის შესახებ (შემდეგში – გაეროს სახელმძღვანელო პრინციპები) მიუთითებს, რომ სოციალური ნორმებიდან გადახვევა უფრო ხშირად არასრულწლოვნის ზრდისა და განვითარების პროცესის ნაწილია. უმრავლეს შემთხვევაში, ეს ტენდენცია ქრება ზრდასრულობის მიღწევისთანავე. უმეტესობა მოზარდებისა, რომლებიც ანტისოციალური ქცევით ხასიათდებიან, ზრდასრულ ასაკში აღარ ამჟღავნებენ ამგვარ ქცევას. აქედან გამომდინარე, დანაშაულის ადრეული პრევენცია, მათ შორის რისკ ჯგუფებთან მუშაობა, სამართალდამრღვევი არასრულწლოვნების რეაბილიტაციისა და საზოგადოებაში ინტეგრაციის პროგრამების დანერგვა ძალზე მნიშვნელოვანია.

პრევენციული პროგრამებით შესაძლებელია დანაშაულის შემცირება, თუმცა, ცხადია, შეუძლებელია დანაშაულის ფენომენის გაქრობა. ამიტომ, როდესაც პრევენციული პოლიტიკის მიუხედავად, არასრულწლოვანი მაინც ჩაიდენს დანაშაულს, მნიშვნელოვანია ამ ფაქტზე სწორი რეაგირება, რათა დროულად და მართებულად მოხდეს ჩარევა მოზარდის განვითარებაში. ამ კუთხით სისხლისსამართლებრივი პასუხისმგებლობის ალტერნატიული ზომები, განრიდებისა და საზოგადოებისათვის სასარგებლო შრომის აქტივობები მნიშვნელოვან როლს ასრულებს. დადასტურებულია, რომ ამ ტიპის ალტერნატივები, რიგ შემთხვევაში, უფრო ამცირებს განმეორებითი დანაშაულის რისკს, ვიდრე თავისუფლების აღკვეთა. შესაბამისად, სახელმწიფოს პრიორიტეტია საპატიმრო ღონისძიებების გამოყენება არასრულწლოვნების მიმართ მხოლოდ უკიდურესი აუცილებლობის შემთხვევაში და ამავდროულად დანაშაულის კლების ტენდენციისა და ქვეყანაში არსებული უსაფრთხო გარემოს შენარჩუნება. ამ მიზნით უკვე შეიქმნა და დაინერგა არასრულწლოვანთა განრიდების პროგრამა.

არასრულწლოვნისათვის თავისუფლების აღკვეთა უნდა იყოს უკიდურესი ზომა, თუმცა, ზოგჯერ პატიმრობის/თავისუფლების აღკვეთის დაწესებულებაში მოთავსება გარდაუვალი აუცილებლობაა. ამ დროს გადამწყვეტია არასრულწლოვანთა რეაბილიტიაციისა და რეინტეგრაციის პროგრამები, რათა მოხდეს მათი სწორი განვითარება და განმეორებითი დანაშაულის პრევენცია. ამ მიზნით, არასრულწლოვანთა პატიმრობის/თავისუფლების აღკვეთის დაწესებულებაში დაინერგა ინდივიდუალური მიდგომები. სასჯელის მოხდის ინდივიდუალური გეგმა შესაბამის დაწესებულებაში ყოფნის პერიოდში უზრუნველყოფს არასრულწლოვნის შეუფერხებელ განვითარებას, მის განათლებას, საჭირო უნარ-ჩვევების ჩამოყალიბებას, მასზე ყოველდღიურ ზრუნვასა და, საჭიროების შემთხვევაში, სამედიცინო და ფსიქოლოგიურ დახმარებას. ამასთან, სასჯელაღსრულების დაწესებულებიდან გათავისუფლების შემდეგ მნიშვნელოვანია ყოფილი მსჯავრდებულების რეაბილიტაცია-რესოციალიზაცია. აუცილებელია ბენეფიციარების საჭიროებების შესაბამისი სარეაბილიტაციო პროგრამების არსებობა.

**კვლევა და ანალიზი**

არასრულწლოვანთა დანაშაულის პრევენციის პოლიტიკა უნდა ეფუძნებოდეს კვლევასა და ანალიზს, მათ შორის, დანაშაულის სტატისტიკას, დანაშაულისა და დელინქვენტური ქცევის გამომწვევი ფაქტორების შესწავლას და არსებული პროგრამების შედეგების შეფასებას. გაეროს სახელმძღვანელო პრინციპების თანახმად, პროგრამების ეფექტიანობის უზრუნველსაყოფად მნიშვნელოვანია მათი სწორად დაგეგმვა, მუდმივი მონიტორინგი, შეფასება და, საჭიროების შემთხვევაში, მოდიფიცირება. შესაბამისად, პრევენციული პოლიტიკის ფარგლებში მნიშვნელოვანი ყურადღება უნდა დაეთმოს პროგრამების შეფასებას, არსებული სერვისების, რესურსების ანალიზსა და სწორად დაგეგმვას.

2011 წლამდე არასრულწლოვანთა დანაშაულის სტატისტიკა არ იყო საკმარისად დეტალური და სრულყოფილი. თუმცა, 2011 წლის შემდგომ სისხლის სამართლის სტატისტიკის ახალი მიდგომები და მეთოდოლოგია, ასევე სისხლის სამართლის საქმისწარმოების ელექტრონული სისტემა და მისი სტატისტიკური მოდული უზრუნველყოფს დეტალური სტატისტიკის წარმოებას. ამასთან, სამომავლოდ ყურადღება უნდა დაეთმოს არსებული მონაცემების განზოგადებას, მონაცემთა მრავალფეროვნების უზრუნველყოფასა და არსებული მონაცემების პერიოდულ ანალიზს.

ამასთან, ოფიციალური სტატისტიკა არ არის საკმარისი სრული სურათის შესაქმნელად. მნიშვნელოვანია არასრულწლოვანთა დანაშაულის შესწავლა, რისკფაქტორების იდენტიფიცირება და დანაშაულის გამომწვევი მიზეზების ანალიზი კვლევების საფუძველზე. ოფიციალური სტატისტიკის შევსება უნდა ხდებოდეს კვლევის შედეგებით.

გარდა ამისა, საერთაშორისო დონეზე დაგროვილია საკმარისი გამოცდილება იმის თაობაზე, თუ რა მეთოდებია შედეგიანი არასრულწლოვანთა დანაშაულის თავიდან ასაცილებლად. აუცილებელია ამ ცოდნის სწორად გამოყენება, პროგრამებისა და მიდგომების ადაპტაცია და საქართველოს რეალობაზე მორგება. ამ ფაქტორს მნიშვნელოვანი ყურადღება უნდა მიექცეს ეროვნული პრევენციული სამოქმედო გეგმის შემუშავებისას.

**არასრულწლოვანთა მონაწილეობა**

გაეროს ბავშვის უფლებათა კონვენციის თანახმად, სახელმწიფომ საკუთარი შეხედულებების ჩამოყალიბების უნარის მქონე მოზარდი უნდა უზრუნველყოს თავისი მოსაზრებების თავისუფლად გამოთქმისა და იმ საკითხების გადაწყვეტაში მონაწილეობის უფლებებით, რომლებიც მას ეხება.

მოზარდთა მონაწილეობადა მათი აზრის გათვალისწინება განსაკუთრებით მნიშვნელოვანია არასრულწლოვანთა დანაშაულის პრევენციის პოლიტიკისა და პრევენციული პროგრამების შემუშავების პროცესში. არასრულწლოვნებს დიდი პოტენციალი აქვთ და შეუძლიათ წვლილის შეტანა უკეთესი გადაწყვეტილებისა და ეფექტიანი ღონისძიებების დაგეგმვაში. უფრო მეტიც, ხშირ შემთხვევაში, არასრულწლოვნები უკეთესად აცნობიერებენ და აფასებენ მათთვის განკუთვნილი პროგრამის საჭიროებასა და ეფექტიანობას.

ძირითადი მიზნები და პრინციპები:

* სამართალწარმოების პროცესში გადაწყვეტილების მიღებისას არასრულწლოვანთა ჩართულობა, მათგან შეხედულებებისა და ინფორმაციის მიღება;
* არასრულწლოვნების მონაწილეობა პრევენციის პოლიტიკისა და პრევენციული პროგრამების შემუშავებაში;
* რეგულარული კონფერენციების, შეხვედრების, სემინარების მოწყობა, სადაც მოზარდებს ექნებათ საკუთარი მოსაზრებების გამოთქმის შესაძლებლობა;
* მოზარდების ინიციატივების წახალისება, პრობლემის იდენტიფიცირებისა და მისი მოგვარების გზების ძიების ხელშეწყობა;
* მოზარდის პატივისცემა მისი ასაკის, ეთნიკური წარმომავლობის, გონებრივი შესაძლებლობებისა და სხვა ფაქტორების მიუხედავად;
* მოზარდის ნებაყოფლობითი მონაწილეობა.

**მასობრივი ინფორმაციის საშუალებების როლი**

დანაშაულის პრევენციის პროცესში მასობრივი ინფორმაციის საშუალებები მნიშვნელოვან როლს თამაშობს, ვინაიდან მათი გავლენა არასრულწლოვანთა განვითარებასა და ქცევაზე დიდია. გაეროს სახელმძღვანელო პრინციპები მიუთითებს, რომ მედიის საშუალებით გავრცელებული ინფორმაცია ხელს უნდა უწყობდეს უარყოფითი დამოკიდებულების ჩამოყალიბებას ძალადობის, ნარკოტიკის/ალკოჰოლის თუ სხვა ანტისოციალური ან დანაშაულებრივი ქცევის მიმართ. ამასთანავე, მედია ამ კუთხით ხელს უწყობს პრევენციულ პროგრამების მიმართ სამოქალაქო საზოგადოების ცნობიერების დონის ამაღლებას და შესაბამის ღონისძიებებში ჩართულობის გაზრდას. საზოგადოებაში პრევენციული პროგრამებისადმი პოზიტიური დამოკიდებულების შექმნის მიზნით აუცილებელია მოქალაქეებისათვის ამ პროგრამების მნიშვნელობის, საჭიროებებისა და მათი შედეგების შესახებ ინფორმაციის სწორად მიწოდება.

**პირადი ცხოვრების პატივისცემა და პერსონალური მონაცემების დაცვა**

არასრულწლოვნის სტიგმატიზაციისა და მის შემდგომ განვითარებაზე, სწავლასა თუ პროფესიულ მომავალზე უარყოფითი გავლენის თავიდან აცილების მიზნით, დაცული უნდა იყოს მისი კონფიდენციალურობა.[[36]](#footnote-36) საერთაშორისო სტანდარტების შესაბამისად,[[37]](#footnote-37) კონფიდენციალურობა უნდა იყოს დაცული მართლმსაჯულების ნებისმიერ ეტაპზე, სამართალდამცავ ორგანოებთან პირველი კონტაქტიდან, სასამართლოს და სხვა უფლებამოსილი ორგანოების/პირების მიერ არასრულწლოვანთან მუშაობის მთელი პროცესის განმავლობაში. კონფიდენციალურობის დაცვის ვალდებულება უნდა არსებობდეს მართლმსაჯულების პროცესში ჩართული ნებისმიერი პროფესიონალისთვის (მათ შორის პროკურორი, მოსამართლე, ადვოკატი, სოციალური მუშაკი, მედიატორი და სხვ.).[[38]](#footnote-38)

აღნიშნულ პრინციპს ყურადღება უნდა დაეთმოს არასრულწლოვანთა დანაშაულის პრევენციის პროცესში, განსაკუთრებით კი მეორე და მესამე დონის პრევენციის პროცესში. დანაშაულის ჩადენის რისკის ქვეშ მყოფ არასრულწლოვანთა სათანადო იდენტიფიცირებისა და რეფერალური მექანიზმის გამოყენებისას, კანონთან კონფლიქტში მყოფ არასრულწლოვანთა რეაბილიტაცია და რესოციალიზაციისას, ასევე არასრულწლოვანთა შესახებ არსებული მონაცემების რეგისტრაციის, შენახვის თუ გაცვლის დროს თავიდან უნდა იქნეს აცილებული არასრულწლოვანთა სტიგმატიზაცია, რაც მოითხოვს ღონისძიებების დაგეგმვისას არასრულწლოვანთა საუკეთესო ინტერესისა და პირადი ცხოვრების ხელშეუხებლობის პრინციპის დაცვას.

**უწყებათაშორისი კოორდინაცია და პასუხისმგებელი უწყებები**

არასრულწლოვანთა დანაშაულის პრევენცია საჭიროებს მრავალი უწყების ერთობლივ ძალისხმევას, მულტიდისციპლინურ მიდგომასა და თანამშრომლობას სამთავრობო, სამოქალაქო თუ კერძო სექტორს შორის და საერთაშორისო ორგანიზაციებთან. ერთიანი მიდგომა, მჭიდრო კოორდინაცია და ინფორმაციის გაცვლა უმნიშვნელოვანესია პრევენციული პოლიტიკის დაგეგმვისა და იმპლემენტაციის პროცესში.

სტრატეგიის განხორციელებაზე პასუხისმგებელი უწყებები არიან საქართველოს იუსტიციის სამინისტრო, დანაშაულის პრევენციის ცენტრი, საქართველოს მთავარი პროკურატურა, საქართველოს შინაგან საქმეთა სამინისტრო, საქართველოს განათლებისა და მეცნიერების სამინისტრო, საქართველოს შრომის, ჯანმრთელობისა და სოციალური დაცვის სამინისტრო, საქართველოს სპორტისა და ახალგაზრდობის საქმეთა სამინისტრო, საქართველოს სასჯელაღსრულებისა და პრობაციის სამინისტრო. ამავდროულად, სტრატეგიით განსაზღვრული მიზნების მიღწევა არ არის შესაძლებელი მხოლოდ სახელმწიფოს რესურსებით, სამოქალაქო საზოგადოების აქტიური ჩაბმულობისა და საერთაშორისო პარტნიორების მხარდაჭერის გარეშე.

არასრულწლოვანთა დანაშაულის პრევენციის მაკოორდინირებელი უწყება საქართველოს იუსტიციის სამინისტროა, რომელიც ქვეყანაში განსაზღვრავს სისხლის სამართლის პოლიტიკას და დანაშაულის პრევენციის ცენტრი, რომლის ამოცანაა საქართველოში დანაშაულის პრევენცია და ამ მიზნით პრევენციული ღონისძიებების გატარება. სტრატეგიის შესრულების მონიტორინგსა და ზედამხედველობას ახორციელებს სისხლის სამართლის სისტემის რეფორმის განმახორციელებელი უწყებათაშორისი საკოორდინაციო საბჭო (შემდეგში – საბჭო).

პასუხისმგებელი უწყებები წელიწადში ორჯერ საბჭოს წარუდგენენ სტრატეგიისა და სამოქმედო გეგმის შესრულების ანგარიშს.

* **არასრულწლოვანთა დანაშაულის პრევენციის არსებული პროგრამები**

ამჟამად დანაშაულის პრევენცია არასრულწლოვანთა მართლმსაჯულების რეფორმის სტრატეგიისა და სამოქმედო გეგმის ნაწილია. გეგმის შესაბამისად, რამდენიმე უწყება ახორციელებს პრევენციულ პროგრამებს, თუმცა, ბევრს არ აქვს შეფასების მექანიზმი და, რაც მთავარია, პროგრამები არ არის კონცეპტუალურად გაერთიანებული ერთიანი ეროვნული პოლიტიკის ქვეშ.

პროგრამების ჩამონათვალი იმ უწყებების მიხედვით, რომლებსაც არასრულწლოვანთა დანაშაულის პრევენციაში წამყვანი როლი ენიჭებათ, იხილეთ დანართში (დანართი 1).

ხაზგასმით უნდა აღინიშნოს, რომ წინამდებარე სტრატეგიის მიზანი არ არის მრავალი სხვადასხვა პროგრამის შემუშავება მათი შედეგებისა და ეფექტიანობის ანალიზის გარეშე. მნიშვნელოვანი რესურსი უნდა დაეთმოს არსებული პროგრამების შედეგების შეფასებასა და პილოტირებას. უნდა დაინერგოს მხოლოდ ის პროგრამები, რომელთა შედეგი დადასტურდება.

**ზოგადი პრევენცია - პირველი დონე**

მიმოხილვა და მიზნობრივი ჯგუფი

პირველი დონის პრევენციის ღონისძიებები ქვეყნის მასშტაბით ყველა არასრულწლოვანზეა ორიენტირებული. აქცენტი კეთდება ბავშვის სწორ აღზრდასა და სოციალიზაციაზე, განათლებაზე, თავისუფალი დროის სწორად და პროდუქტიულად განაწილებაზე, ჯანსაღი ცხოვრების წესის წახალისებაზე, ახალგაზრდებს შორის სწორი ღირებულებების ხედვის ჩამოყალიბებაზე.

მიზნები

* ძალადობის წინააღმდეგ მიმართული პროგრამების შემუშავება და დანერგვა სკოლებში.
* არასრულწლოვანთა უნარ-ჩვევებზე ორიენტირებული ტრენინგ-პროგრამების შემუშავება და დანერგვა სკოლებში. როგორიცაა მაგალითად, სოციალური უნარების განვითარებაზე ორიენტირებული ტრენინგი, ემოციების მართვის, კრიტიკული აზროვნების, პიროვნებათშორისი პრობლემების გადაწყვეტის ტრენინგი.
* სკოლის ფარგლებში თანატოლებს შორის პოზიტიური ურთიერთობების ხელშეწყობა და ამ მიზნით პროგრამების განვითარება.
* არასრულწლოვანთათვის საგანმანათლებლო აქტივობების დანერგვა, განვითარება, ხელშეწყობა და პოპულარიზაცია, როგორიცაა, მაგალითად, შეჯიბრებები, ოლიმპიადები, კონფერენციები და სხვ.
* არასრულწლოვანთათვის კულტურული და სოციალური აქტივობების განვითარება, ხელშეწყობა და პოპულარიზაცია.
* მშობლებისათვის/ოჯახისათვის სპეციალური პროგრამების შემუშავება, ისეთ საკითხებზე, როგორიცაა მაგალითად, მშობელთა განათლება/ტრენინგი ბავშვის აღზრდაში მოზარდის განვითარების სტადიების მიხედვით და სხვ.
* საგანმანათლებლო დაწესებულების ფარგლებში მომუშავე პროფესიონალების საქმიანობის განმსაზღვრელი რეგულაციების მკაფიოდ ჩამოყალიბება, მათ შორის დანაშაულის/სამართალდარღვევებსა და კონფლიქტებზე რეაგირებასთან დაკავშირებით ფუნქციების გამიჯვნა; აღნიშნული რეგულაციების შესახებ ცნობიერების ამაღლება.
* არასრულწლოვნებზე გავლენის მქონე უფროსებისათვის, მაგალითად, მასწავლებლები, აღმზრდელები, მწვრთნელები, მეურვეები და სხვ. სხვადასხვა ტიპის ტრენინგების შემუშავება.
* სოციალურ მუშაკთა ინსტიტუტის გაძლიერება, მათი რაოდენობის გაზრდა და კვალიფიკაციის ამაღლება.
* მედიაციისა და სხვა მსგავსი ინიციატივების შემუშავება და განვითარება, რომლებიც ორიენტირებულია არასრულწლოვანთა შორის კონფლიქტის მშვიდობიან მოგვარებაზე.
* ჯანსაღი ცხოვრების წესის, მათ შორის სპორტისა და ფიზიკური აქტივობების წახალისება და პოპულარიზაცია.
* არასრულწლოვანთა სამართლებრივი ცნობიერების ამაღლება.
* სასწავლო დაწესებულებებში შემეცნებითი, სახელოვნებო, კულტურული, სპორტული პროგრამების დანერგვა.
* სკოლის შემდგომი, რეკრეაციული აქტივობების განვითარება, რომელთა მიზანია თავისუფალი დროის შევსება, სწორი დაგეგმვა და მართვა.
* სკოლის ფარგლებში სხვადასხვა კლუბების შექმნის ხელშეწყობა და განვითარება, სკოლებს შორის რეგულარული შეჯიბრებების ორგანიზება.
* სკოლის ფარგლებში, მოზარდის მიერ პროფესიასთან დაკავშირებული არჩევანის გაკეთებისა და კარიერის დაგეგმვის ხელშეწყობა - პროფესიული კონსულტირების სერვისის დანერგვა;
* სკოლის ფარგლებში  პროფესიული მომზადების ხელშეწყობა; ასევე, შემდგომი პროფესიული განათლებისათვის საფუძვლის ჩამოყალიბება.
* საზოგადოებრივი ცნობიერების ამაღლება არასრულწლოვანთა დანაშაულისა და მისი მასშტაბების შესახებ; დანაშაულის მიმართ ძლიერი უარყოფითი დამოკიდებულების ჩამოყალიბება საზოგადოებაში და ისეთი ღონისძიებების გამართვა, რომლებიც მიმართულია ფასეულობების, დამოკიდებულებებისა და ქცევის შეცვლისაკენ საზოგადოებაში.
* ვანდალიზმის, ბულინგის, ძალადობის, ნარკოტიკებისა და ალკოჰოლის, კიბერუსაფრთხოების, საინფორმაციო და საკომუნიკაციო ტექნოლოგიების გამოყენებით ბავშვთა სექსუალური ექსპლოატაციის და აზარტული თამაშების შესახებ საინფორმაციო კამპანიის წარმოება.
* მანდატურის სამსახურის გაძლიერება და თანამშრომელთა კვალიფიკაციის ამაღლება.

**დანაშაულის პრევენცია რისკ ჯგუფებში - მეორე დონე**

**მიმოხილვა და მიზნობრივი ჯგუფი**

მეორე დონის პრევენციის ღონისძიებები მიმართულია დანაშაულის ჩადენის რისკის ქვეშ მყოფი არასრულწლოვნებისადმი და მიზნად ისახავს დანაშაულის გამომწვევი ფაქტორების შემცირებას. მეორე დონის პრევენციის განსაკუთრებული მნიშვნელობა ვლინდება მაშინ, როდესაც პირველი დონის პრევენციის ფარგლებში მიღებული ზომები არ არის საკმარისი არასრულწლოვანთა დანაშაულის თავიდან ასაცილებლად.

არსებობს მთელი რიგი რისკ ფაქტორებისა, რომლებიც გავლენას ახდენს არასრულწლოვანთა ქცევაზე და უბიძგებს მათ დანაშაულისკენ.

***რისკ ფაქტორების საილუსტრაციო ჩამონათვალი***

|  |
| --- |
| **ოჯახი** |
| * მშობლის უყურადღებობა, ოჯახური კონფლიქტი, ძალადობა |
| * სიღარიბე |
| * ოჯახის წევრის მიერ ალკოჰოლის/ნარკოტიკული ნივთიერების მოხმარება |
| * ოჯახის წევრის ნასამართლობა |
| **სკოლა** |
| * მუქარა, დაშინება, ბულინგი |
| * დაბალი აკადემიური მოსწრება * დისკრიმინაცია * სისტემატური გაცდენა |
| **საზოგადოება/თანატოლები** |
| * ნარკოტიკული ნივთიერებების, ალკოჰოლისა და იარაღის ხელმისაწვდომობა |
| * კრიმინალური გარემო, კრიმინალური წარსულის მქონე თანატოლებთან ურთიერთობა |
| * მედიის მიერ ძალადობის გაშუქება |
| **ინდივიდუალური მახასიათებლები** |
| * სისტემატური ანტი-სოციალური ქცევა, ბრაზი, აგრესია, ჰიპერაქტიულობა |
| * ჩაკეტილობა * ადრეული ვიქტიმიზაცია |
| * ალკოჰოლის/ნარკოტიკული ნივთიერების მოხმარება |
| * ფსიქიკური ჯანმრთელობის პრობლემები |
| * საკუთარი თავის მართვის სუსტად განვითარებული უნარი (იმპულსური ქცევა) |
| * საზოგადოებრივ ცხოვრებაში დაბალი ჩართულობა |

**ჩამოთვლილი რისკ ფაქტორები ქმნის არასრულწლოვანთა რისკ ჯგუფებს, როგორიცაა, მაგალითად:**

|  |
| --- |
| **რისკ ჯგუფები** |
| * მზრუნველობამოკლებული არასრულწლოვნები |
| * ქუჩაში მცხოვრები და მომუშავე არასრულწლოვნები |
| * სასწავლო პროცესის გარეთ მყოფი არასრულწლოვნები, სკოლიდან გარიცხულები |
| * ანტი-სოციალური ქცევის მქონე არასრულწლოვნები, მოძალადე არასრულწლოვნები, პასუხისმგებლობის ასაკს მიუღწეველი კანონთან კონფლიქტში მყოფი არასრულწლოვნები |
| * ნარკოტიკისა და ალკოჰოლის მომხმარებელი არასრულწლოვნები |
| * ძალადობის მსხვერპლი არასრულწლოვნები |

**შენიშვნა: საილუსტრაციო ჩამონათვალი ეფუძნება საერთაშორისო დოკუმენტებსა და სხვადასხვა ქვეყნის გამოცდილებას, თუმცა არ წარმოადგენს რისკ ფაქტორთა/რისკ ჯგუფთა ამომწურავ ნუსხას. გასათვალისწინებელია, რომ ცალკეული რისკ ფაქტორის არსებობა ყველა შემთხვევაში არ იწვევს არასრულწლოვნის მიერ დანაშაულის ჩადენას. რამდენიმე ფაქტორის ერთობლიობა კი ზრდის დანაშაულის ჩადენის ალბათობას.**

მეორე დონის პრევენციის ძირითადი მიზანია რისკის ქვეშ მყოფ არასრულწლოვანთა სათანადო იდენტიფიცირებისა და რეფერალური მექანიზმის შემუშავება. ამასთან, მნიშვნელოვანია, რომ დანაშაულის პრევენციის პროცესში თავიდან იქნეს აცილებული არასრულწლოვანთა სტიგმატიზაცია, რაც მოითხოვს ღონისძიებების დაგეგმვისას არასრულწლოვანთა საუკეთესო ინტერესისა და პირადი ცხოვრების ხელშეუხებლობის პრინციპის დაცვას.

მეორე დონის პრევენციის მიზნები მოიცავს, როგორც დანაშაულის ჩადენის რისკის ქვეშ მყოფ ყველა არასრულწლოვანზე მიმართულ ზოგად, ისე კონკრეტულ რისკ-ჯგუფებზე ორიენტირებულ მიზნებს.

**მიზნები**

* არასრულწლოვანთა დანაშაულის რისკ-ფაქტორების კვლევა.
* რისკის ქვეშ მყოფ არასრულწლოვანთა ადრეული, სწრაფი და ეფექტური იდენტიფიცირების მექანიზმის შემუშავება და დანერგვა.
* რეფერალური მექანიზმის, მათ შორის რისკის შეფასებისა და მონიტორინგის სისტემის, ინტერვენციის ზომების დაგეგმვისა და მათი შედეგების შეფასების მექანიზმის შემუშავება და იმპლემენტაცია.
* რეფერალური მექანიზმის ფარგლებში პასუხისმგებელ უწყებათა შორის ეფექტური და კოორდინირებული თანამშრომლობა და ინფორმაციის ხელმისაწვდომობის უზრუნველყოფა.
* რისკ ფაქტორების იდენტიფიცირებისა და რეფერალური მექანიზმში ჩართული პერსონალის გადამზადება.

**ოჯახი**

* + რისკის ქვეშ მყოფ არასრულწლოვანთა ოჯახებისათვის მხარდაჭერის გაწევისა და მათი კონსულტაციის მიზნით, ზოგადი ინტერვენციული მოდელის შემუშავება და განვითარება.
* რისკის ქვეშ მყოფ არასრულწლოვანთა ოჯახების კეთილდღეობაზე ზრუნვა, მათ შორის, სოციალურად დაუცველი ოჯახების მხარდაჭერა, დასაქმების ხელშეწყობა; ოჯახის კეთილდღეობაზე პასუხისმგებელ თვითმმართველობის ერთეულებსა და ოჯახებს შორის კავშირის დამყარება; არასრულწლოვანთა საუკეთესო ინტერესის გათვალისწინებით, ბავშვთა ბიოლოგიური ოჯახებისაგან განცალკევებით განთავსების თავიდან არიდება და სხვ.
* პრევენციულ ღონისძიებებში რისკის ქვეშ მყოფ არასრულწლოვანთა მშობლების ჩართულობის დონის გაზრდა, მათ შორის, მშობლის ინფორმირება სისტემატური გაცდენის, ანტი-სოციალური ქცევის ან/და ალკოჰოლის/ნარკოტიკული ნივთიერების მოხმარების შესახებ.
* მშობელთათვის ტრენინგების და სემინარების შემუშავება ბავშვის აღზრდის უნარ-ჩვევების გაუმჯობესების, არასრულწლოვანთა დელინქვენტობისა და რისკ ფაქტორების შესახებ.
* ოჯახიდან მომდინარე რისკ ფაქტორების (მაგალითად, ნარკოტიკისა და ალკოჰოლის მოხმარება, ძალადობა) შემცირებაზე მიმართული რეაგირების შესაბამისი მექანიზმების შემუშევება.

**ინდივიდუალური რისკები**

* ანტი-სოციალური ქცევის, ნარკოტიკის/ალკოჰოლისადმი დამოკიდებულების, აგრესიის, ძალადობისა და სხვა ქცევითი პრობლემების აღკვეთის მიზნით, სწრაფი და ეფექტიანი ზომების მიღება, ასევე შესაბამისი პროგრამების შემუშავება და განვითარება.
* სკოლების ფარგლებში არასრულწლოვანთა მიერ სისტემატური გაცდენის შემცირებისა და/ან აკადემიური მოსწრების გაუმჯობესების მიზნით, სათანადო ზომების მიღება, მათ შორის ინდივიდუალური სასწავლო გეგმების შემუშავება.
* სპორტულ, კულტურულ და საგანმანათლებლო ღონისძიებებში რისკის ქვეშ მყოფი არასრულწლოვნების ჩართულობის ხელშეწყობა.
* რისკის ქვეშ მყოფ არასრულწლოვანთათვის საგანმანათლებლო და სამუშაო შესაძლებლობების ხელმისაწვდომობის უზრუნველყოფა.
* ფსიქიკური ჯანმრთელობის პრობლემების მქონე არასრულწლოვანთათვის სათანადო ფსიქოლოგიური დახმარების უზრუნველყოფა.
* არასრულწლოვან დაზარალებულთა მხარდაჭერა, მათ შორის, ფიზიკური და ფსიქოლოგიური დახმარება, საკონსულტაციო ცენტრების შექმნა და სხვ.
* საკუთარი თავის მართვის გაუმჯობესების, იმპულსური ქცევის კონტროლის, სოციალური უნარ-ჩვევების განვითარების მიზნით, ტრენინგების, ასევე ჯგუფური და ინდივიდუალური კონსულტაციების ჩატარება და სხვ.
* არასრულწლოვანთა სკოლიდან გარიცხვის შემთხვევების მინიმუმამდე დაყვანის მიზნით, შესაბამისი ზომების მიღება, მაგალითად, ინდივიდუალური მიდგომების, მენტორული პროგრამების, საკონსულტაციო ჯგუფებისა და სხვა ღონისძიებების შემუშავება.
* სკოლის ფარგლებს გარეთ დარჩენილ არასრულწლოვანთათვის საგანმანათლებლო პროგრამების შემუშავება და დახვეწა.

**ქუჩაში მცხოვრები და მომუშავე არასრულწლოვნები**

* ქუჩაში მცხოვრები და მომუშავე არასრულწლოვნების რაოდენობის შემცირების მიზნით სათანადო ზომების მიღება, როგორიცაა მაგალითად, სათანადო მზრუნველობისა და საცხოვრებელი პირობების უზრუნველყოფის ხელშეწყობა.
* საგანმანათლებლო, სოციალურ და კულტურულ ღონისძიებებში ქუჩაში მცხოვრები და მომუშავე არასრულწლოვნების ჩართულობის უზრუნველყოფა.
* ქუჩაში მცხოვრები და მომუშავე არასრულწლოვნების უსაფრთხოებისა და კეთილდღეობის ხელშეწყობა.

**განმეორებითი დანაშაულის პრევენცია -**

**მესამე დონე**

მიმოხილვა და მიზნობრივი ჯგუფი

მესამე დონის პრევენცია ორიენტირებულია კანონთან კონფლიქტში მყოფ არასრულწლოვანთა რეაბილიტაციის, მათი საზოგადოებაში რეინტეგრაციის ხელშეწყობის გზით განმეორებითი დანაშაულის თავიდან აცილებაზე. სტრატეგიის ეს ნაწილი მიზნად ისახავს განმეორებითი დანაშაულის ჩადენის შემცირებას არასრულწლოვნებში. შესაბამისად, მესამე დონის პრევენციის მიზნობრივი ჯგუფია კანონთან კონფლიქტში მყოფი არასრულწლოვნები.

პატიმრობისა და თავისუფლების აღკვეთის აღსრულების სისტემის რეაბილიტაციასა და რეინტეგრაციაზე მიმართული პროგრამები წამყვან როლს ასრულებს მესამე დონის პრევენციაში. საერთაშორისო პრაქტიკა მოიცავს ფსიქოლოგიურ დახმარებას (ნარკოტიკსა და ალკოჰოლზე დამოკიდებულთა კლინიკების ჩათვლით), დასაქმების ხელშეწყობასა და ზედამხედველობას. ბოლო წლებში შემოღებული სასჯელის ალტერნატიული ფორმები და აღდგენითი მართლმსაჯულების პრინციპები ორიენტირებულია რეაბილიტაციაზე და მიზნად ისახავს პატიმრობის ნეგატიური შედეგების თავიდან აცილებას (ე.წ. საზოგადოებრივი სასჯელი). ამ სფეროში არსებული ახალი მიდგომებია პრობაციაში ინტენსიური ზედამხედველობა, მოძალადე დამნაშავეებისათვის ტრენინგ-კურსების უზრუნველყოფა, სავალდებულო ტრენინგი სოციალურ უნარებში, დამნაშავე-დაზარალებულის მედიაცია და სხვა. აღსანიშნავია, რომ ყოფილ პატიმართა მათ შორის არასრულწლოვანთა რეაბილიტაცია-რესოციალიზაციის მიზნით ფუნქციონირებს ყოფილ პატიმართა რეაბილიტაციისა და რესოციალიზაციის სახელმწიფო პროგრამა.

**არასრულწლოვანთა მართლმსაჯულებაში განსაკუთრებული ყურადღება ექცევა სისხლისსამართლებრივი დევნის ალტერნატიული ფორმას - განრიდებისა და მედიაციის პროგრამას რაც კანონთან კონფლიქტში მყოფ არასრულწლოვანს აძლევს შანსს გახდეს საზოგადოების სრულფასოვანი წევრი, განერიდოს მართლმსაჯულების სისტემას და მის თანმდევ უარყოფით შედეგებს.**

მიზნები:

* სისხლისსამართლებრივი დევნის ალტერნატივების (როგორიცაა, განრიდება პროგრამები) განვითარება და განვრცობა და ამ გზით დანაშაულის ჩამდენ მოზარდთა რეაბილიტაციისა და რესოციალიზაციის უზრუნველყოფა.
* ინდივიდუალური მიდგომების განვითარება არასრულწლოვანი ბრალდებულებისა და მსჯავრდებულებისათვის.
* ზოგადი განათლების ხელმისაწვდომობის უზრუნველყოფა ბრალდებული და მსჯავრდებული არასრულწლოვნებისათვის.
* ფსიქო-სოციალური სარეაბილიტაციო პროგრამებისა და თერაპიების განვითარება არასრულწლოვანი ბრალდებულებისა და მსჯავრდებულებისათვის.
* ინდივიდუალური რეაბილიტაციის პროცესში ოჯახის ჩართულობის უზრუნველყოფა.
* სასჯელაღსრულების დაწესებულებაში მყოფი მსჯავრდებული არასრულწლოვნების პროფესიული მომზადება.
* სასჯელაღსრულების დაწესებულებაში მყოფ არასრულწლოვანთა პიროვნული უნარების განვითარების ხელშეწყობა
* მოზარდებისთვის არსებული საგანმანათლებლო პროგრამების განმტკიცება და მათი ამ პროგრამებში ჩართულობის წახალისება.
* სასჯელაღსრულებისა და პრობაციის სისტემაში არასრულწლოვანთა სოციალური, კულტურული და სპორტული აქტივობების განვითარება და ხელშეწყობა.
* სასჯელაღსრულებისა და პრობაციის სისტემაში არასრულწლოვანთათვის კონსულტირებისა და ფსიქოლოგიური დახმარების პროგრამების დანერგვა.
* სასჯელაღსრულების დაწესებულებაში მყოფი არასრულწლოვნების კონტაქტის შენარჩუნება გარე სოციუმთან.
* სასჯელის მოხდის შემდეგ არასრულწლოვანთა საზოგადოებაში ინტეგრაციის ხელშეწყობის პროგრამების დანერგვა და განვითარება.
* სასჯელის მოხდის შემდეგ არასრულწლოვანთათვის შესაბამისი ზოგადი და პროფესიული განათლების ან/და დასაქმების ხელშეწყობა.
* საპატიმრო სასჯელის მოხდის შემდეგ არასრულწლოვანთა სტაბილური საცხოვრებელი ადგილით უზრუნველყოფის ხელშეწყობა.
* არასრულწლოვანთა დანაშაულის შესახებ კვლევების განხორციელება, როგორიცაა მაგალითად, განმეორებითი დანაშაული, ლატენტური დანაშაული, დანაშაულის გამომწვევი რისკ ფაქტორები და სხვ.
* სასჯელაღსრულებისა და პრობაციის სისტემის პერსონალის უწყვეტი განათლების შესაძლებლობების გაძლიერება.
* სასჯელაღსრულების დეპარტამენტის, პრობაციის ეროვნულ სააგენტოსა და დანაშაულის პრევენციის ცენტრს შორის გარდამავალი მენეჯმენტის დახვეწა და ერთობლივი სარეაბილიტაციო პროგრამების სტანდარტის ჩამოყალიბება.
* მედიაციის კომპონენტის გაძლიერება.

1. სახელმძღვანელო პრინციპები პროკურორთა როლის შესახებ, გაეროს მერვე კონგრესი დანაშაულის პრევენციისა და დამნაშავეთა მიმართ მოპყრობის შესახებ, ჰავანა, 27 აგვისტო – 7 სექტემბერი, U.N. Doc. A/CONF.144/28/Rev.1 at 189 (1990). [↑](#footnote-ref-1)
2. ევროპის საბჭოს მინისტრთა კომიტეტის რეკომენდაცია (Rec(2000)19) სისხლის სამართლის მართლმსაჯულების სფეროში პროკურორის როლის შესახებ (2000), პარაგრაფი 19. [↑](#footnote-ref-2)
3. მიღებულია პროკურორთა საერთაშორისო ასოციაციის მიერ 1999 წლის 23 მაისს. [↑](#footnote-ref-3)
4. საქართველოს კანონი „იურიდიული დახმარების შესახებ“ (2007), მუხლი10. [↑](#footnote-ref-4)
5. საქართველოს კანონი „იურიდიული დახმარების შესახებ“, მუხ. 231. 2014 წლის 26 დეკემბრის ცვლილება. [↑](#footnote-ref-5)
6. საქართველოს კანონი „იურიდიული დახმარების შესახებ“; მუხლი 5; პუნქტი 2 და 21 [↑](#footnote-ref-6)
7. საქართველოს კანონი „იურიდიული დახმარების შესახებ“; მუხლი 5; პუნქტი 2 და მუხლი 11 პუნქტი „ე“ [↑](#footnote-ref-7)
8. საქართველოს კანონი „იურიდიული დახმარების შესახებ“; მუხლი 26; პუნქტი 4 [↑](#footnote-ref-8)
9. გაეროს ბავშვთა ფონდი, „მართლმსაჯულება ბავშვებისთვის საქართველოში“, პოლიტიკის განმსაზღვრელი დოკუმენტი (2013); ბავშვთა მართლმსაჯულებისადმი გაერთიანებული ერების ორგანიზაციის მიერ შემუშავებული ერთიანი მიდგომა (2008). [↑](#footnote-ref-9)
10. გაეროს ზოგადი კომენტარი N10 (2007), „ბავშვთა უფლებები არასრულწლოვანთა მართლმსაჯულების სფეროში“, პრ. 10-14. [↑](#footnote-ref-10)
11. საქართველოს სისხლის სამართლის საპროცესო კოდექსი (2009); საქართველოს პატიმრობის კოდექსი (2010). [↑](#footnote-ref-11)
12. კოდექსის შემუშავების პროცესში საერთაშორისო სტანდარტებთან და სხვადასხვა ქვეყნის გამოცდილებასთან ერთად მხედველობაში მიიღება გაეროს მოდელური კანონი არასრულწლოვანთა მართლმსაჯულების შესახებ და მისი კომენტარი, გაერო, ნარკოტიკებისა და დანაშაულის ოფისი, 2013 წელი. [↑](#footnote-ref-12)
13. გაეროს ბავშვთა ფონდი, „მართლმსაჯულება ბავშვებისთვის საქართველოში“, პოლიტიკის განმსაზღვრელი დოკუმენტი (2013). [↑](#footnote-ref-13)
14. ბავშვის უფლებების შესახებ კონვენცია (1990), მუხლი 12; არასრულწლოვანთა მიმართ მართლმსაჯულების განხორციელების შესახებ გაეროს მინიმალური წესები (1985), წესი 14.2; გაეროს ზოგადი კომენტარი N12 (2009), „ბავშვის უფლება მოუსმინონ“, პრ. 32-39. [↑](#footnote-ref-14)
15. ბავშვის უფლებების შესახებ კონვენცია (1990), მუხლი 40 (2)(ბ, ii)). [↑](#footnote-ref-15)
16. ბავშვის უფლებების შესახებ კონვენცია (1990), მუხლი 37 (დ), 40 (2)(ბ, ii); სამოქალაქო და პოლიტიკური უფლებების შესახებ საერთაშორისო პაქტი (1966), მუხლი 14 (3)(ბ). [↑](#footnote-ref-16)
17. ბავშვის უფლებების შესახებ კონვენცია (1990), მუხლი 40 (2) (ბ, vii)). [↑](#footnote-ref-17)
18. გაეროს ზოგადი კომენტარი N10 (2007), „ბავშვთა უფლებები არასრულწლოვანთა მართლმსაჯულების სფეროში“, პრ. 64-67. [↑](#footnote-ref-18)
19. ბავშვებზე ძალადობის ყველა ფორმის აკრძალვის შესახებ გაეროს ზოგადი კომენტარი N13 (2011). [↑](#footnote-ref-19)
20. ბავშვებზე ძალადობის ყველა ფორმის აკრძალვის შესახებ გაეროს ზოგადი კომენტარი N13 (2011). [↑](#footnote-ref-20)
21. ბავშვის უფლებების შესახებ კონვენცია (1990), მუხლი 40 (4). [↑](#footnote-ref-21)
22. თომას ჰამერბერგი, „საქართველო გარდამავალ პერიოდში, ანგარიში ადამიანის უფლებების შესახებ“ („Report on the Human Rights Dimension: Background, Steps Taken and Remaining Challenges“), გვ. 19-20. გაერთიანებული ერების ორგანიზაციის ზოგადი კომენტარი N10 (2007), „ბავშვთა უფლებები არასრულწლოვანთა მართლმსაჯულების სფეროში“, პრ. 28. [↑](#footnote-ref-22)
23. გაეროს ეკონომიკური და სოციალური საბჭოს 2002/12 24 ივლისის „სისხლის სამართლის საქმეებზე აღდგენითი მართლმსაჯულების პროგრამების გამოყენების ძირითადი პრინციპები“ და ევროპის საბჭოს რეკომენდაცია #R (99) 19. [↑](#footnote-ref-23)
24. ბავშვის უფლებების შესახებ კონვენცია (1990), მუხლი 37 (ბ); არასრულწლოვანთა მიმართ მართლმსაჯულების განხორციელების შესახებ გაეროს მინიმალური წესები (1985), წესი 13 და 18. [↑](#footnote-ref-24)
25. თომას ჰამერბერგი, „საქართველო გარდამავალ პერიოდში, ანგარიში ადამიანის უფლებების შესახებ“ („Report on the Human Rights Dimension: Background, Steps Taken and Remaining Challenges“), გვ. 19-20. [↑](#footnote-ref-25)
26. თომას ჰამერბერგი, „საქართველო გარდამავალ პერიოდში, ანგარიში ადამიანის უფლებების შესახებ“ („Report on the Human Rights Dimension: Background, Steps Taken and Remaining Challenges“), გვ. 19-20. [↑](#footnote-ref-26)
27. არასრულწლოვანთა მიმართ მართლმსაჯულების განხორციელების შესახებ გაეროს მინიმალური წესები (1985), წესი 17 და 19; თავისუფლებააღკვეთილ არასრულწლოვანთა დაცვის შესახებ გაეროს წესები (1990), წესი 27-30.. [↑](#footnote-ref-27)
28. თომას ჰამერბერგი, „საქართველო გარდამავალ პერიოდში, ანგარიში ადამიანის უფლებების შესახებ“ („Report on the Human Rights Dimension: Background, Steps Taken and Remaining Challenges“), გვ. 19-20. [↑](#footnote-ref-28)
29. ბავშვის უფლებების შესახებ კონვენცია (1990), მუხლი 28 და 32; არასრულწლოვანთა მიმართ მართლმსაჯულების განხორციელების შესახებ გაეროს მინიმალური წესები (1985), წესი 26.1-26.6; თავისუფლებააღკვეთილ არასრუწლოვანთა დაცვის შესახებ გაეროს წესები (1990), წესი 12, 18, 38-46. [↑](#footnote-ref-29)
30. თავისუფლებააღკვეთილ არასრულწლოვანთა დაცვის შესახებ გაეროს წესები (1990), წესი 81-87. [↑](#footnote-ref-30)
31. თომას ჰამერბერგი, „საქართველო გარდამავალ პერიოდში, ანგარიში ადამიანის უფლებების შესახებ“ („Report on the Human Rights Dimension: Background, Steps Taken and Remaining Challenges“), გვ. 19-20. [↑](#footnote-ref-31)
32. გაერთიანებული ერების ორგანიზაციის ეკონომიკური და სოციალური საბჭოს რეზოლუცია 1997/30, „არასრულწლოვანთა მართლმსაჯულების განხორციელების შესახებ“, პრ.42. [↑](#footnote-ref-32)
33. გაეროს ზოგადი კომენტარი N10 (2007), „ბავშვთა უფლებები არასრულწლოვანთა მართლმსაჯულების სფეროში“, პრ. 96-97. [↑](#footnote-ref-33)
34. ბავშვის უფლებების შესახებ კონვენცია (1990), მუხლი 39; თავისუფლებააღკვეთილ არასრულწლოვანთა დაცვის შესახებ გაეროს წესები (1990), წესი 31-37. [↑](#footnote-ref-34)
35. ციხის ევროპული წესები (2006), პრობაციის ევროპული წესები (2010) და ევროსაბჭოსა და გაეროს მიერ შემუშავებული სხვა სარეკომენდაციო დოკუმენტები ბავშვის უფლებათა კონვენცია (1989) გაეროს მინიმალური სტანდარტები თავისუფლებააღკვეთილ არასრულწლოვანთა დასაცავად (1990); გაეროს მინიმალური სტანდარტული წესები არასრულწლოვანთა მიმართ მართლმსაჯულების განხორციელების შესახებ (1985). [↑](#footnote-ref-35)
36. არასრულწლოვანთა მართლმსაჯულების რეფორმის სტრატეგია, 2014 წ. [↑](#footnote-ref-36)
37. ბავშვის უფლებების შესახებ კონვენცია (1990), მუხლი 40 (2) (ბ, vii)). [↑](#footnote-ref-37)
38. გაეროს ზოგადი კომენტარი N10 (2007), „ბავშვთა უფლებები არასრულწლოვანთა მართლმსაჯულების სფეროში“, პრ. 64-67. [↑](#footnote-ref-38)